# cn

**GHID DE IMPLEMENTARE**

**SUBMĂSURA 19.2**

**„SPRIJIN PENTRU IMPLEMENTAREA ACȚIUNILOR ÎN CADRUL STRATEGIEI DE DEZVOLTARE LOCALĂ”**

**PROGRAMUL NAŢIONAL DE DEZVOLTARE RURALĂ 2014 – 2020**

Program finanţat de Uniunea Europeană și Guvernul României prin

**FONDUL EUROPEAN AGRICOL PENTRU DEZVOLTARE RURALĂ**

**Europa investește în zonele rurale**

**GHIDUL DE IMPLEMENTARE A** **SUBMĂSURII 19.2** – „*Sprijin pentru implementarea acțiunilor în cadrul Strategiei de Dezvoltare Locală*”

***Versiunea 08***

*Ghidul de implementare este un material de informare tehnică a beneficiarilor Fondului European Agricol pentru Dezvoltare Rurală (FEADR) şi constituie un suport informativ complex pentru depunerea cererilor de finanțare, precum și pentru contractarea și implementarea angajamentelor legale conform cerinţelor specifice ale PNDR 2014-2020.*

*Ghidul de implementare prezintă regulile pentru depunerea, contractarea şi derularea proiectului dumneavoastră. De asemenea, conţine informații privind condițiile generale de eligibilitate a cheltuielilor, pentru care se acordă fonduri nerambursabile, documentele pe care trebuie să le prezentaţi, precum și alte informaţii utile realizării proiectului şi completării corecte a documentelor.*

*Ghidul de implementare, precum şi documentele anexate pot suferi rectificări din cauza actualizărilor legislative naţionale şi ale Uniunii Europene sau procedurale – varianta actualizată se publică pe pagina de internet www.afir.info.*

**PREVEDERILE PREZENTULUI GHID SE COMPLETEAZĂ CU REGLEMENTĂRILE CUPRINSE ÎN MANUALUL DE PROCEDURĂ PENTRU IMPLEMENTAREA MĂSURII 19 - SUBMĂSURA 19.2, POSTAT PE PAGINA DE INTERNET WWW.AFIR.INFO.**

**IMPORTANT!**

Pentru a obţine informaţiile cu caracter general, consultaţi pliantele şi îndrumarele editate de MADR și AFIR, disponibile la sediile AFIR din fiecare judeţ și din regiunile de dezvoltare ale României, precum și pe paginile de internet [***www.afir.info***](http://www.afir.info) și [***www.madr.ro***](http://www.madr.ro).

De asemenea, pentru a obţine informaţii despre FEADR ne puteţi contacta direct la sediile noastre, prin telefon, prin e-mail sau prin pagina de internet – vezi datele de contact de la finalul Ghidului de implementare.

**CUPRINS**

[CAPITOLUL 1 PREVEDERI GENERALE 3](#_Toc100229785)

[**1.1 CONTRIBUŢIA SUBMĂSURII 19.2 – ”SPRIJIN PENTRU IMPLEMENTAREA ACȚIUNILOR ÎN CADRUL STRATEGIEI DE DEZVOLTARE LOCALĂ” LA DOMENIILE DE INTERVENŢIE** 3](#_Toc100229786)

[CAPITOLUL 2 PREZENTAREA SUBMĂSURII 19.2 3](#_Toc100229787)

[**2.1 BENEFICIARII FONDURILOR NERAMBURSABILE** 3](#_Toc100229788)

[**2.2 CONDIŢII DE ELIGIBILITATE PENTRU ACORDAREA SPRIJINULUI** 3](#_Toc100229789)

[**2.3 TIPURI DE CHELTUIELI ELIGIBILE ȘI NEELIGIBILE** 18](#_Toc100229790)

[**2.4 SUME (APLICABILE) ȘI RATA SPRIJINULUI** 20](#_Toc100229791)

[CAPITOLUL 3 ACCESAREA FONDURILOR NERAMBURSABILE 20](#_Toc100229792)

[**3.1 COMPLETAREA, DEPUNEREA ȘI VERIFICAREA DOSARULUI CERERII DE FINANȚARE** 20](#_Toc100229793)

[**3.2 PROCEDURA DE SELECȚIE A PROIECTELOR LA NIVELUL GAL** 21](#_Toc100229794)

[**3.2.1 LANSAREA APELURILOR DE SELECȚIE ȘI DEPUNEREA PROIECTELOR LA GAL** 22](#_Toc100229795)

[**3.2.2 ELIGIBILITATEA ȘI SELECȚIA EFECTUATĂ DE GAL** 25](#_Toc100229796)

[**3.3 ELIGIBILITATEA LA NIVELUL AFIR** 26](#_Toc100229797)

[**3.3.1 VERIFICAREA ÎNCADRĂRII PROIECTELOR** 30](#_Toc100229798)

[**3.3.2 VERIFICAREA ELIGIBILITĂȚII ȘI A CRITERIILOR DE SELECȚIE** 32](#_Toc100229799)

[CAPITOLUL 4 CONTRACTAREA FONDURILOR 36](#_Toc100229800)

[**4.1 PREVEDERI COMUNE PENTRU TOATE PROIECTELE AFERENTE SUBMĂSURII 19.2** 36](#_Toc100229801)

[**4.2 SEMNAREA CONTRACTELOR DE FINANȚARE PENTRU PROIECTELE DE SERVICII** 39](#_Toc100229802)

[**4.3 MODIFICAREA CONTRACTELOR DE FINANȚARE AFERENTE PROIECTELOR DE SERVICII** 40](#_Toc100229803)

[**4.4 ÎNCETAREA CONTRACTULUI DE FINANȚARE** 44](#_Toc100229804)

[CAPITOLUL 5 IMPLEMENTAREA CONTRACTELOR/DECIZIILOR DE FINANȚARE 44](#_Toc100229805)

[**5.1 DERULAREA CONTRACTELOR DE SERVICII** 44](#_Toc100229806)

[**5.1.1 VERIFICAREA PE TEREN A ACTIVITĂȚILOR AFERENTE PROIECTELOR DE SERVICII** 45](#_Toc100229807)

[**5.1.2 VERIFICAREA RAPORTULUI DE ACTIVITATE (INTERMEDIAR SAU FINAL)** 46](#_Toc100229808)

[**5.2 ACHIZIȚIILE** 47](#_Toc100229809)

[**5.3 PLATA** 48](#_Toc100229810)

[CAPITOLUL 6 INFORMAŢII UTILE 49](#_Toc100229811)

[**6.1 LISTA DOCUMENTELOR ȘI FORMULARELOR DISPONIBILE PE PAGINILE DE INTERNET ALE MADR ŞI AFIR** 49](#_Toc100229812)

[**6.2 DICȚIONAR DE TERMENI** 49](#_Toc100229813)

[**6.3 ABREVIERI** 50](#_Toc100229814)

[**6.4 LEGISLAŢIE EUROPEANĂ ŞI NAŢIONALĂ APLICABILĂ** 51](#_Toc100229815)

[**6.5 AFIR ÎN SPRIJINUL DUMNEAVOASTRĂ** 53](#_Toc100229816)

#  CAPITOLUL 1 PREVEDERI GENERALE

**1.1 CONTRIBUŢIA SUBMĂSURII 19.2 – ”SPRIJIN PENTRU IMPLEMENTAREA ACȚIUNILOR ÎN CADRUL STRATEGIEI DE DEZVOLTARE LOCALĂ” LA DOMENIILE DE INTERVENŢIE**

Submăsura 19.2 „*Sprijin pentru implementarea acțiunilor în cadrul Strategiei de Dezvoltare Locală*” se încadrează în Măsura 19 ”*Sprijin pentru dezvoltarea locală LEADER*”, conform art. 35 al Regulamentului (UE) nr. 1303/2013, precum și în conformitate cu art. 42 al Regulamentului (UE) nr. 1305/2013 şi contribuie la domeniul de intervenție 6B – ”*Încurajarea dezvoltării locale în zonele rurale*”.

Deși programată în totalitate în cadrul domeniului de intervenție 6B, proiectele din cadrul Strategiilor de Dezvoltare Locală (SDL) selectate de către DGDR AM PNDR, aferente acestei submăsuri, pot contribui la oricare dintre domeniile de intervenție prevăzute în Regulamentul (UE) nr. 1305/2013. Domeniile de intervenție se regăsesc în fișa măsurii din Strategia de Dezvoltare Locală, fiecare măsură contribuind la cel puțin un domeniu de intervenție principal și, în anumite cazuri, la unul sau mai multe domenii de intervenție secundare.

# CAPITOLUL 2 PREZENTAREA SUBMĂSURII 19.2

**2.1 BENEFICIARII FONDURILOR NERAMBURSABILE**

Sprijinul, în cadrul submăsurii 19.2, se acordă pentru implementarea măsurilor din cadrul Strategiilor de Dezvoltare Locală (SDL) ale Grupurilor de Acțiune Locală (GAL) selectate și autorizate de către DGDR AM PNDR.

În contextul fișei tehnice a submăsurii 19.2, solicitanții/beneficiarii eligibili ai operațiunilor implementate prin LEADER sunt entități publice/private, stabilite prin fișa măsurii din SDL, autorizate/constituite juridic la momentul depunerii cererii de finanțare. Sunt acceptate ca solicitanți/beneficiari eligibili formele de asociere neconstituite juridic (parteneriate informale) doar în cazul măsurilor din SDL elaborate în baza art. 35 al Regulamentului (UE) nr. 1305/2013.

În cazul sesiunilor aferente măsurilor prin care se finanțează acțiuni adresate minorităților, infrastructură socială, broadband/acțiuni de e-guvernare sau activități premergătoare aderării la o schemă de calitate europeană sau națională (printr-o măsură încadrată la art. 5 din Reg. (UE) nr. 1305/2013), GAL are obligația de a lansa apeluri de selecție adresate entităților interesate și de a întreprinde toate demersurile pentru a asigura implementarea proiectelor aferente acestor măsuri, inclusiv depunerea și implementarea proiectelor de către GAL, în conformitate cu prevederile Ghidului Grupurilor de Acțiune Locală pentru implementarea strategiilor de dezvoltare locală, elaborat de către DGDR – AM PNDR. Pentru măsurile pentru care s-a primit punctaj la selecția SDL, GAL are obligația de a depune proiect alături de alți potențiali beneficiari, pentru a se asigura îndeplinirea criteriilor de selecție.În vederea evitării conflictului de interese, GAL va externaliza evaluarea proiectelor depuse în cadrul apelului în care GAL aplică ca solicitant sau partener (în cazul proiectelor de infrastructură socială, cu condiția acreditării ca furnizor de servicii sociale) către o entitate independentă. Atragem atenția asupra faptului că evitarea conflictului de interese trebuie să se asigure și la nivelul entității către care se externalizează evaluarea. În situația în care o parte dintre membrii Comitetului de selecție au participat la elaborarea proiectului, aceștia nu vor lua parte la procesul de selecție și nu vor semna Raportul de selecție.

Pentru aceste proiecte, în etapa de evaluare, AFIR va realiza verificări suplimentare și se va asigura de faptul că GAL a aplicat corespunzător criteriile de eligibilitate și selecție stabilite în cadrul SDL.

**2.2 CONDIŢII DE ELIGIBILITATE PENTRU ACORDAREA SPRIJINULUI**

Proiectele depuse în cadrul submăsurii 19.2 se pot încadra în una dintre următoarele categorii:

1. **proiecte de investiții**, respectiv investiții în infrastructură, investiții în sectoarele agricol și forestier, investiții non-agricole;
2. **proiecte cu sprijin forfetar** (domeniul agricol și non-agricol), în cadrul cărora sprijinul se acordă în tranșe cu o valoare prestabilită (nominal sau procentual), în funcție de specificul fiecărei măsuri;
3. **proiecte de servicii**, respectiv proiecte care vizează operațiuni necorporale precum organizarea de evenimente, instruiri, formare profesională, informare etc.;
4. **proiecte mixte (investiții și servicii)**, care vor fi gestionate ca proiecte de investiții, întrucât existența unei componente de investiții conduce la obligația menținerii obiectivelor investiției pentru o perioadă minimă, stabilită în cadrul de implementare național.

**Atenție!**

Pentru determinarea tipului de proiect, se vor analiza:

- fișa tehnică a măsurii din cadrul SDL;

- cererea de finanțare utilizată pentru depunerea proiectului.

Cererea de finanțare utilizată pentru depunerea proiectului va fi stabilită de GAL, în funcție de obiectivele măsurii din SDL, în conformitate cu **Anexa 1 *- „Corelarea tipurilor de acțiuni eligibile în cadrul submăsurii 19.2 cu modelul-cadru de cerere de finanțare specifică măsurilor clasice finanțate prin PNDR 2014-2020 în funcție de obiectivul proiectului și tipul de beneficiar“*** la Ghidul de implementare.

Conform prevederilor PNDR 2014 – 2020, operațiunile implementate prin LEADER trebuie să îndeplinească cel puțin condițiile generale de eligibilitate prevăzute în Regulamentul (UE) nr. 1305/2013, Regulamentul (UE) nr. 1303/2013 și cele prevăzute în cap. 8.1 din PNDR, inclusiv regulile de minimis (dacă este cazul) și să contribuie la atingerea obiectivelor stabilite în SDL.

Criteriile de eligibilitate și de selecție vor fi preluate din fișa tehnică a măsurii din SDL aprobată de către DGDR AM PNDR. În documentele de accesare elaborate de GAL (ghiduri, proceduri de evaluare etc.), criteriile de eligibilitate din fișele măsurilor din SDL trebuie completate cu condițiile generale specifice tipurilor de operațiuni prevăzute în legislația europeană, cap. 8.1 din PNDR 2014 – 2020, Hotărârea Guvernului nr. 226/2015 și legislația națională specifică cu incidență în domeniile de interes. Fișele tehnice ale măsurilor din SDL nu trebuie modificate în sensul adăugării tuturor condițiilor minime generale pentru acordarea sprijinului.

Solicitantul trebuie să se regăsească în categoria de beneficiari eligibili menționați în fișa măsurii din SDL.

Valoarea proiectului trebuie să fie fundamentată în raport cu durata, acțiunile și rezultatele proiectului și categoriile de cheltuieli să fie încadrate corect în bugetul indicativ. Costurile prevăzute în proiect trebuie să fie rezonabile, justificate şi să corespundă principiilor unei bune gestionări financiare, în special din punct de vedere al raportului preţ-calitate şi al rentabilităţii.

În conformitate cu prevederile art. 60 din Regulamentul (UE) nr. 1306/2013, nu sunt eligibili beneficiarii care au creat în mod artificial condițiile necesare pentru a beneficia de finanțare în cadrul măsurilor PNDR 2014-2020. În cazul constatării unor astfel de situații, în orice etapă de derulare a proiectului, acesta este declarat neeligibil și se procedează la recuperarea sprijinului financiar, dacă s-au efectuat plăți.

Pentru a evita crearea de condiții artificiale, în cazul proiectelor de servicii, un solicitant (inclusiv acționarii/asociații majoritari) poate depune mai multe proiecte simultan la două sau mai multe GAL-uri din același județ, județe diferite sau la același GAL, în cadrul aceluiași apel sau al unor apeluri de selecție diferite, respectând, pe lângă condițiile minime menționate mai sus, următoarele condiții:

* acțiunile proiectului să nu vizeze aceiași participanți din cadrul GAL, care au mai beneficiat de acțiuni de formare și informare în cadrul altui proiect similar (cu aceeași tematică), inclusiv proiecte finanțate în perioada de programare 2007 - 2013;
* acțiunile propuse prin noul proiect să nu fie identice cu acțiunile unui proiect anterior depus de către același solicitant în cadrul aceluiași GAL și finanțat.

**Atenție!** Atât în cazul proiectelor de servicii, cât și în cazul celor de investiții, un solicitant nu poate depune mai mult de un proiect pe o măsură în cadrul aceleiaşi sesiuni lansate de GAL.

Pentru toate proiectele depuse în cadrul submăsurii 19.2 se vor respecta prevederile aplicabile LEADER (în funcție de tipul de proiect) din cadrul HG nr. 226/2015, cu modificările și completările ulterioare, privind stabilirea cadrului general de implementare a măsurilor PNDR, inclusiv, după caz, prevederile Ordinului ministrului agriculturii și dezvoltării rurale (OMADR) nr. 107/2017 privind aprobarea schemei de ajutor de minimis - *“Sprijin pentru implementarea acțiunilor în cadrul strategiei de dezvoltare locală”*, astfel cum a fost modificat prin OMADR nr. 308/2020 pentru modificarea anexei la OMADR nr. 107/2017, OMADR nr. 504/2023 pentru modificarea şi completarea anexei la OMADR nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală" și OMADR nr. 250/2024 pentru modificarea anexei la Ordinul ministrului agriculturii şi dezvoltării rurale nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală".

Un solicitant/beneficiar, după caz, poate obţine finanţare nerambursabilă din FEADR şi de la bugetul de stat pentru mai multe proiecte de investiţii depuse pentru măsuri/sub-măsuri din cadrul PNDR 2014-2020, cu îndeplinirea cumulativă a următoarelor condiţii:

a) respectarea condiţiilor de eligibilitate ale acestuia şi a regulilor ajutoarelor de stat, respectiv a celor de minimis, după caz;

b) nu sunt create condiţiile pentru a obţine în mod necuvenit un avantaj, în sensul prevederilor art. 60 din Regulamentul (UE) nr. 1.306/2013 al Parlamentului European şi al Consiliului din 17 decembrie 2013 privind finanţarea, gestionarea şi monitorizarea politicii agricole comune şi de abrogare a Regulamentelor (CEE) nr. 352/78, (CE) nr. 165/94, (CE) nr. 2.799/98, (CE) nr. 814/2000, (CE) nr. 1.290/2005 şi (CE) nr. 485/2008 al Consiliului, în orice etapă de derulare a proiectului;

c) prezentarea dovezii cofinanţării private a investiţiei, prin extras de cont şi/sau contract de credit acordat în vederea implementării proiectului. În cazul în care dovada cofinanţării se prezintă prin extras de cont, acesta va fi însoţit şi de angajamentul solicitantului că minimum 50% din disponibilul prezentat va fi destinat plăţilor aferente implementării proiectului. Atât extrasul de cont, cât şi contractul de credit vor menţiona valoarea totală a cofinanţării private. Verificările, în acest din urmă caz, se vor face la depunerea primei cereri de plată şi vor viza justificarea modului de utilizare a sumei din extrasul de cont reprezentând dovada cofinanţării private, respectiv că suma din soldul contului beneficiarului, conform extrasului emis cu cel mult 15 zile înainte de data depunerii primei cereri de plată, şi suma cheltuielilor aferente proiectului realizate până la acel moment acoperă 50% din valoarea cofinanţării. La depunerea următoarelor cereri de plată, condiţia prezentării extrasului de cont, în vederea verificării operaţiunilor întreprinse, nu se mai aplică.

În cazul depunerii mai multor cereri de finanțare, solicitantul/ beneficiarul, după caz, trebuie să dovedească existenţa cofinanţării private pentru toate proiectele.

Pentru proiectele care necesită prezentarea documentului care atestă evaluarea impactului preconizat asupra mediului şi/sau de evaluare adecvată, respectiv a acordului de mediu, evaluarea proiectelor se efectuează fără obligativitatea prezentării acestor documente. Aceste documente se vor prezenta cu respectarea prevederilor HG nr. 226/2015, cu modificările și completările ulterioare, în funcție de proiectul propus, inclusiv corespondența cu măsura similară din PNDR conform informațiilor prezentate în fișa tehnică a măsurii din SDL selectată de către DGDR – AM PNDR.

Se vor avea în vedere inclusiv următoarele prevederi:

Pentru proiectele de servicii:

* **Localizarea proiectului trebuie să fie pe teritoriul GAL;**

Pentru anumite proiecte de servicii (ex.: informare, organizare evenimente etc.), cheltuielile pot fi eligibile și pentru acțiuni realizate în afara teritoriului GAL (numai pe teritoriul României), dacă beneficiul sprijinului se adresează teritoriului GAL. Serviciile de formare pot fi realizate exclusiv pe teritoriul județului/județelor de care aparține GAL sau în județele limitrofe acestuia/acestora.

* **Solicitantul trebuie să demonstreze în cererea de finanțare, prin activitățile propuse și resursele umane alocate pentru realizarea acestora, oportunitatea și necesitatea proiectului;**

Pentru proiectele cu obiective care se încadrează în prevederile Regulamentului (UE) 1305/2013 la următoarele articole:

* **art. 14** (cu excepția schimburilor pe termen scurt la nivelul conducerii exploatațiilor și pădurilor, precum și pentru vizite în exploatații și păduri) și **art. 15, alin. (1) lit. a)**:
* Solicitantul are prevăzut în obiectul de activitate activități specifice domeniului;
* Solicitantul dispune de capacitate tehnică și financiară necesare derulării activităților specifice;
* Solicitantul dispune de personal calificat, propriu sau cooptat în domeniu;
* Grupul țintă respectă condițiile de eligibilitate și este format din persoane care își desfășoară activitatea sau au domiciliul pe teritoriul GAL;
* În cazul proiectelor care vizează acțiuni de formare profesională și de dobândire de competențe, acțiuni demonstrative și acțiuni de informare, intensitatea sprijinului poate fi de până la 100%, cu o valoare maximă nerambursabilă de 200.000 euro/proiect;
* În cazul proiectelor care vizează servicii de consiliere, intensitatea sprijinului poate fi de până la 100%, cu o valoare maximă nerambursabilă în cuantum de 1500 euro/beneficiar pe o perioadă de 3 ani.
* **art. 16 alin. (1):**

Pentru participarea pentru prima dată la o schemă de calitate, beneficiarii sprijinului sunt fermieri (cu excepția persoanelor fizice neautorizate) sau grupuri de fermieri legal constituite care îşi desfăşoară activitatea agricolă pe teritoriul României;

* Solicitantul va face dovada respectării specificațiilor schemei;
* Solicitantul participă pentru prima dată la o schemă de calitate stabilită pe baza legislației europene sau naţionale;
* Solicitantul trebuie să îndeplinească condiţia de fermier activ conform articolului 9 din Regulamentul (UE) nr. 1307/2013;
* Solicitantul trebuie să respecte toate cerințele în vigoare referitoare la schema pentru care acesta aplică;
* Schema pe care aplică fermierul sau grupul de fermieri este certificată în conformitate cu legislația specifică națională/europeană în vigoare;
* Sprijinul public reprezentând ajutor financiar nerambursabil se acordă sub forma unui stimulent anual, pe o perioadă de maxim 5 ani consecutivi și este de maximum 3000 euro/exploatație/an.

În situația în care nu au fost identificați beneficiari pentru măsurile din SDL destinate schemelor de calitate, GAL-urile pot finanța investiții premergătoare aderării la o schemă de calitate europeană sau națională cum ar fi:

* întocmirea și/sau depunerea dosarelor de aplicație sau acțiuni conexe acestei activități;
* animare;
* organizare întâlniri;
* culegere informații/date, elaborarea documentelor, etc.

În aceste condiții, măsura respectivă va fi considerată măsură atipică, încadrată în prevederile articolului 5 din Reg. (UE) nr. 1305/2013.

De asemenea, GAL-urile care nu au prevăzută în SDL o măsură aferentă articolului 16, pot introduce măsura atipică descrisă mai sus, dacă aceste operațiuni răspund nevoilor identificate la nivel local. În acest context, SDL poate fi modificat pentru a permite posibilitatea finanțării altor tipuri de operațiuni, dacă există o justificare în acest sens. GAL poate fi beneficiar pentru acest tip de măsură atipică, cu condiția de a fi introdus la categoria de beneficiari eligibili în fișa măsurii din SDL.

* **art. 16 alin. (2):**
* Sprijinul vizează activități de informare și promovare puse în aplicare de grupuri de producători pe piața internă, privind produse care fac obiectul unei scheme de calitate care beneficiază de sprijin în conformitate cu prevederile art. 16 alin. (1);
* Solicitantul trebuie să prezinte un program de promovare, care include un plan de informare defalcat pe acțiuni, mijloace și perioade, precum și activităţi de promovare cu rezultate scontate pentru proiectul depus;
* Sprijinul este de maximum 70% din totalul costurilor eligibile, cu o valoare maximă nerambursabilă de 200.000 euro/proiect;
* Activităţile de promovare și informare pe piaţa europeană sunt eligibile pentru sprijin, cu excepția activităților de informare/promovare a vinurilor de calitate, finanţate din fonduri F.E.G.A.;
* Nu se acordă sprijin pentru acțiunile de informare și de promovare referitoare la mărci comerciale.
* **art. 20 alin. (1) lit. f) din Reg. (UE) nr. 1305/2013:**
* Localitățile care fac obiectul studiului/ monografiei/ acțiunii de informare și promovare privind patrimoniul cultural și natural trebuie să facă parte din teritoriul GAL;
* Solicitantul trebuie să își ia angajamentul de a valorifica, disemina și promova studiul/ monografia etc. din cadrul proiectului;
* Intensitatea sprijinului poate fi de până la 100%, cu o valoare maximă nerambursabilă de 200.000 euro/proiect.
* **art. 35 alin. (2) lit. d) și e) din Reg. (UE) nr. 1305/2013:**
* Membrii potențialei forme asociative trebuie să fie din teritoriul GAL;
* Solicitantul trebuie să depună un acord de cooperare care să facă referire la o perioadă de funcționare cel puțin egală cu perioada pentru care se acordă finanțarea;
* Proiectul de cooperare trebuie să fie nou și să nu fie în curs de defășurare sau finalizat;
* Solicitantul trebuie să depună un studiu/ plan de marketing;
* Solicitantul trebuie să respecte definițiile cu privire la lanțurile scurte de aprovizionare și piețele locale stabilite în conformitate cu prevederile articolului 11 din Reg. (UE) nr. 807/2014;
* Intensitatea sprijinului poate fi de până la 100%, cu o valoare maximă nerambursabilă de 200.000 euro/proiect.

Pentru proiectele de investiții/cu sprijin forfetar:

Proiectele depuse în cadrul submăsurii 19.2 vor respecta criteriile de eligibilitate aplicabile proiectelor de investiții și cu sprijin forfetar, conform regulamentelor europene, cadrului național de implementare, și capitolului 8.1 din PNDR. Acestea vor fi verificate de către AFIR în baza fișelor de evaluare generală a proiectului (formular E1.2L), ale căror obiective/priorități corespund/sunt similare informațiilor prezentate în fișa tehnică a măsurii din SDL selectată de către DGDR AM PNDR, cu următoarele mențiuni:

* **Investiția, respectiv toate cheltuielile proiectului trebuie să se realize pe teritoriul GAL;**

Pentru proiectele de investiții/cu sprijin forfetar, finanțarea proiectului este eligibilă cu condiția ca solicitantul să aibă sediu sau punct de lucru pe teritoriul acoperit de GAL și investiția să se realizeze pe teritoriul GAL. Aceste condiții trebuie respectate inclusiv în cazul solicitanților cu exploatații agricole amplasate atât pe teritoriul GAL, cât și în zona adiacentă acestuia.

**Atenție!** Nu există restricții privind amplasarea proiectului/exploatației în arealul de implementare al Investiției Teritoriale Integrate Delta Dunării (ITI Delta Dunării) sau zona montană, deoarece nu există apel distinct lansat de către AFIR.

* **În cazul sectorului pomicol, vor fi luate în considerare pentru sprijin speciile eligibile și suprafețele incluse în Anexa din Cadrul Național de Implementare aferentă Subprogramului Tematic Pomicol (STP). Nu se supun zonării din anexa aferentă STP, culturile în spații protejate exceptând cultura de căpșuni în sere și solarii și pepinierele.**

Pentru proiectele cu obiective care se încadrează în prevederile Regulamentului (UE) 1305/2013 la următoarele articole:

**art. 17 alin. (1) lit. (a)**:

* Investiția trebuie să se realizeze în cadrul unei ferme situată pe teritoriul GAL, cu o dimensiune economică de minim 4.000 SO (valoarea producției standard), în conformitate cu analiza SWOT a SDL;
* Pot fi sprijinite investiții precum:
* Investiții în înființarea, extinderea şi/sau modernizarea fermelor zootehnice, inclusiv tehnologii eficiente de reducere a poluării și respectarea standardelor Uniunii care vor deveni obligatorii pentru exploataţii în viitorul apropiat, și cele pentru depozitarea/gestionarea adecvată a gunoiului de grajd în zonele unde această cerință este în curs de aplicare;
* Investiții în înființarea, extinderea şi/sau modernizarea fermelor vegetale, inclusiv capacități de stocare, condiționare, sortare, ambalare a producției vegetale pentru creșterea valorii adăugate a produselor;
* Investiţii în înfiinţarea/ înlocuirea plantaţiilor pentru strugurii de masă şi alte culturi perene;
* Investiții în scopul îndeplinirii standardelor comunitare în cazul tinerilor fermieri în conformitate cu art 17(5) al Reg. (UE) 1305/2013 în care sprijinul poate fi acordat pe o perioadă maximă de 24 luni de la momentul instalării și investiții de conformare cu noi standarde, în cazul modernizării exploatațiilor agricole conform art. 17(6) în care sprijinul poate fi acordat pe o perioadă maximă de 12 luni de la data la care noul standard a devenit obligatoriu pentru exploatație;
* Înființare şi/sau modernizarea căilor de acces în cadrul fermei, inclusiv utilităţi şi racordări;
* Investiții în procesarea produselor agricole la nivel de fermă, precum și investiții în vederea comercializării (precum magazinele la poarta fermei sau rulotele alimentare inclusiv autorulotele alimentare prin care vor fi comercializate exclusiv propriile produse agricole); în cazul procesării la nivel de fermă materia primă procesată va fi produs agricol (conform Anexei I la Tratat) şi produsul rezultat va fi doar produs Anexa I la Tratat;
* investitiile de procesare la nivelul fermei vor fi realizate doar împreună cu investitiile în înfiinţarea/ modernizarea/ dezvoltarea fermei (considerate ca fiind proiecte ce vizează un lanț alimentar integrat și adăugarea de plus valoare la nivel de fermă);
* Investiții în înființarea şi/ sau modernizarea instalaţiilor pentru irigaţii în cadrul fermei, inclusiv facilități de stocare a apei la nivel de fermă;
* Investiții în producerea şi utilizarea energiei din surse regenerabile, cu excepția biomasei (solară, eoliană, cea produsă cu ajutorul pompelor de căldură, geotermală) în cadrul fermei, iar energia obținută va fi destinată exclusiv consumului propriu;
* Investiții în instalații pentru producerea de energie electrică și/sau termică, prin utilizarea biomasei (din deșeuri/produse secundare rezultate din activitatea agricolă și/sau forestieră atât din ferma proprie cât și din afara fermei), iar energia obținută va fi destinată exclusiv consumului propriu; investițiile în instalații al căror scop principal este producerea de energie electrică, prin utilizarea biomasei, trebuie să respecte prevederile art. 13(d) din R.807/2014, prin demonstrarea utilizării unui procent minim de energie termică de 10%;
* investiții necorporale: achiziționarea sau dezvoltarea de software și achiziționarea de brevete, licențe, drepturi de autor, mărci în conformitate cu art 45 (2) (d) din Reg. 1305/2013;
* Alte tipuri de investiții similare prevăzute în fișa măsurii din cadrul SDL privind investițiile în ferme;
* Investiția va fi precedată de o evaluare a impactului preconizat asupra mediului dacă aceasta poate avea efecte negative asupra mediului, în conformitate cu legislația în vigoare, menționată în cap. 8.1 din PNDR 2014-2020;
* Solicitantul trebuie să demonstreze capacitatea de asigurare a cofinanțării investiției;
* Intensitatea sprijinului nerambursabil este de maximum 50% din totalul cheltuielilor eligibile, fără a depăși 200.000 euro/proiect, indiferent de tipul investiției; Intensitatea sprijinului nerambursabil se va putea majora cu câte 20 puncte procentuale suplimentare, dar rata maximă a sprijinului combinat nu poate depăși 90% în cazul:

**🞏**Investițiilor colective, inclusiv al celor legate de o fuziune a unor organizații de producători;

**🞏**Investiţiilor realizate de tinerii fermieri, pentru maximum cinci ani de la data stabilirii, astfel cum este precizată în programul de dezvoltare rurală, sau până când acțiunile definite în planul de afaceri menționat la articolul 19 alineatul (4) sunt finalizate;

**🞏**Investițiilor legate de operațiunile prevăzute la art. 28 (Agromediu) și art. 29 (Agricultura ecologică) din Regulamentul (UE) nr. 1305/2013;

**🞏**Investițiilor în zone care se confruntă cu constrângeri naturale și cu alte constrângeri specifice, menționate la art. 32 din Regulamentul (UE) nr. 1305/2013.

**art. 17 alin. (1)** **lit. (b)**:

* Sprijinul acordat poate viza:
* Înființarea, extinderea și/sau modernizarea și dotarea unităților de procesare, inclusiv investiții privind marketingul produselor (ex. etichetare, ambalare);
* Înființarea, extinderea și/sau modernizarea de rețele locale de colectare, recepție, depozitare, condiționare, sortare și capacități de ambalare;
* Îmbunătăţirea controlului intern al calităţii și conformarea cu noile standarde impuse de legislația europeană pentru prelucrarea și comercializarea produselor agro-alimentare;
* Producerea și utilizarea energiei din surse regenerabile (solară, eoliană, geotermală), a energiei produsă cu ajutorul pompelor de căldură, în cadrul unității procesatoare exclusiv pentru consumul propriu și investiții pentru îmbunătățirea eficienţei energetice, ca și operaţiuni din cadrul unui proiect mai mare de investiţii;
* Alte tipuri de investiții similare prevăzute în fișa măsurii din cadrul SDL.
* Sprijinul va fi limitat la investiții în procesarea produselor agricole incluse în lista cuprinsă în Anexa I la Tratatul privind Funcţionarea Uniunii Europene în scopul obținerii de produse Anexa I;
* Investiția va fi precedată de o evaluare a impactului preconizat asupra mediului dacă aceasta poate avea efecte negative asupra mediului, în conformitate cu legislația în vigoare, menționată în cap. 8.1 din PNDR 2014-2020;
* Solicitantul trebuie să demonstreze capacitatea de asigurare a cofinanțării investiției;
* Intensitatea sprijinului nerambursabil este de maximum 50% din totalul cheltuielilor eligibile și nu va depăși 200.000 euro, indiferent de tipul investiției; Intensitatea sprijinului nerambursabil se va putea majora cu 20 puncte procentuale suplimentare, rata maximă a sprijinului combinat nedepășind 70% în cazul investițiilor colective, inclusiv al celor legate de o fuziune a unor organizații de producători.

**art. 17 alin. (1) lit. (c)**:

* Sprijinul acordat poate viza:
* Înființare, extindere și modernizare a infrastructurii agricole de acces către ferme;
* Înființare, extindere și modernizare a căilor de acces în cadrul fondului forestier;
* Investiții în infrastructura de irigații;
* Alte tipuri de investiții similare prevăzute în fișa măsurii din cadrul SDL.
* Investiția trebuie să demonstreze necesitatea, oportunitatea și potențialul economic al acesteia;
* Solicitantul investiţiilor trebuie să facă dovada proprietății terenului/ administrării în cazul domeniului public al statului;
* Investiția trebuie precedată de o evaluare a impactului preconizat asupra mediului dacă aceasta poate avea efecte negative asupra mediului, în conformitate cu legislația în vigoare, menționată în cap. 8.1 din PNDR 2014-2020;
* În cazul investițiilor în infrastructura agricolă, investiția trebuie să fie racordată la un drum existent;
* În cazul investițiilor în infrastructura silvică, solicitantul trebuie să facă dovada faptului că investiția se regăsește în amenajamentul silvic, iar în cazul modernizării drumului forestier, acesta să se regăsească în inventarul deținătorului; investițiile în drumuri forestiere trebuie să facă dovada că vor fi deschide publicului în mod gratuit;
* În cazul investițiilor în irigații:
* Investiția trebuie să fie în conformitate cu planurile de gestionare a bazinelor hidrografice aferente Directivei Cadru Apă pentru suprafețele vizate și cu programul relevant de măsuri, dacă este cazul, solicitantul trebuie să respecte prevederile art. 46 din Regulamentul (UE) nr. 1305/2013;
* Investiția trebuie să prevadă contorizarea apei;
* Investiția trebuie să vizeze o suprafață identificată ca viabilă în Programul Naţional de Reabilitare a Infrastructurii Principale de Irigaţii din România;
* Sistemul de irigații prevăzut prin proiect trebuie să fie racordat la o infrastructură principală funcțională.
* Intensitatea sprijinului public nerambursabil este de maximum 100% și nu va depăși 200.000 euro/proiect, indiferent de tipul investiției.

**art. 17 alin. (1) lit. (d)**:

* Sprijinul acordat vizează investiții neproductive legate de îndeplinirea obiectivelor din domeniul agromediului și al climei, inclusiv biodiversitatea, starea de conservare a speciiilor și habitatelor, precum și investiții care sporesc valoarea de utilitate publică a unei zone Natura 2000 sau a altor sisteme cu înaltă valoare naturală;
* Pot fi sprijinite investiții precum:
* Refacerea habitatelor și peisajelor inclusiv crearea sau refacerea infrastructurii necesare pentru a permite un management corespunzător al habitatelor;
* Lucrări de îngrădire și alte lucrări necesare pentru a facilita managementul de conservare, inclusiv protecția apei și a solului;
* Alte tipuri de investiții similare prevăzute în fișa măsurii din cadrul SDL.
* Sprijinul se acordă fermierilor (cu excepția persoanelor fizice neautorizate) sau grupurilor de fermieri legal constituite; sprijinul poate fi acordat și entităților publice sau proprietarilor de terenuri.
* Intensitatea sprijinului public nerambursabil este de până la 100% și nu va depăși 200.000 euro/proiect.

**art. 18:**

* Sprijinul acordat vizează investiții în măsuri preventive destinate să reducă efectele dezastrelor naturale, ale fenomenelor climative nefavorabile și ale evenimentelor catastrofale probabile, precum și investiții pentru refacerea terenurilor agricole și a potențialului de producție afectate de dezastre naturale, de fenomene climatice nefavorabile și de evenimente catastrofale;
* Sprijinul se acordă fermierilor (cu excepția persoanelor fizice neautorizate) sau grupurilor de fermieri legal constituite; sprijinul poate fi acordat și entităților publice, acolo unde se stabilește o legătură între investițiile realizate de entitățile respective și potențialul de producție agricolă;
* Nu se acordă sprijin pentru pierderea venitului cauzată de dezastrul natural sau de evenimentul catastrofal;
* Sprijinul pentru investiții pentru refacerea terenurilor agricole și a potențialului de producție afectate de dezastre naturale, de fenomene climatice nefavorabile și de evenimente catastrofale este condiționat de recunoașterea oficială de către autoritățile publice competente ale statelor membre a faptului că s-a produs un dezastru natural și că acest dezastru sau măsurile adoptate în conformitate cu Directiva 2000/29/CE a Consiliului în scopul eradicării sau al prevenirii răspândirii unei boli a plantelor sau a unei infestări cu dăunători a cauzat distrugerea a cel puțin 30% din potențialul agricol relevant;
* În caz de refacere a potențialului de producție agricolă distrus de dezastre naturale sau de evenimente catastrofale, cheltuielile aferente achiziționării de animale pot fi cheltuieli eligibile;
* Intensitatea sprijinului este de maximum 80% din valoarea costurilor eligibile aferente investițiilor în cazul operațiunilor de prevenire realizate de fermieri individuali și de maximum 100% pentru cele realizate în comun de mai mulți beneficiari;
* Intensitatea sprijinului este de maximum 100% din valoarea costurilor eligibile aferente investițiilor în cazul operațiunilor de refacere a terenurilor agricole și a potențialului de producție, afectate de dezastrele naturale și de evenimentele catastrofale;
* Valoarea maximă nerambursabilă este de 200.000 euro/proiect.

**art. 19 alin. (1) lit. (a) pct. (i) și pct. (iii)**:

* Planul de afaceri trebuie să prevadă:

(i) situația inițială a exploatației agricole;

(ii) etapele și obiectivele pentru dezvoltarea activităților exploatației agricole;

(iii) detalii privind acțiunile, inclusiv cele legate de sustenabilitatea mediului și de utilizarea eficientă a resurselor, necesare pentru dezvoltarea activităților exploatației agricole, cum ar fi investițiile, formarea sau consilierea;

* Nu este obligatorie includerea în Planul de afaceri a minim 3 obiective suplimentare care să vizeze dezvoltarea exploatației agricole și care să conducă (împreună cu celelalte obiective) la viabilitatea planului de afaceri;
* Planul de afaceri trebuie să includă dovada creșterii performanțelor economice ale exploatației prin comercializarea producției proprii, fără a se impune un procent de minim 20% din valoarea primei tranșe de plată; în cazul fermelor mici, creșterea performanțelor economice ale exploatației poate fi dovedită inclusiv prin dovada creșeterii dimensiunii economice;
* În cazul investițiilor în exploatații viticole pentru soiurile de struguri de vin, vor fi luate în considerare și investițiile în alte exploatații decât cele din arealele viticole nominalizate prin Ordinul ministrului agriculturii și dezvoltării rurale nr. 397/2003, cu modificările și completările ulterioare;
* În vederea evitării dublei finanțări, nu pot fi finanțate prin PNDR acțiunile eligibile prin Programul Național de Sprijin în Sectorul Vitivinicol și Programul Național Apicol, în vigoare;
* În cazul proiectelor care vizează instalarea tânărului fermier, pentru a putea beneficia de fonduri nerambursabile, solicitantul trebuie să se afle în proces de instalare într-o exploatație agricolă situată pe teritoriul GAL, cu dimensiunea economică minimă de 8.000 SO;
* În cazul proiectelor care vizează dezvoltarea fermelor mici, solicitantul trebuie să dețină o exploatație agricolă pe teritoriul GAL, cu o dimensiune economică între 4.000 – 7.999 SO;
* În cazul fermelor mici, înaintea solicitării celei de-a doua tranșe de plată, beneficiarul va face dovada creșterii performanțelor economice ale exploatației, prin comercializarea producției proprii, fără a se impune un procent de minimum 20% din valoarea primei tranșe de plată sau prin creșterea dimensiunii economice.
* Sprijinul se acordă în cel puțin două rate pe o perioadă de maximum 5 ani;
* Valoarea sprijinului public nerambursabil este de maximum 50.000 euro în cazul sprijinului acordat pentru instalarea tânărului fermier, respectiv maximum 15.000 euro în cazul sprijinului acordat pentru dezvoltarea fermelor mici.

**art. 19 alin. (1) lit. (a) pct. (ii)**:

* Planul de afaceri trebuie să prevadă:

(i) situația economică inițială a persoanei, a microîntreprinderii sau a întreprinderii mici care solicită sprijinul;

(ii) etapele și obiectivele pentru dezvoltarea noilor activități ale persoanei sau ale exploatației agricole, ale microîntreprinderii sau ale întreprinderii mici;

(iii) detalii privind acțiunile necesare pentru dezvoltarea activităților persoanei sau ale exploatației agricole, ale microîntreprinderii sau ale întreprinderii mici, cum ar fi investițiile, formarea sau consilierea;

* Planul de afaceri trebuie să includă dovada desfășurării activităților comerciale prin producția comercializată sau prin activitățile prestate, fără a se impune un procent de minimum 30% din valoarea primei tranșe de plată;
* Proiectul trebuie să vizeze cel puțin unul din tipurile de sprijin prevăzute prin măsură pentru sectoarele de activitate considerate prioritare pentru teritoriul GAL;
* Pot fi finanțate și alte activități decât cele prevăzute în cadrul listei cu coduri CAEN aplicabile măsurii clasice din PNDR, cu condiția respectării regulilor ajutoarelor de minimis;
* Solicitantul își poate propune prin proiect activități aferente mai multor coduri CAEN; în cazul în care cuantumul sprijinului aferent codurilor CAEN este diferit, valoarea sprijinului acordat va fi corespunzătoare codului CAEN cu o valoare mai mică.

**art. 19 alin. (1) lit. (b):**

* Investiția trebuie să se încadreze în categoria investițiilor non-agricole prevăzute prin măsură, în conformitate cu prevederile Regulamentului (UE) nr. 1305/2013, fără a se limita la tipurile de investiții eligibile conform fișei măsurii clasice din PNDR;
* Localizarea investiției, respectiv toate cheltuielile aferente implementării proiectului trebuie să se realizeze pe teritoriul GAL, dar desfășurarea activității economice pentru care se solicită finanțare, respectiv comercializarea producției poate fi realizată și în afara teritoriului GAL;
* Solicitantul trebuie să demonstreze capacitatea de asigurare a cofinanțării investiției;
* Intensitatea sprijinului public nerambursabil este de maximum 90% din valoarea eligibilă a investiției și plafonul maxim al sprijinului nerambursabil de 300.000 de euro/beneficiar pe 3 ani fiscali (100.000 euro în cazul transporturilor).

**art. 20 alin. (1) lit. a):**

* Sprijinul acordat vizează investiții în elaborarea și actualizarea planurilor de dezvoltare a municipalităților și a satelor în zonele rurale și a serviciilor de bază oferite de acestea, precum și ale planurilor de protecție și de gestionare legate de zonele Natura 2000 și de alte zone cu înaltă valoare naturală;
* Pot fi sprijinite inclusiv activități consultative și de conștientizare în vederea elaborării planurilor;
* Intensitatea sprijinului este de maximum 100%, cu o valoare maximă nerambursabilă de 200.000 euro/proiect.

**art. 20 alin. (1) lit. b), d) și f):**

* Investiția trebuie să demonstreze necesitatea, oportunitatea și potențialul economic al acesteia;
* Investiția trebuie să fie în corelare cu orice strategie de dezvoltare națională/ regională/ județeană/ locală aprobată, corespunzătoare domeniului de investiții;
* Solicitantul investiţiilor trebuie să facă dovada proprietății terenului/ administrării în cazul domeniului public al statului, cu excepția achizițiilor simple;
* Pentru proiectele de investiții în infrastructura de apă/ apă uzată:
* Solicitantul trebuie să dețină avizul Operatorului Regional/ Local ce atestă funcţionalitatea sistemului şi conformitatea pentru soluţia de funcţionare;
* Investiția în sistemul de alimentare cu apă trebuie să se realizeze în mod obligatoriu împreună cu rețeaua de apă uzată, dacă aceasta nu există;
* În cazul proiectelor care vizează achiziționarea de utilaje și echipamente pentru prestarea serviciilor publice (deszăpezire, pompieri etc.), acestea sunt eligibile dacă vor fi utilizate de către serviciile publice cu atribuții specifice legal constituite. Potrivit art. 5 lit.kk) din OUG nr.57/2019 privind Codul administrativ, cu modificările și completările ulterioare, activitatea sau ansamblul de activități organizate de o autoritate a administrației publice ori de o instituție publică sau autorizată/autorizate ori delegată de aceasta, în scopul satisfacerii unei nevoi cu caracter general sau a unui interes public, în mod regulat și continuu. Serviciul public poate fi prestat de către o structură cu sau fără personalitate juridică a administrației publice locale, sau de către o societate comercială în interes local, reglementată de Legea societăţilor nr. 31/1990, republicată, cu modificările şi completările ulterioare, cu capital social integral al autorității publice locale.

Utilajele și echipamentele trebuie să fie dimensionate și corelate cu echipamentele deținute și cu suprafața pentru care vor fi folosite. La verificarea pe teren, se vor verifica fișele de inventar ale solicitantului (inclusiv ale serviciului care le va utiliza) privind aceste echipamente.

* Pentru proiectele de infrastructură socială, solicitanții sunt reprezentați de: furnizori de servicii sociale (publici sau privați) și de către parteneriatele constituite între autoritatea publică locală și un furnizor de servicii sociale;
* Proiectele de infrastructură socială trebuie să asigure funcționarea prin operaționalizarea infrastructurii de către o entitate acreditată ca furnizor de servicii sociale; beneficiarii măsurilor de finanțare a infrastructurii sociale trebuie să asigure sustenabilitatea proiectelor din surse proprii sau prin obținerea finanțării în cadrul Axei 5 POCU, prin depunerea unui proiect distinct cu respectarea condițiilor specifice POCU;
* Prin proiectele de infrastructură socială nu pot fi finanțate infrastructuri de tip rezidențial; Infrastructurile aferente unităților sociale cu cazare/ găzduire pe perioadă temporară/ determinată și serviciile sociale aferente (ex.: locuințe protejate, centre maternale, centre de primire în regim de urgență a victimelor violenței domestice etc.) pot fi finanțate în cadrul PNDR în măsura în care acestea răspund unei nevoi comunitare identificate în SDL și îndeplinesc condițiile specifice de acreditare;
* În cadrul proiectelor de infrastructură socială mijloacele de transport persoane sunt eligibile dacă sunt utilizate exclusiv în scopul desfășurării serviciului/serviciilor sociale vizate de proiect;
* Pentru proiectele care vizează sprijin pentru restaurarea monumentelor clasate (monumente istorice din patrimoniul cultural de interes local – clasă (grupă) B) sau obiectivelor aparținând patrimoniului neclasat (mobil, imobil și imaterial) trebuie prezentat un aviz emis de către Ministerul Culturii sau, după caz, de către serviciile publice deconcentrate ale acestuia, respectiv Direcțiile Județene pentru Cultură, sau un Certificat emis de INP (în cazul obiectivelor neclasificate) care să ateste faptul că se poate interveni asupra obiectivului propus; investiția din patrimoniul cultural trebuie să fie introdusă în circuitul turistic la finalizarea acesteia;
* Valoarea maximă a sprijinului public nerambursabil nu va depăși 200.000 euro/proiect, indiferent de tipul investiției și intensitatea sprijinului este de până la 100%.

**art. 20 alin. (1) lit. c):**

* Sprijinul acordat vizează investiții de bandă largă, inclusiv construirea, îmbunătățirea și extinderea acesteia, infrastructura pasivă de bandă largă și furnizarea accesului la banda largă, precum și soluții publice de e-guvernare;
* Sprijinul se acordă operatorilor economici care se încadrează în categoria întreprinderilor mici și mijlocii (IMM) conform legislației în vigoare Legea 346/2004 și care activează sau urmează să activeze în domeniul TIC, entităților publice, ADI, APL cu respectarea legislației specifice, GAL - în situația în care acesta este menționat ca beneficiar în fișa măsurii din SDL, cu respectarea legislației specifice;
* Pentru proiectele care prevăd investiții în infrastructura de broadband, solicitantul trebuie să prezinte avizul emis de către ICI;
* Pot fi finanțate acțiuni precum:
* Crearea sau modernizarea buclelor locale la punct fix care presupune: i) crearea unei infrastructuri de acces broadband la punct fix (buclă locală sau ”last mile”) în zonele fără acces la internet în bandă largă; ii) modernizarea infrastructurii existente de telecomunicații, în întregime sau parțial, inadecvată (care prezintă calitate scăzută, capacitate scăzută, siguranță scăzută sau acoperire insuficientă) sau incapabilă să ofere o calitate minimă a serviciilor broadband; iii) investițiile eferente racordării la o rețea de distribuție (backhaul network) în vederea asigurării unei conexiuni adecvate la rețeaua magistrală (backbone network).
* Crearea rețelei de distribuție și crearea sau modernizarea buclelor locale, care, pe lângă acțiunile de mai sus, pct i) și ii) presupune și: i) crearea unei infrastructuri de distribuție broadband (backhaul network), în zonele în care aceasta nu există, de la punctul de inserție în rețeaua magistrală de mare capacitate (backbone network) până la punctul local de acces în bandă largă (PLABL), pentru a conecta rețeaua de acces local la rețeaua backbone; ii) investițiile aferente creării unei infrastructuri de distribuție (backhaul-network) în vederea asigurării unei conexiuni adecvate la rețeaua magistrală (backbone network) și realizării punctelor de inserție și a lucrărilor de racordare la rețelele backbone.

Pentru ambele tipuri de acțiuni pot fi eligibile:

* lucrările de realizare sau modernizare a buclelor locale la punct fix (last-mile network), de la punctele locale de acces în bandă largă (PLABL) la utilizatorul final;
* realizarea sau modernizarea PLABL, inclusiv lucrările aferente necesare;
* finanțarea echipamentelor tehnice și toate lucrările civile aferente instalării și punerii în funcțiune a acestora (ca de exemplu canalizații, conducte, piloni, stații la sol etc.);
* finanțarea sistemelor de software necesare;
* instalarea elementelor de rețea și a facilităților asociate acestora e.g.: switch local digital și routere, puncte de prezență etc.
* Investițiile în infrastructura de broadband trebuie să respecte *Cerințele minime obligatorii pentru investițiile în infrastructura de broadband* postate pe pagina de internet [www.madr.ro](http://www.madr.ro), secțiunea LEADER, inclusiv cele referitoare la respectarea cumulului de minimis;
* În cadrul proiectelor de e-guvernare, care vizează investiții conexe în infrastructura de broadband se pot finanța operațiuni care să creeze premisele unei dezvoltări locale eficiente prin interconectarea nevoilor cu oportunitățile care impactează comunitatea locală, cum ar fi: realizarea de platforme colaborative, acțiuni de alfabetizare digitală, achiziționarea de echipamente IT, software, realizarea de sisteme electronice de interconectare a comunității cu serviciile publice și alte operațiuni de digitalizare ale serviciilor publice.
* Intensitatea sprijinului este de maximum 100% pentru proiectele negeneratoare de venit și maximum 90% pentru proiectele generatoare de venit, iar valoarea maximă nerambursabilă nu va depăși 200.000 euro/proiect.

**art. 20 alin. (1) lit. e):**

* Sprijinul acordat vizează investiții de uz public în infrastructura de agrement, în informarea turiștilor și în infrastructura turistică la scară mică;
* Pot fi finanțate investiții în:
* semnalizarea obiectivelor turistice;
* construcția și modernizarea centrelor de informare a turiștilor;
* construcția de adăposturi pentru turiști;
* sisteme e-booking;
* dezvoltarea turismului soft.
* Valoarea maximă a sprijinului public nerambursabil nu va depăși 200.000 euro/proiect, indiferent de tipul investiției și intensitatea sprijinului este de până la 100%.

**art. 20 alin. (1) lit. g):**

* Sprijinul acordat vizează investiții orientate spre transferul activităților și transformarea clădirilor sau a altor instalații aflate în interiorul sau în apropierea așezărilor rurale, în scopul îmbunătătțirii calității vieții sau al creșterii perfomanței de mediu a așezării respective;
* Valoarea maximă a sprijinului public nerambursabil nu va depăși 200.000 euro/proiect, indiferent de tipul investiției și intensitatea sprijinului este de până la 100%.

**art. 21 alin. (1), lit. b), c),** **d) și e):**

* Sprijinul pentru înființarea de sisteme agroforestiere se acordă deținătorilor privați de terenuri, municipalităților și asociațiilor acestora și acoperă costurile de înființare și o primă anuală pe hectar pentru a acoperi costurile de întreținere, pe o perioadă de maximum 5 ani, în conformitate cu prevederile art. 23 din Reg. (UE) nr. 1305/2013; intensitatea sprijinului public acordat este de până la 80% din valoarea investițiilor eligibile pentru instituirea de sisteme agroforestiere, fără a depăși 200.000 euro/proiect;
* Sprijinul pentru prevenirea și refacerea daunelor cauzate pădurilor de incendii, de dezastre naturale și de evenimente catastrofale, inclusiv de invaziile de dăunători, de izbucnirea unor boli și de amenințările legate de climă se acordă deținătorilor privați și publici de păduri și altor organisme publice și de drept privat și asociațiilor acestora, în conformitate cu prevederile art. 24 din Regulamentul (UE) nr. 1305/2013; nu se acordă sprijin pentru pierderea venitului cauzată de dezastrul natural; intensitatea sprijinului este de până la 100%, fără a depăși 200.000 euro/proiect;
* Sprijinul pentru investiții în ameliorarea rezilienței și a valorii ecologice, precum și a potențialului de atenuare a ecosistemelor forestiere se acordă deținătorilor privați și publici de păduri și altor organisme publice și de drept privat și asociațiilor acestora, în conformitate cu prevederile art. 25 din Regulamentul (UE) nr. 1305/2013; intensitatea sprijinului este de până la 100%, fără a depăși 200.000 euro/proiect.
* Sprijinul pentru investiții în tehnologii forestiere și în prelucrarea, în mobilizarea și în comercializarea produselor forestiere se acordă deținătorilor privați de păduri, municipalităților și asociațiilor acestora, precum și IMM-urilor, pentru investiții în ameliorarea potențialului forestier sau legate de activități de prelucrare, mobilizare și comercializare care conferă valoare adăugată produselor forestiere, în conformitate cu prevederile art. 26 din Regulamentul (UE) nr. 1305/2013; intensitatea sprijinului este de până la 65% din valoarea investițiilor eligibile, fără a depăși 200.000 euro/proiect.

**art. 27:**

* Sprijinul se acordă grupurilor și organizațiilor de producători recunoscute oficial, pe baza unui plan de afaceri (IMM-uri);
* Planul de afaceri trebuie să detalieze activitățile planificate în raport cu una sau mai multe dintre următoarele categorii:
* adaptarea producției și produselor producătorilor care sunt membri ai acestor grupuri/ organizații de producători la cerințele pieței;
* introducerea în comun a produselor pe piață, inclusiv pregătirea pentru vânzare, centralizarea vânzărilor și aprovizionarea cumpărătorilor en gros;
* stabilirea unor norme comune privind informarea asupra producției, acordând o atenție deosebită recoltării și disponibilității;
* alte activități care pot fi desfășurate de către grupurile/ organizațiile de producători, cum ar fi dezvoltarea competențelor în materie de exploatare și de comercializare, precum și organizarea și facilitarea proceselor de inovare;
* Intensitatea sprijinului public acordat este de până la 100%, dar nu poate să depășească 10% din valoarea producției comercializate în primii 5 ani și suma maximă de 100 000 euro/an. Sprijinul se va acorda ca procent din producția comercializată prin intermediul GP/OP astfel:

anul I de la recunoastere – 10%, fără a depăși suma maximă de 100 000 euro;

anul II de la recunoastere – 8%, fără a depăși suma maximă de 100 000 euro;

anul III de la recunoastere – 6%, fără a depăși suma maximă de 100 000 euro;

anul IV de la recunoastere – 5%, fără a depăși suma maximă de 100 000 euro;

anul V de la recunoastere – 4%, fără a depăși suma maximă de 100 000 euro.

**art. 35 alin. (1) lit. c) și alin. (2) lit. a) și b):**

* Sprijinul se acordă pentru înființarea și funcționarea grupurilor operaționale din cadrul PEI, dezvoltarea de proiecte-pilot, dezvoltarea de noi produse, practici, procese și tehnologii în sectoarele agricol, alimentar și forestier;
* Proiectul propus trebuie să fie în acord cu acțiunile comune menționate în cadrul art. 35 alin. (2) lit. (a) - (b) din Reg. (UE) nr. 1305/2013, respectiv implică un “proiect pilot” sau “dezvoltarea de noi produse, practici, procese și tehnologii în sectorul agroalimentar, inclusiv pomicol”;
* Proiectul propus trebuie să vizeze probleme practice ale fermierului/fermierilor din parteneriat, identificate clar în sectorul agroalimentar sau în sectorul pomicol, care necesită soluțiii noi/ inovatoare pentru rezolvarea acestora;
* Proiectul grupului operațional trebuie să fie nou, să nu fie finalizat sau în desfășurare;
* Solicitantul trebuie să disemineze rezultatele proiectului în conformitate cu articolul 57 alin. (3) al Regulamentului (UE) nr. 1305/2013 și în deplină conformitate cu liniile directoare ale CE pentru diseminarea rezultatelor proiectului PEI, inclusiv prin RNDR și PEI la nivelul UE;
* Solicitantul trebuie să depună planul de proiect (care se încadrează în aria de cuprindere a PEI-AGRI conform prevederilor articolului 55 din Regulamentul nr. 1305/2013) și care cuprinde în mod obligatoriu:

- o descriere a proiectului inovator care urmează să fie dezvoltat, testat, adaptat sau implementat;

- o descriere a rezultatelor preconizate și a contribuției la obiectivul PEI de creștere a productivității și de gestionare durabilă a resurselor;

- o descriere a procedurilor interne pentru asigurarea transparenței în procesul de luare a deciziilor și evitarea conflictului de interese.

* Valoarea maximă a sprijinului public nerambursabil nu va depăși 200.000 euro/proiect, indiferent de tipul investiției și intensitatea sprijinului este de până la 100%.

Depunerea, evaluarea și selecția proiectelor care vizează astfel de operațiuni se va realiza astfel:

* în primă fază se va realiza depunerea, evaluarea și selecția cererilor de exprimare a interesului (CEI) la nivelul GAL; în acest sens, GAL are obligația de a externaliza evaluarea cererilor de exprimare a interesului către evaluatori cu expertiză dovedită în domeniul de cercetare vizat de respectivele proiecte;
* după selecția CEI, parteneriatele vor depune la GAL proiectele care vizează operațiuni aferente art. 35 alin. (1) lit. c) și alin. (2) lit. a) și b), în vederea evaluării și selecției, iar ulterior proiectele selectate de către GAL vor fi depuse la AFIR.

**art. 35 alin. (2) lit. d) și e):**

* Sprijinul vizează cooperarea orizontală și verticală între actorii din lanțul de aprovizionare în vederea stabilirii și dezvoltării de lanțuri scurte de aprovizionare și de piețe locale, precum și pentru activități de promovare în context local privind dezvoltarea lanțurilor scurte de aprovizionare; activitatea de promovare trebuie să fie doar o componentă secundară a unui proiect prin care se propune înființarea și dezvoltarea de lanțuri scurte;
* Solicitantul este un parteneriat constituit din cel puţin 2 entități, din care cel puțin un fermier sau un grup de producători/ o cooperativă care își desfășoară activitatea în sectorul agricol/pomicol;
* Solicitantul trebuie să depună un acord de cooperare care face referire la o perioadă de funcționare cel puțin egală cu perioada pentru care se acordă finanțarea;
* Pentru proiectele legate de lanțurile scurte de aprovizionare, solicitantul va depune un studiu/plan, privitor la conceptul de proiect privind lanțul scurt de aprovizionare;
* Pentru proiectele legate de piețele locale, solicitantul va prezenta un concept de marketing adaptat la piața locală care să cuprindă, dacă este cazul, și o descriere a activităților de promovare propuse;
* Solicitantul trebuie să respecte definițiile cu privire la lanțurile scurte de aprovizionare și piețele locale stabilite în conformitate cu prevederile din articolul 11 din Regulamentul (UE) nr. 807/2014;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit. c):**

* Sprijinul vizează cooperarea între micii operatori în ceea ce privește organizarea de procese de lucru comune și partajarea echipamentelor și a resurselor și pentru dezvoltarea și/sau comercializarea de servicii turistice aferente turismului rural; prin „mic operator“ se înțelege o microîntreprindere;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit. f) și g):**

* Sprijinul vizează acțiunea comună întreprinsă în scopul atenuării schimbărilor climatice sau al adaptării la acestea și pentru abordări comune privind proiecte de mediu, precum și pentru practici ecologice în curs;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit.h):**

* Sprijinul vizează cooperare orizontală și verticală între actorii din cadrul lanțurilor de aprovizionare în ceea ce privește furnizarea durabilă de biomasă, care să fie utilizată în scopul producerii de alimente și de energie și în cadrul proceselor industriale;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit.i):**

* Sprijinul vizează punerea în aplicare, în special de către grupuri de parteneri din domeniul public și din cel privat, altele decât cele definite la articolul 32 alineatul (2) litera (b) din Regulamentul (UE) nr. 1303/2013, a strategiilor de dezvoltare locală, altele decât cele definite la articolul 2 alineatul (19) din Regulamentul (UE) nr. 1303/2013, care abordează una sau mai multe dintre prioritățile Uniunii în materie de dezvoltare rural;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit.j):**

* Sprijinul vizează elaborarea de planuri de gestionare a pădurilor sau a unor instrumente echivalente;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

**art. 35 alin. (2) lit.k):**

* Sprijinul vizează diversificarea activităților agricole în direcția activităților privind sănătatea, integrarea socială, agricultura sprijinită de comunitate și educația cu privire la mediu și alimentație;
* Valoarea maximă a sprijinului public nerambursabil nu va depăși 200.000 euro și intensitatea sprijinului este de până la 100%.

În cazul proiectelor care se încadrează în obiectivele art. 35, acolo unde se implementează un plan de afaceri, un plan de mediu sau un plan de gestionare a pădurilor sau un plan echivalent sau o strategie de dezvoltare, ajutorul se acordă sub forma unei sume globale care acoperă costurile de cooperare şi costurile aferente proiectelor implementate. În cazul în care proiectul implementat face parte dintr-o categorie care intră sub incidenţa unei alte măsuri din Reg. (UE) nr. 1305/2013, se aplică suma sau rata maximă relevantă a sprijinului – conform Anexei II.

Măsurile care pot beneficia de fonduri din EURI pot fi atât măsuri atipice ce vizează acțiuni de digitalizare și acțiuni de mediu și care nu corespund nici unui articol din Regulamentul (UE) nr. 1305/2013, cât și cele încadrate în prevederile Regulamentului (UE) nr. 1305/2013 la următoarele articole: art. 19, alin.(1), lit. a), pct. i, ii, iii și lit. b); art. 20, alin. (1), lit. b) – pentru investiții în infrastructură socială și lit. c) – pentru investiții în infrastructura de broadband și servicii de e-guvernare și art. 35, alin. (2), lit. c), d), e), f), g), h), k).

**2.3 TIPURI DE CHELTUIELI ELIGIBILE ȘI NEELIGIBILE**

**CHELTUIELI ELIGIBILE**

În cadrul unui proiect, cheltuielile pot fi eligibile și neeligibile. Finanțarea va fi acordată doar pentru rambursarea cheltuielilor eligibile, cu o intensitate a sprijinului stabilită în conformitate cu fișa măsurii din SDL aprobată de către AM PNDR, în limita valorii maxime a sprijinului din Anexa II din Regulamentul (UE) nr. 1305/2013.

**Dispoziţii privind eligibilitatea cheltuielilor**

**Cheltuieli eligibile generale** vor respecta prevederile din:

* **Cap. 8.1 din PNDR 2014-2020 –** Dispoziții privind eligibilitatea cheltuielilor
* **Hotărârea Guvernului nr. 226/2015 -** Art. 24 - Reguli privind măsura 19 "Dezvoltarea locală LEADER";
* **Schema de ajutor de minimis – „Sprijin pentru implementarea acțiunilor în cadrul strategiei de dezvoltare locală”, aprobată prin OMADR nr. 107/24.04.2017 și modificată prin OMADR nr. 308/26.10. 2020, OMADR nr. 504/2023 pentru modificarea şi completarea anexei la Ordinul ministrului agriculturii şi dezvoltării rurale nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală" și OMADR nr. 250/2024 pentru modificarea anexei la Ordinul ministrului agriculturii şi dezvoltării rurale nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală";**
* **Regulamentul (UE) nr. 1305/2013** - art. 45 privind investițiile, art. 46 privind investițiile în irigații, art. 60 privind eligibilitatea cheltuielilor, în mod specific prevederile cu privire la eligibilitatea cheltuielilor în cazul unor dezastre naturale, art. 61 privind cheltuielile eligibile, Cap. I – Măsuri (în funcție de tipul de operațiuni sprijinite prin măsura din SDL);
* **Regulamentul delegat (UE) nr. 807/2014** de completare a Regulamentului (UE) nr. 1305/2013 – art. 13 privind investițiile;
* **Regulamentul (UE) nr. 1303/2013** – art. 6 privind conformitatea cu dreptul Uniunii şi legislaţia naţională, Titlul IV Instrumente financiare al Regulamentului (UE) nr. 1303/2013 (art. 37 privind instrumenele financiare, art. 42 privind eligibilitatea cheltuielilor la închidere) și Cap. III al Titlului VII al Regulamentului (UE) nr. 1303/2013  (art. 65 privind eligibilitatea, art. 66 privind formele de sprijin, art. 67 privind tipuri de granturi și de asistență rambursabilă, art. 68 privind finanțarea forfetară pentru costuri indirecte și costuri cu personalul cu privire la granturile și asistența rambursabilă, art. 69 privind normele specifice de eligibilitate pentru granturi și asistență rambursabilă, art. 70 privind eligibilitatea operațiunilor în funcție de localizare, art. 71 privind caracterul durabil al operațiunilor).

Cheltuielile eligibile specifice fiecărei masuri vor respecta prevederile fișei măsurii din SDL aprobată de către AM PNDR. Tipurile de cheltuieli eligibile se vor raporta la tipurile de investiții eligibile aferente măsurii.

**CHELTUIELI NEELIGIBILE**

Cheltuielile neeligibile vor fi suportate integral de către beneficiarul finanțării.

* În cadrul proiectului nu pot fi incluse operațiuni asimilabile măsurilor/submăsurilor excluse de la finanțare prin submăsura 19.2, în conformitate cu prevederile fișei tehnice a acestei submăsuri.

Conform fișei tehnice a submăsurii 19.2, prin LEADER nu pot fi finanțate următoarele tipuri de operațiuni:

a) Sprijin pentru schimburi pe termen scurt la nivelul conducerii exploatațiilor și pădurilor, precum și pentru vizite în exploatații și în păduri (Art. 14/ Regulamentul (UE) nr. 1305/2013, prevede la alin. (1) „Sprijinul poate fi acordat pentru schimburi pe termen scurt la nivelul conducerii exploatației și a pădurilor, precum și pentru vizite în exploatații și în păduri”);

b) Investiții în dezvoltarea zonelor forestiere și ameliorarea viabilității pădurilor (Art. 21 (a)/ Regulamentul (UE) nr. 1305/2013);

c) Plățile pentru agromediu și climă (Art. 28/ Regulamentul (UE) nr. 1305/2013);

d) Agricultură ecologică (Art. 29/ Regulamentul (UE) nr. 1305/2013);

e) Plăți Natura 2000 și plăți legate de Directiva-cadru privind apa (Art. 30/ Regulamentul (UE) nr. 1305/2013);

f) Plăți pentru zone care se confruntă cu constrângeri naturale sau cu alte constrângeri specifice (Art. 31/ Regulamentul (UE) nr. 1305/2013);

g) Plățile pentru bunăstarea animalelor (Art. 33/ Regulamentul (UE) nr. 1305/2013);

h) Servicii de silvomediu, servicii climatice și conservarea pădurilor (Art. 34/ Regulamentul (UE) nr. 1305/2013);

i) Sprijin pentru gestionarea riscurilor (Art. 36 -39/ Regulamentul (UE) nr. 1305/2013).

* În cadrul proiectului nu pot fi incluse cheltuielile neeligibile generale, așa cum sunt acestea prevăzute în Cap. 8.1 al PNDR 2014 – 2020.

Cheltuielile neeligibile generale, conform prevederilor din Cap.8.1 din PNDR sunt:

• cheltuielile cu achiziţionarea de bunuri și echipamente ”second hand”;

• cheltuieli efectuate înainte de semnarea contractului de finanțare a proiectului cu excepţia:

* costurilor generale definite la art. 45, alin. (2) litera c) a Regulamentului (UE) nr. 1305/2013 care pot fi realizate înainte de depunerea cererii de finanțare;
* cheltuielilor necesare implementării proiectelor care presupun și înființare/reconversie plantații pomicole;
* cheltuielilor pentru activități pregătitoare aferente măsurilor care ating obiectivele art. 35 din Regulamentul (UE) nr. 1305/2013, care pot fi realizate după depunerea cererii de finanțare, conform art. 60 alin.(2) din Regulamentul (UE) nr. 1305/2013;

• cheltuieli cu achiziția mijloacelor de transport pentru uz personal şi pentru transport persoane;

• cheltuieli cu investițiile ce fac obiectul dublei finanțări care vizează aceleași costuri eligibile;

• cheltuieli în conformitate cu art. 69, alin. (3) din Regulamentul (UE) nr. 1303/2013 și anume:

1. dobânzi debitoare, cu excepţia celor referitoare la granturi acordate sub forma unei subvenţii pentru dobândă sau a unei subvenţii pentru comisioanele de garantare;
2. achiziţionarea de terenuri construite și neconstruite, cu excepția celor prevăzute la art. 19 din Regulamentul (UE) nr. 1305/2013;
3. taxa pe valoarea adăugată, cu excepţia cazului în care aceasta nu se poate recupera în temeiul legislaţiei naţionale privind TVA-ul sau a prevederilor specifice pentru instrumente financiare;

• în cazul contractelor de leasing, celelalte costuri legate de contractele de leasing, cum ar fi marja locatorului, costurile de refinanțare a dobânzilor, cheltuielile generale și cheltuielile de asigurare.

**Atenție!** Nu este eligibilă achiziționarea utilajelor agricole în cadrul proiectelor care vizează activități non-agricole.

Fondurile nerambursabile vor fi acordate beneficiarilor eligibili, conform listelor indicative de cheltuieli eligibile aferente măsurii din SDL.

**Atenție!** Având în vedere prevederile privind complementaritatea și demarcarea operațiunilor, în cazul unei suprapuneri geografice între un Grup de Acțiune Locală pentru pescuit (FLAG) și un GAL, Programul Operațional pentru Pescuit și Afaceri Maritime (POPAM) va finanța zonele pescărești și entitățile implicate în sectorul piscicol, iar PNDR nu va viza nicio investiție în acest sector.

**2.4 SUME (APLICABILE) ȘI RATA SPRIJINULUI**

Ponderea maximă a intensității sprijinului public nerambursabil din totalul cheltuielilor eligibile este de până la 100%. Intensitatea sprijinului nu poate depăși intensitatea aprobată de către DGDR AM PNDR pentru măsura în cauză, prin aprobarea SDL. Pentru măsurile care se regăsesc în obiectivele măsurilor de dezvoltare rurală (măsurile/submăsurile Regulamentului (UE) nr. 1305/2013), intensitatea sprijinului nu poate depăși limita maximă prevăzută în Anexa nr. II la regulamentul antemenționat. Pentru măsurile cu sprijin forfetar, valoarea sumei nu va depăși limitele cuantumului stabilit în PNDR 2014-2020 pentru aceleași tipuri de operațiuni la care se aplică acest tip de sprijin.

Valoarea maximă eligibilă (sumă nerambursabilă) nu poate depăși 200.000 de euro/proiect și va respecta cuantumul maxim prevăzut în fișa tehnică a măsurii din SDL, dacă acesta este mai mic de 200.000 de euro.

Beneficiarii proiectelor de investiții finanțate prin submăsura 19.2 pot beneficia de plata în avans conform dispozițiilor cap. 8.1 din cadrul PNDR și conform dispozițiilor prevăzute, în acest sens, în fișa măsurii ale cărei obiective sunt atinse prin proiectul propus, cu condiția constituirii unei garanții bancare, a unei garanții echivalente sau a unei polițe de asigurare, corespunzătoare procentului de 100% din valoarea avansului, în conformitate cu art. 45 alin.(4) și art. 63 ale Reg. (UE) nr. 1305/2013, respectiv art. 23 din OUG nr. 49/2015. Garanția aferentă avansului trebuie să fie constituită la dispoziţia AFIR, se depune odată cu Dosarul Cererii de Plată a Avansului și trebuie să producă efecte pe întreaga perioadă cuprinsă între data cererii de acordare a avansului și data expirarii duratei de execuţie a contractului de finanțare.

**Atenție!**

În cazul proiectelor de servicii nu se acordă plăți în avans.

În cazul proiectelor mixte, avansul se va acorda raportat la valoarea componentei de investiții, cu respectarea prevederilor Regulamentului (UE) nr. 1305/2013 și dispozițiilor cap. 8.1 din cadrul PNDR.

# CAPITOLUL 3 ACCESAREA FONDURILOR NERAMBURSABILE

GAL are obligația să realizeze selecția proiectelor aferente tuturor măsurilor propuse în SDL selectată de către DGDR AM PNDR. Selecția proiectelor aferente măsurilor din SDL se va realiza de către GAL-uri, pe baza unei evaluări documentate, care va demonstra temeinicia şi imparţialitatea deciziei privind selecția proiectelor, aplicând criterii de selecție în conformitate cu prevederile fișelor măsurilor din SDL, adecvate specificului local și pentru care există o metodologie clară de evaluare, prin intermediul Comitetului de Selecție, alcătuit din membri ai parteneriatului local. Pentru asigurarea principiilor de transparență a procesului de selecție, GAL are obligația de a respecta condițiile minime obligatorii de publicitate.

**3.1 COMPLETAREA, DEPUNEREA ȘI VERIFICAREA DOSARULUI CERERII DE FINANȚARE**

**Atenție!**

Cererile de finanțare utilizate de solicitanți vor fi cele disponibile pe site-ul GAL la momentul lansării apelului de selecție (format editabil).

În cazul proiectelor de investiții și a proiectelor cu sprijin forfetar, cererile de finanțare vor fi adaptate pe baza modelelor cererilor de finanțare aferente măsurilor clasice finanțate prin PNDR 2014-2020, aprobate prin ordin al ministrului agriculturii și dezvoltării rurale, prin selectarea modelului de cerere de finanțare corespunzător măsurii ale cărei obiective/priorități corespund/sunt similare informațiilor prezentate în fișa tehnică a măsurii din SDL selectată de către DGDR – AM PNDR. Adaptarea modelului cererii de finanțare de către GAL se referă la menținerea cel puțin a secțiunilor, sub-secțiunilor și anexelor existente aferente măsurilor clasice finanțate prin PNDR 2014-2020, care vor fi completate cu criteriile de eligibilitate minime obligatorii conform regulamentelor europene și legislației naționale specifice, cu criteriile de eligibilitate locale conform SDL aprobate și cu criteriile de selecție aprobate de GAL.

În cazul proiectelor de servicii, se va utiliza formularul-cadru de cerere de finanțare prevăzut în Manualul de procedură pentru Sub-măsura 19.2, în secțiunea II – Formulare, aprobat prin ordin al ministrului agriculturii și dezvoltării rurale.

În cazul proiectelor mixte pentru care se utilizează formularul cadru de cerere de finanțare corespunzător măsurii de investiții cu obiective similare, se va adăuga o anexă care va conține detalii tehnice și financiare cu privire la componenta de servicii. Bugetul indicativ al componentei de investiții va fi suplimentat cu bugetul indicativ al componentei de servicii preluat din documentul anexă, decontarea cheltuielilor realizându-se în baza unui buget totalizator al proiectului. Având în vedere că modelul-cadru de deviz general al obiectivului de investiții este reglementat de către legislația națională în vigoare (HG nr. 907/2016), nu se permite nicio modificare asupra acestuia (de ex. adăugarea de capitole suplimentare). Prin urmare, bugetul aferent componentei de servicii va reprezenta o secțiune distinctă, fiind menținută astfel numerotarea capitolelor de cheltuieli conform modelului din Secțiunea II – Formulare a prezentului manual și va fi obligatoriu însoțit de o fundamentare pe tipuri de cheltuieli eligibile corelate cu activitățile și rezultatele proiectului. De asemenea, bugetul totalizator al proiectului va reprezenta o secțiune distinctă, în care se vor însuma valorile totale ale celor două componente: investiții și servicii. În etapa de implementare a proiectelor mixte, decontarea cheltuielilor aferente componentei de servicii se va realiza doar în baza unui/ unor Raport/ Rapoarte de activitate, conform modelului pentru proiecte de servicii din cadrul Manualului de procedură pentru implementarea submăsurii 19.2, adaptat în funcție de specificul proiectului.

Cererea de Finanţare se va redacta pe calculator, în limba română și trebuie însoțită de anexele prevăzute în modelul standard. Anexele Cererii de finanțare fac parte integrantă din aceasta. Documentele obligatorii de anexat la momentul depunerii cererii de finanțare vor fi cele precizate în modelul-cadru.

Completarea Cererii de finanțare, inclusiv a anexelor acesteia, se va face conform modelului standard adaptat de GAL. Modificarea modelului standard de către solicitant (eliminarea, renumerotarea secţiunilor, anexarea documentelor suport în altă ordine decât cea specificată etc.) poate conduce la respingerea Dosarului Cererii de Finanţare.

Cererea de Finanţare trebuie completată într-un mod clar şi coerent pentru a înlesni procesul de evaluare a acesteia. În acest sens, se vor furniza numai informaţiile necesare şi relevante, care vor preciza modul în care va fi atins scopul proiectului, avantajele ce vor rezulta din implementarea acestuia şi în ce măsură proiectul contribuie la realizarea obiectivelor Strategiei de Dezvoltare Locală.

Compartimentul tehnic al GAL asigură suportul necesar solicitanților pentru completarea cererilor de finanțare, privind aspectele de conformitate pe care aceștia trebuie să le îndeplinească.

Responsabilitatea completării cererii de finanțare în conformitate cu Ghidul de implementare aparține solicitantului.

Depunerea cererilor de finanțare se va realiza pe suport tipărit sau în format electronic, în situația existenței unui sistem informatic de gestiune a cererilor de finanțare.

**3.2 PROCEDURA DE SELECȚIE A PROIECTELOR LA NIVELUL GAL**

Lansarea apelurilor de selecție și selecția proiectelor de către GAL se va realiza în conformitate cu prevederile Ghidului Grupurilor de Acțiune Locală pentru implementarea Strategiilor de Dezvoltare Locală elaborat de către DGDR – AM PNDR și disponibil pe pagina de internet a MADR ([www.madr.ro](http://www.madr.ro)), în secțiunea LEADER 2014-2020.

**3.2.1 LANSAREA APELURILOR DE SELECȚIE ȘI DEPUNEREA PROIECTELOR LA GAL**

Pentru măsurile atipice, respectiv măsurile din SDL care nu sunt similare unor măsuri din PNDR 2014-2020[[1]](#footnote-2), așa cum sunt ele definite, documentația de accesare elaborată de către GAL (ghidul solicitantului - inclusiv anexele, modelul de cerere de finanțare și fișa de evaluare a eligibilității) trebuie depusă inițial la AFIR pentru avizare. Documentația de accesare elaborată de către GAL (ghidul solicitantului, împreună cu toate anexele, modelul de cerere de finanțare și fișa de evaluare a eligibilității) se transmite prin intermediul poștei electronice către Serviciul LEADER și Intervenții Suport – DATLIN – AFIR, care se asigură de transmiterea documentației către direcțiile, respectiv serviciile de specialitate responsabile de la nivel central AFIR în funcție de obiectul de activitate, conform Regulamentului de Organizare și Funcționare al AFIR, în termen de maximum 3 zile lucrătoare de la primire.

Documentațiile de accesare pentru măsurile din SDL care nu sunt asimilate unor măsuri din PNDR 2014-2020 și care vizează exclusiv servicii vor fi verificate de către experții Serviciului LEADER și Intervenții Suport – DATLIN.

Documentațiile de accesare pentru măsurile atipice mixte (servicii și investiții), prin care se finanțează atât proiecte de servicii, cât și proiecte mixte/de investiții și care conțin documente specifice pentru fiecare din cele două categorii vor fi analizate în comun, respectiv la nivelul Serviciului LEADER și Intervenții Suport – DATLIN se va analiza componenta de servicii, iar componenta de investiții aferentă proiectelor mixte/de investiții se va analiza de către serviciul de specialitate responsabil, în funcție de specificul măsurii.

**Atenție!** Transmiterea documentației către Serviciul LEADER și Intervenții Suport – DATLIN – AFIR se va realiza prin atașarea respectivelor documente la mesajul de poștă electronică, cu mențiunea că dimensiunea maximă admisă pe mesaj la nivelul AFIR este de 25 Mb. Prin urmare, dacă documentația depășește această limită, aceasta va fi transmisă prin mai multe mesaje succesive, în cadrul cărora se va atenționa Serviciul LEADER și Intervenții Suport – DATLIN asupra acestor aspecte. De asemenea, în cadrul mesajelor transmise prin intermediul poștei electronice cuprinzând documentații de avizare se va solicita confirmarea de primire din partea Serviciului LEADER și Intervenții Suport – DATLIN – AFIR.

Înainte de depunerea spre avizare a apelului de selecție de către CDRJ, reprezentantul AFIR se asigură de corectitudinea informațiilor conținute în ghid, respectiv în fișa de evaluare a eligibilității, informații care trebuie să fie în concordanță cu strategia de dezvoltare locală aprobată de către DGDR – AM PNDR, cu prevederile fișei măsurii din SDL și să respecte cel puțin condițiile generale de eligibilitate prevăzute în cap. 8.1 din PNDR 2014-2020, Regulamentul (UE) nr. 1305/2013, Regulamentul (UE) nr. 1303/2013, precum și legislația națională specifică.

**IMPORTANT!** Avizarea de către AFIR a documentației elaborată de GAL pentru măsurile din SDL care nu sunt similare unor măsuri din PNDR 2014-2020 nu substituie procesul de avizare a apelului de selecție realizat la nivelul CDRJ.

Experții AFIR vor completa pentru fiecare măsură ce urmează a fi lansată Fișa de avizare/ neavizare a documentației de accesare elaborată de GAL în ceea ce privește tipul de beneficiari, acțiunile eligibile, condițiile de eligibilitate, tipul de sprijin, sumele aplicabile și rata sprijinului, inclusiv modelul-cadru de cerere de finanțare adaptat corespunzător condițiilor specifice cu respectarea prevederilor fișei măsurii din SDL și cel puțin a condițiilor generale de eligibilitate prevăzute în cap. 8.1 din PNDR 2014-2020 și legislația națională și europeană incidentă în domeniu. Experții verificatori nu se vor pronunța decât asupra aspectelor antemenționate care fac obiectul avizării la nivelul AFIR, celelalte aspecte care țin de corectitudinea informațiilor din cadrul documentelor elaborate de către GAL, respectiv avizarea apelului de selecție rămânând în sarcina GAL și CDRJ.

Totuși, în cazul în care se sesizează anumite necorelări sau neconcordanțe, altele decât cele care fac obiectul analizei, experții evaluatori pot face informări către GAL și CDRJ.

**Notă!** În cazul măsurilor atipice elaborate în baza art. 5 din Reg. (UE) nr. 1305/2013 care vizează acțiuni similare celor aferente unor măsuri clasice din PNDR 2014-2020 (de ex. transfer de cunoștințe – instruire și informare), se va avea în vedere faptul că prevederile specifice din cadrul documentației de accesare trebuie să respecte prevederile procedurale generale aplicabile tipului de operațiune finanțat, conform Ghidului de implementare și Manualului de procedură pentru submăsura 19.2, astfel încât să fie respectate principiile privind utilizarea eficientă a fondurilor publice, care vizează ca toate costurile să corespundă unei bune gestionări financiare și din punct de vedere al rentabilității, aplicabile tuturor proiectelor derulate prin FEADR.

În cazul în care sunt întrunite toate condițiile, experții AFIR avizează documentația de accesare în cel mult 15 zile lucrătoare de la înregistrarea documentelor în cadrul direcției/ serviciului de specialitate responsabil de la nivel central. În situația în care anumite aspecte nu corespund condițiilor de avizare, experții pot sesiza GAL, printr-o adresă oficială/ prin intermediul poștei electronice, astfel încât acesta să aibă posibilitatea de a soluționa cele identificate și de a transmite documentația refăcută. Solicitările de clarificări pot fi adresate, ca regulă generală, o singură dată în etapa de verificare a documentației. Termenul de răspuns la clarificări nu poate depăși 5 (cinci) zile lucrătoare începând cu ziua următoare de la primirea solicitării de către GAL, dar nu mai mult de 7 (șapte) zile lucrătoare de la comunicare. În acest caz, experții AFIR emit decizia privind avizarea/neavizarea documentației de accesare în cel mult 25 zile lucrătoare de la înregistrarea inițială a documentelor.

În situații excepționale, se pot solicita și alte clarificări, a căror necesitate a apărut ulterior transmiterii răspunsului la informațiile suplimentare solicitate inițial sau ca urmare a completărilor și modificărilor realizate de către GAL în baza solicitării inițiale. Numărul total de solicitări de clarificări care pot fi adresate pe parcursul procesului de avizare este de 2 (două) solicitări. În acest caz, termenul de emitere a fișei de avizare/neavizare este de 35 zile lucrătoare de la înregistrarea inițială a documentelor.

De asemenea, se pot solicita informații suplimentare către DGDR AM PNDR în situația în care sunt necesare clarificări privind prevederile fișei măsurii din SDL. În acest caz, termenul de analiză a aspectelor care fac obiectul solicitării de clarificări și de emitere a fișei de avizare/neavizare se suspendă până la primirea răspunsului de la DGDR AM PNDR.

În cazul documentațiilor aferente măsurilor mixte, care sunt analizate în comun la nivelul AFIR, în situația în care una dintre structurile responsabile transmite o solicitare de clarificări către GAL, toată corespondența va fi transmisă spre știință și către cealaltă structură responsabilă, care va avea în vedere în procesul de avizare eventualele modificări care vizează aspecte orizontale din cadrul documentației. În acest caz, se va elabora o singură Fișă de avizare/neavizare a documentației de accesare elaborată de GAL comună, care va fi semnată de către toate structurile implicate.

În funcție de numărul de solicitări de clarificări (maxim două) transmise de fiecare din structurile implicate în avizarea documentației, termenul de emitere a Fișei de avizare/neavizare comune nu poate depăși 28 zile lucrătoare (în cazul unei singure solicitări din partea uneia sau fiecăreia din cele două structuri implicate), respectiv 38 zile lucrătoare (în cazul unei a doua solicitări, din partea uneia sau fiecăreia din cele două structuri implicate).

În situația în care nerespectarea condițiilor de avizare presupune o refacere aproape integrală a documentației sau aspectele care nu corespund condițiilor de avizare nu pot fi soluționate prin clarificări, documentația va fi neavizată și se consemnează în rubrica “Observații” a formularului de verificare motivele neavizării. În acest caz, GAL poate redepune documentația refăcută conform observațiilor, care va intra într-un nou proces de avizare la nivelul AFIR.

În situația în care avizarea documentației de accesare impune modificarea unor prevederi din cadrul fișei măsurii din SDL, se vor detalia la rubrica “Observații” din fișa de verificare neconcordanțele constatate și se va solicita rectificarea acestora. În acest caz, GAL se poate adresa AM PNDR în vederea modificării fișei măsurii, urmând pașii procedurali din Ghidul Grupurilor de Acțiune Locală pentru implementarea Strategiilor de dezvoltare Locală, elaborat de către DGDR – AM PNDR. Aceste modificări de SDL solicitate GAL de către AFIR nu se vor contoriza în numărul de modificări acceptate, conform ghidului antemenționat. Ulterior aprobării de către DGDR – AM PNDR a modificării fișei măsurii, GAL poate redepune documentația de accesare pentru măsura respectivă la AFIR în vederea avizării.

Fișa de avizare/ neavizare a documentației de accesare elaborată de GAL cuprinzând rezultatul verificării (avizat/ neavizat) se transmite către GAL, însoțită de o adresă de înaintare. În cazul documentațiilor pentru care concluzia verificării este „avizat“, odată cu rezultatul verificării, structura de specialitate de la nivel central responsabilă de verificare va transmite către GAL și serviciul de specialitate din cadrul structurii teritoriale a AFIR (CRFIR/OJFIR) responsabilă de evaluarea proiectelor care vor fi depuse în cadrul măsurii respective, ulterior selecției realizate la nivelul GAL și formatul editabil clean (fără trk changes, comentarii etc.) a documentației.

Documentațiile de accesare[[2]](#footnote-3) aferente măsurilor din strategiile de dezvoltare ale GAL care nu sunt similare unor măsuri din PNDR 2014-2020, avizate de către AFIR, se vor încărca în format PDF pe site-ul www.afir.info, în secțiunea ***„Investitii prin PNDR >> M 19 - LEADER >> sM19.2 - Acțiuni în strategia de dezvoltare locală“***, astfel încât să poată fi utilizate ca model de către toate Grupurile de Acțiune Locală[[3]](#footnote-4).

Ulterior avizării de către AFIR (în cazul măsurilor din SDL care nu sunt similare unor măsuri din PNDR 2014-2020), în vederea deschiderii sesiunilor de primire a proiectelor, GAL lansează pe plan local apeluri de selecție a proiectelor, conform priorităților descrise în strategie.

La avizarea Raportului de selecție, reprezentantul CDRJ va menționa faptul că au fost respectate principiile de selecție din fișa măsurii din SDL, precum și măsurile minime obligatorii de publicitate a apelului de selecție. În cazul nerespectării acestor măsuri, precum și în cazul nerespectării principiilor de selecție, reprezentantul CDRJ nu va aviza apelul de selecție. AFIR va verifica dacă apelul de selecție este avizat de reprezentantul CDRJ. În cazul în care în urma derulării unei sesiuni nu a fost depus niciun proiect, GAL va înștiința CDRJ asupra acestui fapt. În această situație nu se va emite Raport de selecție.

**Atenție!** Verificarea respectării principiilor de transparență, în ceea ce privește postarea strategiei pe pagina de internet a GAL, publicitatea Calendarelor de selecție, a apelurilor de selecție și a prelungirii apelurilor de selecție, precum și a Rapoartelor de selecție (intermediare, finale, suplimentare) și de contestații, intră în atribuțiile CDRJ și se va realiza conform conform prevederilor procedurale.

În cazul în care GAL-urile solicită modificarea SDL, acestea pot lansa apelurile de selecție conform noii forme a strategiei doar după aprobarea de către DGDR AM PNDR a modificărilor solicitate. Modificarea strategiei se realizează conform indicațiilor DGDR AM PNDR. După primirea aprobării de la DGDR AM PNDR, GAL-urile solicită modificarea Acordului – cadru de finanțare aferent Sub-măsurii 19.4, ce vizează revizuirea SDL – Anexa nr. III la Acordul – cadru de finanțare.

Este obligatoriu ca proiectele selectate în urma apelului lansat conform strategiei modificate să fie depuse la OJFIR la o dată ulterioară datei de modificare a Acordului – cadru de finanțare.

În procesul de elaborare și lansare a apelului de selecție, GAL va avea în vedere versiunea în vigoare a Ghidului de implementare a submăsurii 19.2, disponibil pe pagina de internet a AFIR ([www.afir.info](http://www.afir.info)) la momentul publicării apelului de selecție.

**Atenție!** **Pentru a se asigura finalizarea implementării SDL în condiții optime, se vor respecta termenele și condițiile impuse prin *Ghidul Grupurilor De Acțiune Locală Pentru Implementarea Strategiilor De Dezvoltare Locală* elaborat de AM PNDR aprobat prin Ordin MADR nr.28/30.01.2025, iar** **GAL are obligația de a informa potențialii beneficiari asupra acestor condiții și asupra termenului de finalizare a proiectelor (inclusiv efectuarea ultimei plăți) la data de 31.12.2025, cu respectarea instrucțiunilor de plată - anexă la Contractul de finanțare**.

Pentru GAL-urile care beneficiază și de fonduri provenite din tranziție ( FEADR + EURI) valoarea totală alocată pe SDL va fi constituită din disponibilul existent la GAL la care se adaugă sumele provenite din tranziție, iar termenele susmenționate se vor aplica la valoarea totală alocată pe SDL.

Potențialul beneficiar depune proiectul la secretariatul GAL/on-line (în situația existenței unui sistem informatic de gestiune a cererilor de finanțare aferente acestei submăsuri la nivelul AFIR), sub forma cererii de finanțare și a documentelor anexă, atașate cererii de finanțare.

**Atenţie!** GAL are obligația de a lansa apeluri distincte destinate proiectelor care beneficiază de fonduri EURI, astfel încât proiectele finanţate din componenta EURI să fie monitorizate separat, atât din punct de vedere al valorii, cât și al indicatorilor, proiectele finanțate având o codificare specifică față de restul proiectelor.

**3.2.2 ELIGIBILITATEA ȘI SELECȚIA EFECTUATĂ DE GAL**

În situația în care, verificarea îndeplinirii unuia sau mai multor criterii de eligibilitate presupune utilizarea de către experții evaluatori a unor documente/ baze de date de uz intern ale Agenției (Registrul debitorilor, Buletinul Procedurilor de Insolvență), se va proceda astfel:

- GAL va transmite o solicitare către OJFIR de care aparține, prin care va solicita informațiile menționate în cadrul fișelor de evaluare specifice, necesare evaluării proiectelor;

- experții Serviciului LEADER și Investiții Non-agricole din cadrul OJFIR vor efectua verificările prin accesarea documentelor/ bazelor de date ale AFIR și vor comunica GAL, prin intermediul unei adrese de transmitere, rezultatele în termen de maxim 2 (două) zile lucrătoare de la data înregistrării solicitării.

Codificarea specifică a Cererii de finanțare, prevăzută în cadrul Manualului de procedură pentru implementarea submăsurii 19.2, nu intră în atribuțiile GAL.

**Atenție!**

Pentru proiectele de investiții/sprijin forfetar/mixte pentru care și experții AFIR derulează vizite pe teren în etapa de evaluare a proiectului, se recomandă ca și experții GAL să realizeze vizite pe teren. Concluzia privind respectarea condițiilor de eligibilitate pentru cererile de finanțare pentru care s-a decis verificarea pe teren se va formula numai după verificarea pe teren.

Totodată, pentru realizarea unei monitorizări corecte a proiectelor selectate de GAL, se recomandă participarea reprezentanților GAL în calitate de observatori la orice vizită pe teren realizată de către AFIR pe perioada de implementare a proiectului, indiferent de etapa în care se află acesta, pentru toate proiectele contractate la nivelul AFIR.

Pe durata procesului de evaluare la nivelul GAL, personalul GAL va respecta propriile proceduri, precum și versiunea Ghidului de implementare pentru submăsura 19.2 în vigoare la momentul lansării apelului de selecție, disponibilă pe site-ul AFIR ([www.afir.info](http://www.afir.info)).

În situația în care, pe parcursul derulării apelului de selecție, au intervenit modificări ale legislației, evaluarea proiectelor se va realiza în conformitate cu noile prevederi legislative.

Fiecare persoană implicată în procesul de evaluare și selecție a proiectelor de la nivelul GAL (evaluatori – inclusiv evaluatori externi, membrii Comitetului de Selecție și membrii Comisiei de soluționare a contestațiilor, Președintele GAL/ Reprezentantul legal al GAL sau un alt membru al Consiliului Director al GAL mandatat să avizeze raportul) are obligația de a respecta prevederile OUG nr. 66/2011, cu modificările și completările ulterioare referitoare la evitarea conflictului de interese și prevederile Cap. XII al SDL – ”Descrierea mecanismelor de evitare a posibilelor conflicte de interese conform legislației naționale”.

În acest sens, după depunerea proiectelor de către solicitanți și premergător procesului de evaluare și selecție, persoanele de la nivelul GAL (inclusiv experții cooptați, în cazul externalizării serviciilor de evaluare) implicate în acest proces vor completa declarații pe proprie răspundere privind inexistența conflictului de interese, în conformitate cu anexa nr.9 din Normele metodologice de aplicare aOrdonanţei de urgenţă a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, aprobate prin Hotărârea Guvernului nr. 875/2011, cu modificările și completările ulterioare.

Dacă pe parcursul implementării strategiei, în cadrul procesului de evaluare și selecție la nivelul GAL a unor proiecte, apar situații generatoare de conflict de interese, expertul GAL/expertul cooptat este obligat să se abțină de la luarea deciziei sau de la participarea pentru luarea unei decizii și să informeze managerul GAL, în vederea înlocuirii cu un alt expert evaluator.

Dacă, în urma verificărilor ulterioare, realizate de departamentele AFIR/DGDR AM PNDR/MADR se constată că nu s-au respectat regulile de evitare a conflictului de interese, așa cum sunt definite în legislația în vigoare, proiectul respectiv va fi declarat neconform, iar dacă a fost finanțat se va proceda la recuperarea sumelor conform legislației în vigoare.

**3.3 ELIGIBILITATEA LA NIVELUL AFIR**

AFIR lansează un anunț de deschidere a sesiunii continue de primire de cereri de finanțare, finanțate prin submăsura 19.2, publicat pe site-ul AFIR ([www.afir.info](http://www.afir.info)). Acesta va cuprinde informațiile prevăzute în cadrul Manualului de procedură pentru implementarea submăsurii 19.2.

AFIR poate primi cereri de finanțare selectate de GAL numai dacă GAL are, la momentul depunerii proiectului/proiectelor, un Contract de finanțare încheiat cu AFIR în cadrul submăsurii 19.4 - „Sprijin pentru cheltuieli de funcționare și animare“, aflat în perioada de valabilitate. Cererile de finanțare selectate de GAL vor fi depuse la nivelul SLINA-OJFIR. Experții SLINA-OJFIR verifică dacă solicitantul a folosit modelul-cadru de formular corespunzător cererii de finanțare specifică măsurii din PNDR ale cărei obiective/priorități corespund/sunt similare proiectului propus, raportat la tipul de beneficiar, conform Anexei I a prezentului Ghid și transmit cererile de finanțare către serviciile de specialitate responsabile din cadrul structurilor teritoriale ale AFIR, respectiv:

* la nivelul CRFIR se vor verifica proiectele cu construcții – montaj (beneficiari privați domeniul non-agricol și beneficiari publici netransferate la OJFIR)) care presupun lucrări de construcții montaj , conform Regulamentului de Organizare și Funcționare al AFIR;
* la nivelul OJFIR se vor verifica proiectele cu achiziții simple/simple cu montaj (proiecte care presupun echipamente și montajul acestora), proiectele cu sprijin forfetar, proiectele de servicii (indiferent de tipul de beneficiar) și proiectele cu construcții – montaj (indiferent de tipul de beneficiar) transferate de la CRFIR, conform Regulamentului de Organizare și Funcționare al AFIR.

Proiectele de servicii, pentru care se folosește formularul - cadru de cerere de finanțare prezentat în secțiunea Formulare din Manualul de procedură pentru submăsura 19.2, aprobat prin ordin al ministrului agriculturii și dezvoltării rurale vor fi verificate de către experții SLINA-OJFIR.

Reprezentanții GAL sau solicitanții pot depune la AFIR proiectele nu mai târziu de 15 zile lucrătoare de la Raportul de selecție întocmit de GAL din care să reiasă statutul de proiect selectat (după parcurgerea etapei de depunere și soluționare a contestațiilor), astfel încât să poată fi realizată evaluarea și contractarea acestora în termenul limită prevăzut de legislația în vigoare. În cazul în care după parcurgerea perioadei de contestații nu intervin modificări în ceea ce privește Raportul intermediar de selecție, se poate reîntruni Comitetul de selecție în vederea aprobării unui Raport de selecție final sau GAL poate emite o Notă asumată și semnată de Președintele/ Reprezentantul legal al GAL (sau o persoană mandatată în acest sens) în care vor fi descrise toate etapele procedurii de evaluare și selecție aplicată și faptul că, după parcurgerea tuturor etapelor, asupra Raportului intermediar de selecție nu au intervenit modificări, acesta devenind Raport final de selecție la data semnării Notei. În acest caz, termenul de 15 zile lucrătoare de depunere a proiectelor la AFIR se calculează de la data Notei.

**Notă!** În cazul cererilor de finanțare declarate anterior ca fiind „neconforme“ și redepuse în baza aceluiași Raport de selecție, se verifică ca de la data la care a fost luată la cunoștință decizia de neconformitate și până la data redepunerii să nu se depășească 15 zile lucrătoare.

**MADR și instituțiile subordonate nu își asumă responsabilitatea contractării unor proiecte în afara termenelor prevăzute de regulamentele europene și legislația națională.**

**Atenție!**

Organismele statutare ale GAL-urilor trebuie să aibă în vedere aceste aspecte în stabilirea datelor de lansare și închidere a apelurilor de selecție, precum și perioada aferentă evaluării și selecției de la nivelul GAL și perioada aferentă evaluării și contractării de la nivelul AFIR – perioadă care poate presupune și autorizarea beneficiarilor, asigurarea finanțării etc.

Pentru operațiunile care corespund obiectivelor art. 19 alin. (1) lit. (a) pct. i), ii) și iii) din Reg. (UE) nr. 1305/2013, durata de implementare a planului de afaceri trebuie corelată cu data limită privind eligibilitatea cheltuielilor efectuate din FEADR 2014-2020. În acest scop, termenul limită de realizare efectivă și implementare a planului de afaceri se calculează prin diminuarea duratei de execuție cu termenul de 90 de zile calendaristice necesar efectuării ultimei plăți.

Proiectele vor fi verificate pe măsură ce vor fi depuse de către reprezentanții GAL sau solicitanți, fiind o sesiune deschisă permanent, până la epuizarea fondurilor alocate submăsurii 19.2, în cadrul fiecărei Strategii de Dezvoltare Locală.

Cererile de finanțare vor fi depuse în format fizic sau vor fi transmise prin e-mail în formă scanată/semnată electronic de către solicitant la OJFIR pe raza căruia se implementează proiectul sau pot fi încărcate de către GAL în sistemul online al AFIR, respectiv prin accesarea aplicației “OneDrive”, după caz. În cazul în care proiectul este amplasat pe teritoriul mai multor județe, acesta va fi depus la structura județeană pe raza căruia investiția proiectului este predominantă din punct de vedere valoric. În cazul proiectelor care vizează exploatații agricole amplasate pe teritoriul mai multor județe, acestea vor fi depuse la OJFIR-ul pe raza căruia exploatația agricolă are ponderea cea mai mare (suprafața agricolă/numărul de animale). Pentru proiectele de servicii care vizează de ex. studii/ monografii aferente întregului teritoriu GAL, cererile de finanțare vor fi depuse/transmise la OJFIR căruia îi este arondat GAL-ul.

Solicitanții care dispun de semnătură electronică pot transmite Cererea de finanțare și documentele anexe întocmite în nume propriu aferente cererii de finanțare semnate electronic cu o semnatură bazată pe certificat digital calificat (de ex. în cazul documentelor word emise de solicitant, acestea se pot exporta direct în PDF și semna electronic fără listare). În cazul documentelor emise de alte instituții/ entități acestea se vor scana pentru încărcare. Solicitanții trebuie să dețină semnătură electronică calificată care în sensul Regulamentului (UE) nr. 910/2014 se bazează pe un certificat calificat emis de un furnizor de servicii care se află în lista oficială a Uniunii Europene si care se regaseşte la https://webgate.ec.europa.eu/tl-browser/#/.

Cererea de finanțare se poate depune astfel:

* în format letric în original – 1 exemplar, împreună cu formatul electronic (CD – 1 exemplar, care va cuprinde scan-ul cererii de finanțare, inclusiv toate anexele administrative) la expertul Serviciului LEADER și Investiții Non-agricole de la nivelul OJFIR.

La depunerea proiectului în format letric la OJFIR trebuie să fie prezent solicitantul sau un împuternicit al acestuia. În cazul în care solicitantul dorește, îl poate împuternici pe reprezentantul GAL să depună proiectul, printr-un mandat sub semnătură privată;

* transmise prin e-mail în formă scanată/semnată electronic la OJFIR pe raza căruia se implementează proiectul;
* încărcate de către GAL în sistemul online al AFIR, respectiv prin accesarea aplicației “OneDrive”, după caz.

Solicitantul își asumă veridicitatea documentelor, iar dacă la prezentarea acestora în original se constată neconcordanțe care afectează condițiile de eligibilitate sau selecție, proiectul va fi declarat neeligibil.

În cazul proiectelor depuse în format letric sau scanat, în vederea încheierii contractului de finanțare solicitanții declarați eligibili și selectați vor trebui să prezinte obligatoriu documentele specifice precizate în cadrul cererii de finanțare în original, în vederea verificării conformității documentelor depuse în copie cu documentele în original.

Pentru acele documente care rămân în posesia solicitantului, copiile depuse în Dosarul cererii de finanțare trebuie să conţină menţiunea „Conform cu originalulʺ.

Pentru a stabili Serviciul responsabil (OJFIR/CRFIR) la nivelul căruia se va realiza verificarea, se va avea în vedere formularul-cadru de cerere de finanțare depus, aferent măsurii ale cărei obiective sunt atinse prin proiect, conform Anexei I *-* *„Corelarea tipurilor de acțiuni eligibile în cadrul submăsurii 19.2 cu modelul-cadru de cerere de finanțare specifică măsurilor clasice finanțate prin PNDR 2014-2020 în funcție de obiectivul proiectului și tipul de beneficiar*“ a prezentului Ghid.

Reprezentantul GAL/solicitantul (sau un împuternicit al acestuia) depune/transmite proiectul la OJFIR pe raza căruia acesta va fi implementat. În cazul depunerii în format letric, dosarul cererii de finanțare conţine Cererea de finanţare, însoţită de anexele administrative conform listei documentelor, legate într-un singur dosar, astfel încât să nu permită detaşarea şi/sau înlocuirea documentelor.

Toate cererile de finanțare depuse în cadrul submăsurii 19.2 la structurile teritoriale ale AFIR trebuie să fie însoțite în mod obligatoriu de:

* Fișa de verificare a eligibilității, întocmită de GAL (formular propriu)\* și avizată de CDRJ prin completarea Formularului 3;
* Fișa de verificare a criteriilor de selecție, întocmită de GAL (formular propriu)\* și avizată de CDRJ prin completarea Formularului 3;
* Fișa de verificare pe teren, întocmită de GAL (formular propriu)\* – dacă este cazul;
* Copie a Raportului de selecție (din care să reiasă statutul de proiect selectat după parcurgerea etapei de depunere și soluționare a contestațiilor)/ a Raportului suplimentar (dacă este cazul), în cadrul căruia a fost inclus proiectul propus, întocmit de GAL (formular propriu) și avizat de CDRJ;
* Copie a Notei emisă de GAL prin care Raportul intermediar de selecție devine Raport final de selecție (dacă este cazul);
* Copii ale declarațiilor persoanelor implicate în procesul de evaluare și selecție de la nivelul GAL, privind evitarea conflictului de interese (formular propriu);
* Copie a Fișei de avizare a documentației de accesare elaborată de GAL emisă de AFIR (doar pentru măsurile din SDL care nu sunt similare unor măsuri din PNDR 2014-2020);
* Copie a Formularului 2/2.1 - Formular de verificare a apelului de selecție emis de CDRJ;
* Copie a Formularului 3 - Formular de verificare a procesului de selecție emis de CDRJ.

\* Fișa de verificare a eligibilității, Fișa de verificare a criteriilor de selecție și Fișa de verificare pe teren (dacă este cazul) sunt elaborate de către GAL și pot fi realizate atât ca formulare distincte (două sau trei formulare, în funcție de opțiunea GAL), cât și ca un singur formular, care să cuprindă toate punctele aferente celor trei etape de verificare. Acestea se vor depune și în format editabil, electronic.

**Notă!**

Formularele de verificare elaborate de GAL nu vor prezenta viza reprezentantului CDRJ. Avizarea acestora de către CDRJ se va realiza prin completarea Formularelor 2/2.1, respectiv 3.

**Atenţie!**

GAL va putea utiliza ca model fişele de verificare privind criteriile de eligibilitate întocmite la nivelul AFIR, care vor fi completate cu criteriile de eligibilitate suplimentare precizate în fişa măsurii din SDL.

**Atenție!**

Pentru a evita situațiile în care anumite proiecte incluse în cadrul Rapoartelor de selecție suplimentare emise de GAL să fie declarate neeligibile de către AFIR, dacă de la momentul evaluării unui proiect declarat eligibil și nefinanțat (în așteptare) de către GAL și până la includerea acestuia în cadrul unui Raport de selecție suplimentar se depășește o perioadă de 6 (șase) luni, GAL va relua procesul de verificare a eligibilității proiectului respectiv. Această reverificare este necesară pentru a se asigura că și la momentul emiterii Raportului de selecție suplimentar sunt îndeplinite toate condițiile de eligibilitate (cu excepția acelor cerințe care sunt obligatorii de îndeplinit la depunerea cererii de finanțare – conform prevederilor regulamentelor europene), inclusiv din perspectiva posibilității implementării de către solicitant a investiției/planului de afaceri aprobate iniţial, încadrarea în termene etc. Totodată, în situația unei perioade mari de timp de la depunerea Cererii de finanţare și până la publicarea unui Raport de selecție suplimentar, poate fi necesară refacerea unor documente care au expirat sau actualizarea acestora la momentul verificării condiţiilor de eligibilitate (de ex., Declaraţie pe propria răspundere a solicitantului privind respectarea regulii de cumul a ajutoarelor de minimis).

În acest caz, proiectul inclus în Raportul de selecție suplimentar depus la AFIR va avea obligatoriu atașată Fișa de verificare a eligibilității de către GAL refăcută, premergător emiterii Raportului de selecție suplimentar. Aceasta trebuie să îndeplinească aceleași condiții de conformitate ca fișa inițială.

Personalul AFIR va respecta legislația incidentă, precum și versiunea Manualului de procedură pentru submăsura 19.2, în vigoare la momentul realizării verificării cererilor de finanțare, disponibil pe site-ul AFIR ([www.afir.info](http://www.afir.info)).

**3.3.1 VERIFICAREA ÎNCADRĂRII PROIECTELOR**

Verificarea încadrării proiectului se realizează la nivelul serviciului de specialitate responsabil din cadrul OJFIR/CRFIR.

În cazul în care în procesul de verificare a documentelor din dosarul Cererii de finanțare (inclusiv cele emise de către GAL) se constată erori de formă sau erori materiale (de ex.: omisiuni privind bifarea anumitor casete - inclusiv din cererea de finanțare, semnării anumitor pagini, atașării unor documente obligatorii specifice proiectului propus sau prezentarea unor documente neconforme, care nu respectă formatul standard) sau necorelări/ informații contradictorii, expertul OJFIR/CRFIR va solicita documente sau informații suplimentare. Experții OJFIR/CRFIR vor solicita documente și informații suplimentare (formular E3.4L) în etapa de verificare a încadrării proiectului, către GAL sau solicitant (în funcție de natura informațiilor solicitate), termenul de răspuns fiind de maximum 5 (cinci) zile lucrătoare de la momentul luării la cunoștință de către solicitant/GAL[[4]](#footnote-5), dar nu mai mult de 7 (șapte) zile lucrătoare de la comunicare. Prin exceptie, in cazul în care solicitarea de informații suplimentare vizează prezentarea de către solicitant a unui document emis de o instituție publică, solicitantul va prezenta dovada demersului făcut la instituția respectivă în termenul precizat în adresă, urmând ca acesta să depună documentul imediat după eliberarea acestuia de către instituția publică în termenele legale sau procedurale specifice instituției respective.

De asemenea, pot fi solicitate informații suplimentare către DGDR AM PNDR în situația în care sunt necesare clarificări privind fișa măsurii din SDL sau către CDRJ în ceea ce privește avizarea apelului/ procesului de selecție. Termenul de răspuns este de maximum 10 zile lucrătoare de la data înregistrării la DGDR AM PNDR/ CDRJ. În acest caz, termenul de emitere a fișei E1.2.1L se prelungește până la primirea răspunsului de la DGDR AM PNDR/ CDRJ.

Fișa de verificare a încadrării proiectului (E1.2.1L) cuprinde două părți:

• Partea I – Verificarea conformității documentelor

Expertul OJFIR/CRFIR care primește cererea de finanțare trebuie să se asigure de prezența următoarelor documente: fișe de verificare (eligibilitate, criterii de selecție, verificare pe teren – dacă este cazul), copie a Raportului de selecție (din care să reiasă statutul de proiect selectat după parcurgerea etapei de depunere și soluționare a contestațiilor)/ Raportului suplimentar (dacă este cazul), întocmit de GAL și avizat de CDRJ, copie a Notei emisă de GAL prin care Raportul intermediar de selecție devine Raport final de selecție (dacă este cazul), copii ale declarațiilor privind evitarea conflictului de interese și copii ale formularelor de verificare a apelului de selecție (Formularul 2/2.1), respectiv a procesului de selecție (Formularul 3) emise de CDRJ. Raportul de selecție va prezenta semnătura reprezentantului CDRJ care supervizează procesul de selecție. Reprezentantul CDRJ va menționa pe Raportul de selecție faptul că GAL a respectat principiile de selecție din fișa măsurii din SDL, precum și dispozițiile minime obligatorii privind asigurarea transparenței apelului de selecție respectiv, așa cum sunt menționate în Ghidul de implementare aferent submăsurii 19.2. Semnătura reprezentantului CDRJ pe Raportul de selecție validează conformitatea procesului de selecție față de prevederile din SDL. În cazul în care, conform prevederilor statutare, este mandatată o altă persoană (diferită de reprezentantul legal) din partea oricărei entități juridice participante la procesul de selecție (inclusiv GAL) să avizeze Raportul de selecție, la dosarul administrativ al GAL trebuie atașat documentul prin care această persoană este mandatată în acest sens. Emiterea Raportului de selecție suplimentar se realizează cu respectarea condițiilor impuse în cazul Raportului de selecție (avizarea de către CDRJ și asigurarea transparenței) și va cuprinde mențiuni privind sursa de finanțare și proiectele selectate. Elaborarea și aprobarea Raportului de selecție suplimentar se va realiza în aceleași condiții ca și pentru Raportul de selecție.

În cazul în care Raportul de selecție este aferent unui Apel lansat în baza strategiei modificate, data depunerii proiectelor la OJFIR trebuie să fie ulterioară datei aprobării „Notei de aprobare privind modificarea Acordului-cadru de finanțare” de către OJFIR, ca urmare a modificării Strategiei de Dezvoltare Locală. Lansarea Apelului de către GAL, în baza strategiei modificate, nu este condiționată de modificarea angajamentului legal între GAL și AFIR.

Solicitanții ale căror cereri de finanțare au fost declarate ”neconforme”, inclusiv după solicitarea de informații suplimentare, ca urmare a verificării punctelor specificate în Partea I, vor fi înștiințați prin fax/ poștă/ e-mail privind rezultatul verificării, prin intermediul formularului E1.2.1L (Partea I). O copie a fișei de verificare va fi transmisă și către GAL. Pentru cererile de finanțare depuse în format letric, odată cu semnarea de luare la cunoștință, solicitantul va menționa pe fișă dacă dorește restituirea cererii de finanțare și o va transmite către experții verificatori. În caz afirmativ, exemplarul copie (în format electronic - CD) va fi restituit reprezentantului GAL/solicitantului (după caz), pe baza unui proces-verbal întocmit la nivelul SLINA OJFIR unde a fost depus proiectul. Pentru proiectele care au fost repartizate în vederea evaluării către alte servicii din cadrul AFIR, experții verificatori vor transmite dosarul cererii de finanțare pentru a fi restituit solicitantului. În acest caz, proiectul poate fi redepus, cu documentația pentru care a fost declarat neconform, refăcută. Redepunerea se poate face în baza aceluiași Raport de selecție.

Aceeași cerere de finanțare poate fi depusă de maximum două ori, în baza aceluiași Raport de selecție. În cazul în care concluzia verificării conformității (Partea I) este de două ori „neconform”, Cererea de finanțare (în format electronic - CD) se returnează la cerere solicitantului/ reprezentantului GAL (după caz), iar acesta poate redepune proiectul la următorul Apel de selecție lansat de GAL, pe aceeași măsură. În cazul apelurilor cu depunere continuă și selecție periodică (ex.: lunară), se acceptă redepunerea aceleiași cereri de finanțare în baza unuia dintre Rapoartele de selecție următoare, emise ca urmare a selecției periodice.

Contestațiile cu privire la neconformitate pot fi transmise în termen de 5 (cinci) zile lucrătoare de la confirmarea de primire a formularului E1.2.1L (Partea I) și se soluționează:

- La CRFIR, la Serviciul tehnic de specialitate care coordonează structura care a analizat proiectul, pentru proiectele a căror neconformitate a fost constatată de OJFIR.

- La AFIR, la Direcția de specialitate de la nivel central, în cazul proiectelor a căror neconformitate a fost constatată de CRFIR.

OJFIR/ CRFIR va transmite în maxim 2 (două) zile lucrătoare contestația la entitatea care o verifică, împreună cu dosarul administrativ al cererii de finanțare care face obiectul contestației.

Termenul maxim pentru a răspunde contestațiilor printr-o adresă de răspuns (fără a exista un formular cadru) este de 30 zile calendaristice de la data înregistrării la structura care o soluționează.

În situația în care contestația este admisă, în baza adresei de răspuns a structurii responsabile de soluționare, structura care a realizat verificarea inițială a proiectului de la nivelul OJFIR/CRFIR va întocmi fișa E1.2.1LR – Partea I (refăcută), care va cuprinde obligatoriu toată conformitatea proiectului și se va asigura de continuarea fluxului procedural corespunzător.

• Partea a II-a – Verificarea încadrării proiectului

Pentru toate proiectele depuse în cadrul submăsurii 19.2, se va verifica încadrarea corectă a proiectului, respectiv utilizarea corectă a cererii de finanțare folosită pentru depunere. Se va utiliza ca bază de verificare descrierea măsurii aferente, existentă în SDL a GAL care a selectat proiectul, respectiv încadrarea corectă în articolul din Regulamentul (UE) nr. 1305/2013, în Domeniul de intervenție principal al măsurii (conform aceluiași regulament) corelat cu indicatorii specifici corespunzători domeniului de intervenție.

Solicitanții ale căror cereri de finanțare au fost declarate ca fiind „încadrate incorect“, inclusiv după solicitarea de informații suplimentare, în baza unuia sau mai multor puncte de verificare din Partea a II-a, vor fi înștiințați prin fax/ poștă/ e-mail privind rezultatul verificării, prin intermediul formularului E1.2.1L (Partea a II-a). O copie a fișei de verificare va fi transmisă și către GAL. Pentru cererile de finanțare depuse în format letric, odată cu semnarea de luare la cunoștință, solicitantul va menționa pe fișă dacă dorește restituirea unui exemplar al cererii de finanțare și o va transmite către experții verificatori. În caz afirmativ, exemplarul copie (în format electronic - CD) va fi restituit reprezentantului GAL/solicitantului (după caz), pe baza unui proces-verbal întocmit la nivelul SLINA OJFIR unde a fost depus proiectul. Pentru proiectele care au fost repartizate în vederea evaluării către alte servicii din cadrul AFIR, experții verificatori vor transmite dosarul cererii de finanțare pentru a fi restituit solicitantului. Acesta poate reface proiectul și îl poate redepune la GAL în cadrul următorului Apel de selecție lansat de GAL pentru aceeași măsură, urmând să fie depus la OJFIR în baza unui alt Raport de selecție.

O cerere de finanțare pentru care concluzia a fost că proiectul nu este încadrat corect de două ori pentru puncte de verificare specifice formularului E1.2.1L – Partea a II – a, în cadrul sesiunii unice de primire a proiectelor lansată de AFIR, nu va mai fi acceptată pentru verificare.

De asemenea, o cerere de finanțare declarată ca fiind încadrată corect și retrasă de către solicitant (de două ori) nu va mai fi acceptată pentru verificare la OJFIR/CRFIR.

Contestațiile cu privire la încadrarea incorectă a proiectului pot fi transmise în termen de 5 (cinci) zile lucrătoare de la confirmarea de primire a formularului E1.2.1L și se soluționează la AFIR central, de către Serviciul LEADER și Intervenții Suport – DATLIN. Termenul maxim pentru a răspunde contestațiilor printr-o adresă de răspuns (fără a exista un formular cadru) este de 30 zile calendaristice de la data înregistrării la structura care o soluționează.

În situația în care contestația este admisă, în baza adresei de răspuns a Serviciului LEADER și Intervenții Suport – DATLIN, structura care a realizat verificarea inițială a proiectului de la nivelul OJFIR/CRFIR va întocmi fișa E1.2.1LR – Partea a II – a (refăcută), care va cuprinde obligatoriu toată încadrarea proiectului și se va asigura de continuarea fluxului procedural corespunzător.

Pentru proiectele depuse în cadrul submăsurii 19.2, indiferent de specific, retragerea cererii de finanțare se poate realiza în orice moment. În acest caz, solicitantul sau reprezentantul solicitantului (care poate fi inclusiv GAL, împuternicit printr-un mandat sub semnătură privată) va înainta la OJFIR unde a depus cererea de finanțare o solicitare de retragere, completată cu datale solicitantului, precum și detalierea motivelor în baza cărora solicită retragerea, înregistrată și semnată de către acesta, utilizând formularul E0.2L din Manualul de procedură pentru implementarea submăsurii 19.2. Pentru cererile de finanțare depuse în format letric, OJFIR va restitui solicitantului exemplarul original al cererii de finanțare, pe bază de proces-verbal.

**Atenţie!** Nu se poate reveni asupra unei solicitări de retragere a unei cereri de finanțare.

Numărul de înregistrare al cererii de finanțare se va completa doar la nivelul OJFIR/CRFIR și nu la nivelul GAL.

**3.3.2 VERIFICAREA ELIGIBILITĂȚII ȘI A CRITERIILOR DE SELECȚIE**

Verificarea eligibilității cererilor de finanțare se realizează la nivelul OJFIR sau CRFIR, în funcție de tipul de proiect. Instrumentarea verificării eligibilității se va realiza la nivelul aceluiași serviciu care a realizat verificarea încadrării proiectului. Experții OJFIR/CRFIR vor completa Fișa de evaluare generală a proiectului (E1.2L) în ceea ce privește verificarea condițiilor de eligibilitate și a criteriilor de selecție aplicate de către GAL, precum și a documentelor solicitate. Încadrarea în domeniile de intervenție și indicatorii de monitorizare vor respecta prevederile fișei măsurii din SDL, respectiv cerințele din apelul de selecție lansat de GAL, verificarea realizându-se la nivelul AFIR în etapa de verificare a încadrării proiectului (formular E 1.2.1L). Verificarea concordanței cu originalul a documentelor atașate la Cererea de finanțare se va realiza înainte de încheierea contractului de finanțare, când solicitantul declarat eligibil și selectat va prezenta originalele documentelor atașate în copie la cererea de finanțare, odată cu documentele solicitate în vederea contractării.

Termenul de verificare a eligibilității și selecției proiectelor este de 8/ 11 zile lucrătoare (3 zile lucrătoare pentru verificarea încadrării proiectului, 3/6 zile lucrătoare pentru verificarea eligibilității în funcție de necesitatea realizării vizitei pe teren, 2 zile lucrătoare pentru verificarea selecției) de la data depunerii proiectului la OJFIR, la care se adaugă termenele de răspuns la informațiile suplimentare/ clarificări către solicitant/ GAL/ AM PNDR care se pot transmite în oricare dintre cele 3 etape.

Termenul de răspuns la solicitarea de informații suplimentare nu poate depăși 5 (cinci) zile lucrătoare de la momentul luării la cunoștință de către solicitant/GAL[[5]](#footnote-6), dar nu mai mult de 7 (șapte) zile lucrătoare de la comunicare.

Termenul de răspuns la solicitarea de clarificări către DGDR AM PNDR este de maximum 10 zile lucrătoare de la data înregistrării la DGDR AM PNDR/ CDRJ.

Pentru toate proiectele finanțate prin submăsura 19.2, expertul va analiza, la punctul de verificare din Declarația pe propria răspundere a solicitantului din cadrul cererii de finanțare, dacă există riscul dublei finanțări, prin compararea documentelor depuse referitoare la elementele de identificare ale serviciilor/investiției finanțate prin alte programe sau măsuri din PNDR, cu elementele descrise în cererea de finanțare.

În vederea verificării eligibilității și a criteriilor de selecție aplicate de către GAL, expertul OJFIR/CRFIR va consulta inclusiv fișele măsurilor din SDL - anexă la Acordul – cadru de finanțare încheiat între GAL și AFIR pentru submăsura 19.4 - „*Sprijin pentru cheltuieli de funcționare și animare*“.

Expertul verificator va solicita informații suplimentare în etapa de verificare a eligibilității și a criteriilor de selecție aplicate de către GAL, dacă este cazul:

* către solicitant, în următoarele situații:

- informațiile prezentate sunt insuficiente pentru clarificarea unor criterii de eligiblitate/ de selecție;

- prezentarea unor informații contradictorii în cadrul documentelor aferente cererii de finanțare;

- prezentarea unor documente obligatorii specifice proiectului, care nu respectă formatul standard (nu sunt conforme) ;

- necesitatea prezentării unor clarificări sau documente suplimentare, fără înlocuirea documentelor obligatorii la depunerea cererii de finanțare. Se acceptă orice informații și alte documente care certifică o stare existentă la momentul depunerii cererii de finanțare, care vin în susținerea și clarificarea informațiilor solicitate din documentele obligatorii existente la dosarul cererii de finanțare;

- necesitatea corectării bugetului indicativ ;

- în cazul în care expertul are o suspiciune legată de crearea unor condiții artificiale.

* către GAL, în situația în care sunt necesare clarificări privind documentele aferente procesului de evaluare și selecție în urma căruia cererea de finanțare a fost selectată.

Solicitările de informații suplimentare (formular E3.4L) pot fi adresate, ca regulă generală, o singură dată de către entitatea la care se află în evaluare cererea de finanțare solicitantului sau GAL-ului, în funcție de natura informațiilor solicitate. Termenul de răspuns la solicitarea de informații suplimentare nu poate depăși 5 (cinci) zile lucrătoare de la momentul luării la cunoștință de către solicitant/GAL[[6]](#footnote-7), dar nu mai mult de 7 (șapte) zile lucrătoare de la comunicare. Clarificările admise vor face parte integrantă din Cererea de finanțare, în cazul în care proiectul va fi aprobat. În situații excepționale, se pot solicita și alte clarificări, a căror necesitate a apărut ulterior transmiterii răspunsului la informațiile suplimentare solicitate inițial.

De asemenea, se pot solicita informații suplimentare către DGDR AM PNDR în situația în care sunt necesare clarificări privind criteriile de eligibilitate și de selecție conform fișei măsurii din SDL sau către CDRJ în ceea ce privește avizarea apelului/ procesului de selecție. Termenul de răspuns este de maximum 10 zile lucrătoare de la data înregistrării la DGDR AM PNDR/ CDRJ. În acest caz, termenul de emitere a fișei E1.2L se prelungește până la primirea răspunsului de la DGDR AM PNDR/ CDRJ.

Pentru proiectele de investiții/cu sprijin forfetar, în etapa de evaluare a proiectului, exceptând situația în care în urma verificării documentare a condițiilor de eligibilitate este evidentă neeligibilitatea cererii de finanțare, experții verificatori vor realiza vizita pe teren (înștiințând, în prealabil și reprezentanții GAL, care pot asista la verificare, în calitate de observatori), pentru toate proiectele care vizează modernizări (inclusiv dotări), extinderi, renovări, în scopul asigurării că datele şi informaţiile cuprinse în anexele tehnice şi administrative corespund cu elementele existente pe amplasamentul propus, în sensul corelării acestora.

În cazul investițiilor noi, pentru care, în principiu, nu este necesară verificarea pe teren la acest stadiu, vizita pe teren se poate efectua dacă este considerată necesară de către expertul SLINA pentru verificarea anumitor criterii de eligibilitate, pe baza unei Note aprobate de șeful serviciului și de Directorul OJFIR/CRFIR.

Verificarea pe teren se face de către experții care au verificat condițiile de eligibilitate a cererii de finanțare.

Concluzia privind respectarea condițiilor de eligibilitate pentru cererile de finanțare pentru care s-a decis verificarea pe teren se va da numai după verificarea pe teren.

Scopul verificării pe teren este de asigurare că datele şi informaţiile cuprinse în anexele tehnice şi administrative corespund cu elementele existente pe amplasamentul propus, în sensul corelării acestora. Cu ocazia vizitei pe teren se pot solicita informaţii/documente referitoare la elementele verificate. În acest caz, în Fişa de verificare pe teren se vor menționa informatiile solicitate care contribuie la concluzia asupra vizitei pe teren.

La sfârșitul vizitei pe teren, experţii prezintă solicitantului/ reprezentantului legal concluziile vizitei pe teren. În cazul în care solicitantul/ reprezentantul legal nu este de acord cu concluziile vizitei pe teren menționate de experți în fișa E3.8L, acesta poate solicita înscrierea de mențiuni în acest sens în fișă. După completarea fișei, expertul verificator are obligația de a-i prezenta solicitantului/ reprezentantului legal fișa în vederea semnării și a-i înmâna o copie.

În cazul în care solicitantul nu este de acord cu rezultatele vizitei pe teren, acesta poate contesta rezultatele verificării după notificarea de neeligibilitate. În acest caz se va efectua o nouă vizită pe teren de către un alt OJFIR/CRFIR, la decizia Directorului OJFIR/CRFIR.

Procesul de evaluare a fiecărei cereri de finanțare presupune obligatoriu verificarea tuturor criteriilor de eligibilitate (inclusiv a criteriilor de eligibilitate specifice ale GAL), chiar dacă, pe parcurs, experții verificatori constată neîndeplinirea unuia sau mai multor criterii.

Verificarea criteriilor de selecție aplicate de către GAL se realizează pentru toate cererile de finanțare eligibile.

**Atenție!** În etapa de evaluare derulată la nivelul AFIR, experții structurilor teritoriale ale Agenției vor verifica criteriile de selecție aplicate de către GAL, preluate din Fișa de evaluare a criteriilor de selecție întocmită de GAL și depusă odată cu cererea de finanțare, inclusiv metodologia de verificare elaborată de către GAL.

**Notă**

Dacă în urma verificării criteriilor de selecție ale proiectelor depuse la AFIR în cadrul submăsurii 19.2 se constată erori cu privire la acordarea punctajelor, expertul verificator de la nivelul AFIR va transmite o Notă de atenționare către GAL, în care se vor consemna erorile identificate.

* În cazul acceptării erorilor sesizate, în termen de maxim 10 zile calendaristice de la primirea Notei de atenționare, GAL va modifica punctajele acordate și va întocmi o Erată la Raportul de selecție, aprobată de organele de decizie ale GAL (aprobare prin procedură scrisă sau prin teleconferință/videoconferință). Erata însoțită de un Memoriu justificativ (și alte documente, dacă este cazul) va fi transmisă către CDRJ în vederea avizării. Erata semnată de către reprezentantul CDRJ va fi depusă/ transmisă (prin poștă/ fax/ e-mail) de GAL la AFIR. În situația în care proiectele în cauză își mențin statutul de proiect selectat, nu este necesară întrunirea Comitetului de Selecție, urmând ca în baza eratei proiectele respective să își continue fluxul procedural la nivelul AFIR. În cazul în care în urma Eratei proiectele își schimbă statutul inițial trebuie întrunit Comitetul de Selecție și reavizat Raportul de selecție (reluată procedura inițială). Selecția se va realiza în ordinea descrescătoare a punctajului obținut, urmând aceiași pași procedurali ca în cazul raportului de selecție, conform procedurilor GAL (Notificarea solicitanților privind selectarea/ neselectarea proiectelor și comunicarea perioadei de depunere a contestațiilor).
* Dacă GAL nu este de acord cu erorile sesizate, în termen de 3 (trei) zile lucrătoare de la data primirii Notei de atenționare acesta va transmite către DGDR - AM PNDR o prezentare a situației împreună cu documentele aferente și argumentele pentru menținerea punctajelor acordate proiectelor care fac obiectul atenționării, însoțite de o copie a Notei de atenționare emisă de AFIR.

• Dacă în urma verificării experții AM PNDR - SLINA susțin argumentele GAL, GAL va depune/ transmite (prin poștă/ fax/ e-mail) la AFIR adresa emisă de DGDR – AM PNDR în termen de maxim 10 zile lucrătoare de la primirea notei, iar proiectele vor fi admise de AFIR automat în etapa de contractare.

• Dacă experții AM PNDR - SLINA nu confirmă sau confirmă parțial argumentele GAL, GAL va întocmi Erată la Raportul de selecție, în conformitate cu verificarea realizată de DGDR – AM PNDR, care trebuie aprobată de organele de decizie ale GAL și avizată de CDRJ. În situația în care proiectele în cauză își mențin statutul de proiect selectat, nu este necesară întrunirea Comitetului de Selecție, urmând ca în baza eratei proiectele respective să își continue fluxul procedural la nivelul AFIR. În cazul în care în urma Eratei proiectele își schimbă statutul inițial trebuie întrunit Comitetul de Selecție și reavizat Raportul de selecție (reluată procedura inițială). Selecția se va realiza în ordinea descrescătoare a punctajului obținut, urmând aceiași pași procedurali ca în cazul raportului de selecție, conform procedurilor GAL (Notificarea solicitanților privind selectarea/ neselectarea proiectelor și comunicarea perioadei de depunere a contestațiilor).

• În cazul în care, în termen de 10 zile lucrătoare de la finalizarea etapelor procedurale ale GAL (primirea adresei emise de DGDR – AM PNDR, avizarea eratei, finalizarea etapei de contestații) GAL nu depune documentația la AFIR, AFIR va informa DGDR – AM PNDR care va sesiza Direcția Generală Control Antifraudă și Inspecții din cadrul MADR, în vederea reverificării aspectelor semnalate. În această situație, procesul de contractare se va suspenda până la finalizarea acțiunii de control, rezultatul acesteia constituind decizia finală administrativă privind contractarea proiectelor vizate.

În acest caz, termenele de verificare a criteriilor de selecție se suspendă până la parcurgerea tuturor etapelor de mai sus, respectiv până la decizia finală privind selecția proiectului.

După evaluarea cererii de finanțare, inclusiv după semnarea angajamentului legal, AFIR poate dispune reverificarea proiectului, ca urmare a unei sesizări externe sau ca urmare a unei autosesizări cu privire la existența unor posibile erori de verificare a cerințelor privind încadrarea proiectului și a criteriilor de eligibilitate și de selecție. Dacă în urma reverificării se constată nerespectarea acestor cerințe, proiectele respective vor fi declarate neconforme/ încadrate incorect/ neeligibile/ eligibile și neselectate.

După finalizarea procesului de verificare a încadrării proiectului, precum și a eligibilității și a criteriilor de selecție aplicate de către GAL, solicitanţii ale căror cereri de finanţare au fost declarate eligibile și selectate/ eligibile și neselectate/ neeligibile, precum și GAL-urile care au realizat selecția proiectelor, vor fi notificaţi de către OJFIR/CRFIR privind rezultatul verificării cererilor de finanțare.

Contestaţia privind decizia de finanţare a proiectului rezultată ca urmare a verificării proiectului de către OJFIR/CRFIR poate fi transmisă de către solicitant în termen de maximum 5 (cinci) zile lucrătoare de la primirea notificării[[7]](#footnote-8) pe e-mail sau încărcată în sistemul online prin accesarea aplicației „OneDrive“ de către GAL sau poate fi depusă la sediul OJFIR/CRFIR care a analizat proiectul, de unde va fi redirecționată spre soluționare către o structură AFIR superioară/diferită de cea care a verificat inițial proiectul. Contestațiile depuse/transmise în afara termenului prevăzut mai sus se resping.

Un solicitant poate transmite o singură contestație aferentă unui proiect. Vor fi considerate contestații și analizate doar acele solicitări care contestă elemente legate de eligibilitatea proiectului depus și/sau valoarea proiectului declarată eligibilă/valoarea sau intensitatea sprijinului public acordat pentru proiectul depus.

Termenul maxim pentru a răspunde contestaţiilor depuse este de 30 de zile calendaristice de la data înregistrării la structura care o soluționează.

Un expert din cadrul serviciului care a instrumentat contestația va transmite (pe fax/poștă/e-mail, cu confirmare de primire) solicitantului și GAL-ului (spre știință) formularul E6.8.2L – Notificarea solicitantului privind contestația depusă.

În cazul în care, în urma unei contestații, bugetul indicativ și planul financiar sunt refăcute de către experții verificatori, solicitantantul și GAL-ul vor fi înștiințati privind modificările prin notificare. Pentru proiectele aflate în această situație, contractul de finanțare va avea, ca anexă, aceste documente refăcute. În cazul în care solicitantul nu este de acord cu bugetul și planul financiar modificat, contractul de finanțare nu se va încheia.

Pentru cererile de finanțare depuse în format letric, un exemplar al Cererilor de finanțare (copie în format electronic - CD) care au fost declarate neeligibile/eligibile și neselectate la nivelul OJFIR/CRFIR, inclusiv după solicitarea informațiilor suplimentare și/sau după soluționarea contestațiilor, vor fi restituite solicitanților (la cerere), pe baza unui proces-verbal de restituire, încheiat la nivelul SLINA-OJFIR unde a fost depus proiectul în 2 (două) exemplare, semnat de ambele părți. Acestea pot fi corectate/completate și redepuse de către solicitanți la GAL, în cadrul următorului Apel de selecție lansat de GAL pentru aceeași măsură. Cererile de finanțare refăcute vor intra din nou într-un proces de evaluare și selecție la GAL și vor fi redepuse la OJFIR în baza Raportului de selecție aferent noului Apel de selecție lansat de către GAL pentru aceeași măsură. Exemplarul original al Cererii de finanțare declarată neeligibilă/ eligibilă și neselectată va rămâne la entitatea la care a fost verificată (structura responsabilă din cadrul AFIR), pentru eventuale verificări ulterioare (Audit, DCA, Curtea de Conturi, comisari europeni, eventuale contestații etc.).

# CAPITOLUL 4 CONTRACTAREA FONDURILOR

**4.1 PREVEDERI COMUNE PENTRU TOATE PROIECTELE AFERENTE SUBMĂSURII 19.2**

După încheierea etapelor de verificare a Cererii de finanțare, inclusiv a verificării pe teren dacă este cazul (pentru proiectele de investiții/cu sprijin forfetar), experții CRFIR vor transmite către solicitant formularul de Notificare a solicitantului privind semnarea Contractului/Deciziei de finanțare (formular E6.8.3L), care va cuprinde condiții specifice în funcție de măsura ale cărei obiective sunt atinse prin proiect și în funcție de cererea de finanțare utilizată. O copie a formularului va fi transmisă spre știință GAL-ului.

Documentele necesare încheierii contractului de finantare pot fi depuse de solicitanţi la OJFIR, în orice situație, indiferent de tipul solicitantului, urmând ca acesta să facă transmiterea către CRFIR.

Pentru cazurile în care beneficiarii nu pot depune documentele solicitate de AFIR, în termenele şi condiţiile precizate în notificarea E6.8.3L, aceştia pot beneficia de prelungirea termenelor iniţiale, conform prevederilor “Manualului de procedură pentru evaluarea si selectarea cererilor de finanțare pentru proiecte aferente sub-măsurilor, măsurilor și schemelor de ajutor de stat sau de minimis aferente PNDR 2014-2020“ în vigoare, cod manual M01-01.

**Atenţie!**

Beneficiarii care solicită prelungiri pentru depunerea documentelor necesare contractării, vor fi informaţi cu privire la riscul generat de întârzierea în contractare, care poate afecta durata de execuţie a contractului de finanţare (după caz). Dacă de la momentul transmiterii notificării E6.8.3L şi până la momentul semnării contractului de finanţare, potrivit reglementărilor europene și naționale aplicabile, termenul scurs afectează durata de execuție a contractului, în sensul diminuării acesteia, ultima tranşă de plată se va depune conform prevederilor contractului de finanţare corelata cu data limită privind eligibilitatea cheltuielilor efectuate din FEADR 2014-2020.

În cazul proiectelor de servicii, orice prelungire aprobată nu poate depăși termenul inițial cu mai mult de 15 zile calendaristice.

În situația în care solicitanții nu depun documentele necesare contractării în termenul precizat în notificarea E6.8.3L/ în termenul precizat ca urmare a prelungirilor acordate, OJFIR/ CRFIR transmite notificările de neîncheiere a contractelor de finanțare în termen de 3 (trei) zile lucrătoare (include şi termenul necesar aprobării de către Directorul OJFIR/DGA CRFIR, după caz) de la expirarea termenului de răspuns al solicitantului la notificarea AFIR / de la expirarea prelungirii acordate.

În cazul în care solicitanţilor nu li se aprobă prelungirea, experţii OJFIR/ CRFIR vor transmite acestora notificările de neîncheiere contract în termen de 3 (trei) zile lucrătoare de la expirarea termenului pentru depunerea contestaţiilor, respectiv de la finalizarea fluxului de soluţionare a contestaţiilor, pentru situaţiile în care solicitanţii au depus contestaţii ca urmare a deciziei de neaprobare a prelungirii.

Toate Contractele/Deciziile de finanțare (C1.1L/C1.0L) se întocmesc și se aprobă la nivel CRFIR și se semnează de către beneficiar, cu respectarea termenelor prevăzute de Manualul de procedură pentru evaluarea și selectarea cererilor de finanțare pentru proiecte aferente sub-măsurilor, măsurilor și schemelor de ajutor de stat sau de minimis aferente Programului Național de Dezvoltare Rurală 2014 – 2020 (Cod manual: M01–01).

Pentru Contractele/Deciziile de finanțare aferente proiectelor de investiții/sprijin forfetar se vor utiliza modelele de formulare din cadrul Manualului de procedură pentru evaluarea și selectarea cererilor de finanțare pentru proiecte aferente sub-măsurilor, măsurilor și schemelor de ajutor de stat sau de minimis aferente Programului Național de Dezvoltare Rurală 2014 – 2020 (Cod manual: M 01–01)/Manualului de procedură pentru implementare – Secțiunea I: Contractarea și modificarea Contractelor de finanțare/Deciziilor de finanțare, (Cod manual: M 01-02), în funcție de măsura ale cărei obiective sunt atinse prin proiect și în funcție de cererea de finanțare utilizată. Dacă anumite cerințe specifice submăsurilor naționale nu corespund cu cerințele măsurii din SDL (de ex., durata de execuție a contractului/ deciziei, respectiv durata de realizare efectivă și implementare a planului de afaceri, valoarea contractului, respectiv cuantumul tranșelor de plată, procentul aferent producției comercializate), formularele din cadrul manualelor de procedură generale vor fi adaptate pentru a nu fi introduse cerințe/ obligații care să nu corespundă cu măsura aprobată prin SDL.

Verificarea conformității documentelor copie cu originalul și a documentelor solicitate în vederea încheierii Contractului/ Deciziei de finanțare se va realiza la nivelul aceleiași structuri care a evaluat proiectul, respectiv:

- la nivelul OJFIR pentru proiectele cu achiziții simple (fără construcții-montaj)/ simple montaj (proiecte care presupun echipamente și montajul acestora, proiectele cu sprijin forfetar, proiectele de servicii (indiferent de tipul de beneficiar: public/privat) și proiectele cu construcții-montaj (indiferent de tipul de beneficiar) transferate de la CRFIR, conform Regulamentului de Organizare și Funcționare al AFIR;

- la nivelul CRFIR pentru proiectele cu construcții-montaj (beneficiari privați domeniul non-agricol și beneficiari publici netransferate la OJFIR), conform Regulamentului de Organizare și Funcționare al AFIR.

Dacă se constată neconcordanțe care pot afecta condițiile de eligibilitate și criteriile de selecție nu se semnează contractul de finanțare.

Pentru toate proiectele eligibile și selectate în cadrul submăsurii 19.2, în etapa de contractare experții CRFIR verifică dubla finanțare cu proiectele depuse pe submăsurile naționale. Verificarea se realizează în bazele de date ale AFIR astfel:

Dacă solicitantul se regăsește în sistem cu un proiect înregistrat în cadrul altei măsuri/submăsuri din PNDR, dar statutul este retras/ neconform/ neeligibil/ eligibil fără finanțare, acesta poate fi finanțat prin submăsura 19.2. Dacă solicitantul are mai mult de o cerere de finantare (mai există o cerere neretrasă) la nivelul AFIR, se va solicita o copie a proiectului structurii AFIR care îl instrumentează și se va verifica dacă proiectul prevede obiective de investiții (operațiuni/ acțiuni și cheltuieli) identice. În acest caz, solicitantul va fi contactat/ notificat (printr-o adresă) în maxim 2 (două) zile lucrătoare pentru a i se solicita decizia cu privire la proiectul pentru care se alege finanțarea. Beneficiarul are la dispoziție 2 (două) zile lucrătoare pentru a răspunde solicitării. În funcție de răspunsul acestuia, AFIR menține în contractare fie proiectul depus la nivel de GAL în cadrul submăsurii 19.2, fie proiectul depus prin sesiunea lansată la nivel național (inclusiv ITI) pentru submăsura respectivă. Pentru proiectul la care se renunță, AFIR va transmite Notificarea de neîncheiere contract (formular C0.2L). Dacă în urma verificărilor nu sunt identificate aspecte care să conducă la concluzia cu privire la dubla finanțare a investițiilor propuse (amplasamentul investiției, oportunitatea, necesitatea investiției etc. diferă), proiectul propus își va continua fluxul procedural de contractare.

De asemenea, dacă beneficiarul se regăsește în sistem cu același proiect (cu operațiuni/ acțiuni și cheltuieli identice) contractat în cadrul altei măsuri/submăsuri din PNDR, atunci proiectul este respins și se transmite Notificarea de neîncheiere de contract C0.2L.

Cursul de schimb utilizat se stabilește astfel:

* pentru măsurile pentru care regulamentele europene nu prevăd plăți anuale de sprijin este cursul euro-leu de la data de 1 ianuarie a anului în care a fost luată decizia de acordare a finanțării, respectiv anul semnării contractului de finanțare, publicat pe pagina web a Băncii Central Europene <http://www.ecb.int/index.html>;
* pentru măsurile în cadrul cărora sprijinul se acordă în plăți anuale, cursul de schimb aplicabil fiecărei plăți va fi cursul de schimb BCE valabil pentru data de 1 ianuarie a anului pentru care se efectuează plata respectivă.

Expertul CRFIR poate solicita informații suplimentare beneficiarului în vederea încheierii Contractului/Deciziei de finanțare.

Odată cu semnarea contractului/deciziei de finanțare se transmite beneficiarului și Nota de îndrumare (Formularul C1.1.1L, doar pentru proiectele cu obiective care se încadrează în prevederile art. 19 alin. (1) lit. a) pct. (i), (ii) și (iii)- similare submăsurilor clasice 6.1, 6.2 și 6.3) corespunzătoare tipului de proiect propus.

Având în vedere prevederile Regulamentului (UE) 2016/679 al Parlamentului European și al Consiliului din 27 aprilie 2016, privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), toate cererile de finanțare depuse la AFIR **vor include declarația privind prelucrarea datelor cu caracter personal asumată de către reprezentantul legal al solicitantului**.

În cazul neîncheierii sau încetării Contractelor/Deciziilor finanțate prin submăsura 19.2, CRFIR are obligația de a transmite către beneficiar și către GAL decizia de neîncheiere/încetare. Sumele aferente Contractelor/Deciziilor neîncheiate/încetate se realocă GAL, în vederea finanțării unui alt proiect din cadrul aceleiași măsuri SDL în care era încadrat proiectul neîncheiat/încetat.

În cazul proiectelor depuse în format letric pentru care nu s-au încheiat Contracte de finanțare, precum şi în cazul Contractelor de finanţare încetate, beneficiarii pot solicita restituirea cererii de finanțare, exemplar copie, în format electronic (CD). Experții CRFIR vor transmite copia electronică a dosarului cererii de finanțare către SLINA OJFIR unde a fost depus proiectul pentru a fi restituită beneficiarului.

Pe tot parcursul derulării Contractelor/Deciziilor de finanțare, AFIR poate dispune reverificarea proiectului dacă este semnalată o neregulă asupra aplicării procedurii de evaluare, contractare și implementare ce ridică suspiciuni de fraudă. În cazul în care se constată că s-a produs o neregulă în aceste etape de evaluare și derulare a Contractului/Deciziei de finanțare, AFIR poate dispune încetarea valabilității angajamentului legal printr-o notificare scrisă din partea AFIR, adresată beneficiarului, fără nicio altă formalitate și fără intervenția instanței judecătorești.

**Atenție!** Pe durata de valabilitate (și monitorizare, în cazul proiectelor de investiții/cu sprijin forfetar) a contractului de finanțare, beneficiarul va furniza GAL-ului orice document sau informaţie în măsură să ajute la colectarea datelor referitoare la indicatorii de monitorizare aferenți proiectului.

**4.2 SEMNAREA CONTRACTELOR DE FINANȚARE PENTRU PROIECTELE DE SERVICII**

Pentru semnarea Contractului de finanțare aferent proiectelor de servicii, solicitanții trebuie să prezinte în mod obligatoriu, în termen de maximum 15 zile lucrătoare de la primirea Notificării E6.8.3L următoarele documente:

* Document de la bancă/ Trezorerie cu datele de identificare ale acesteia şi ale contului aferent proiectului FEADR (denumirea băncii/ Trezoreriei, codul IBAN al contului în care se derulează operațiunile cu AFIR) - pentru solicitanții publici documentul va fi eliberat obligatoriu de trezorerie;
* Graficul de eşalonare a datoriilor către bugetul consolidat (în cazul în care beneficiarul figurează cu datorii restante fiscale și sociale);

În vederea semnării contractului de finanțare, în baza acordului reprezentantului legal, exprimat în cererea de finanțare, pentru consultarea bazei de date a IGPR și ANAF, AFIR obține certificatul care atestă lipsa datoriilor restante fiscale și sociale la bugetul consolidat pentru beneficiar și cazierul judiciar al reprezentantului legal.

În situații notificate de AFIR (documentul în cauză nu poate fi obținut de AFIR prin consultarea bazelor de date PATRIMVEN sau ROCRIS), se va solicita beneficiarilor prin intermediul informațiilor suplimentare, prezentarea certificatului de atestare fiscală și a cazierului judiciar, după caz.

* Documentul/documentele care dovedesc capacitatea şi sursa de cofinanţare privată a proiectului, prin extras de cont (în original) și/sau contract de credit (în copie), acordat în vederea implementării proiectului. În cazul în care dovada co-finanțării se prezintă prin extras de cont, acesta va fi însoțit de Angajamentul reprezentantului legal al proiectului (model afișat pe site-ul [www.afir.info](http://www.afir.info)) (pentru solicitanții care s-au angajat prin declarație pe proprie răspundere, la depunerea cererii de finanțare, că vor prezenta dovada cofinanțării private la data semnării contractului)

sau

* În cazul persoanelor juridice de drept public, Actul/ Hotărârea Organului de decizie al entităților publice, semnate și ștampilate, din care să reiasă necesitatea și oportunitatea proiectului, precum și asumarea faptului că beneficiarul va prevedea cheltuielile în bugetul/ele proprii pentru perioada de realizare a proiectului;

**Atenție!** Documentele pentru dovedirea și susținerea cofinanțării nu se depun în cazul finanțării publice de 100%;

* Alte documente (se vor preciza, după caz, în Notificarea E6.8.3L).

Pentru proiectele de servicii finanțate prin submăsura 19.2 se va utiliza formularul cadru de Contract de finanțare (C1.1L) (postat pe site-ul [www.afir.info](http://www.afir.info)), precum și formularele specifice proiectelor de servicii din secțiunea Formulare, anexă la Manualul de procedură pentru implementarea submăsurii 19.2.

Contractul de finanțare (Formularul C1.1L) se va redacta în limba română, în două exemplare, împreună cu două exemplare din anexele acestuia. Contractul de finanţare va avea ataşate următoarele anexe, documente care vor fi parte integrantă a acestuia, având aceeași putere juridică:

|  |  |
| --- | --- |
| Anexa I | Prevederi generale  |
| Anexa II | Bugetul indicativ  |
| Anexa III | Cererea de finanțare  |
| Anexa IV | Instrucțiuni de plată pentru proiectele de servicii finanțate în cadrul submăsurii 19.2 |
| Anexa V | Instrucțiuni privind achizițiile pentru beneficiarii publici/privați FEADR  |
| Anexa VI | Materiale și activități de informare de tip publicitar |

Pentru Anexele IV – Instrucțiuni de plată pentru proiectele de servicii finanțate în cadrul submăsurii 19.2 și V – Instrucțiuni privind achizițiile pentru beneficiarii publici/privați FEADR vor fi preluate ultimele variante aprobate ale Instrucțiunilor elaborate la nivelul AFIR.

**4.3 MODIFICAREA CONTRACTELOR DE FINANȚARE AFERENTE PROIECTELOR DE SERVICII**

Contractul de finanţare semnat de către Autoritatea Contractantă și de către beneficiar poate fi modificat, în conformitate cu dispoziţiile Articolului 9 din Anexa I – Prevederi generale, numai dacă circumstanţele executării proiectului s-au schimbat începând de la data iniţială a semnării Contractului.

Orice modificare a Contractului de finanțare se va face în baza unor motive justificate și întemeiate și doar cu acordul ambelor părţi, cu excepţia situaţiei în care intervin modificări ale legislaţiei aplicabile finanţării nerambursabile (inclusiv modificări de PNDR/ corelări cu legislația relevantă (inclusiv recomandări ale misiunilor de audit)/ simplificări) și a situației în care intervin modificări procedurale, când Autoritatea Contractantă va notifica în scris beneficiarul cu privire la aceste modificări, iar beneficiarul se obligă a le respecta întocmai.

Beneficiarul sau Autoritatea Contractantă pot solicita modificarea Contractului de finanţare numai în cursul duratei de valabilitate a acestuia, iar modificările nu pot avea efect retroactiv. Nu sunt acceptate modificările care afectează criteriile de eligibilitate și selecție în baza cărora proiectul a fost selectat. Valoarea totală eligibilă nerambursabilă aprobată și prevăzută în Contract nu poate fi depăşită.

Beneficiarul trebuie să solicite în scris Autorității Contractante orice modificare a Contractului de finantare, inclusiv a anexelor acestuia, completând Formularul C 3.1L - ,,*Notă explicativă pentru modificarea Contractului de finanțare*” din Manualul de procedură pentru implementarea submăsurii 19.2, care poate fi consultat pe pagina de internet a AFIR .

Modificările Contractului de finanțare (C1.1L) se pot realiza prin:

* Act adițional (formular C 3.3.4L) – aprobat la nivelul CRFIR;
* Notă de aprobare/neaprobare privind modificarea Contractului de finanțare (formular C 3.2.2L) – încheiată la nivelul OJFIR;
* Notificare privind modificarea Contractului de finanțare (formular C 3.3.10L) – elaborată și transmisă de CRFIR.

Scopul modificării Contractului trebuie să fie strâns legat de natura proiectului definită prin Contractul de finanțare. Aceste documente devin parte integrantă a Contractului de finanțare.

**I. Următoarele cazuri fac obiectul modificării Contractului de finanțare prin act adițional:**

* Modificările financiare de peste 10% din valoarea totală înscrisă iniţial în cadrul fiecăruia dintre capitolele Bugetului indicativ, între capitolele bugetare de cheltuieli eligibile și cheltuieli neeligibile, fără a majora valoarea totală eligibilă angajată prin Contractul de finanțare;
* Rectificarea bugetului prin dezangajare din valoarea eligibilă nerambursabilă ca urmare a efectuării de realocări financiare/neavizării/avizării procedurilor de achiziție/alte situații temeinic justificate;
* Prelungirea termenului de depunere a cererii eligibile pentru prima tranșă de plată în cadrul Contractului de finanțare, peste termenul maxim de șase luni, cu maximum trei luni, fără aplicarea de penalități, pe baza unui memoriu justificativ aprobat de AFIR;
* Prelungirea duratei de implementare, cu respectarea prevederilor privind durata maximă de valabilitate prevăzută în Contractul de finanțare;
* Schimbarea denumirii beneficiarului sau a oricărui element de identificare a acestuia (cu excepția celor pentru care se acceptă modificarea prin Notă de aprobare);
* Cazul în care beneficiarul devine pe parcursul derulării proiectului plătitor de TVA şi depune la Autoritatea Contractantă în termen de 10 zile calendaristice documentul care atestă că este înregistrat ca plătitor de TVA, document eliberat în conformitate cu legislaţia în vigoare;
* Decontarea TVA aferentă cheltuielilor eligibile, conform prevederilor legale în vigoare (OUG nr. 49/2015, cu modificările și completările ulterioare) ), situaţie în care, se completează articolul 3 din Contractul de finanțare prin adăugarea Alineatului (4) care va avea următorul conţinut:

*”Art. 3(4): Agenţia pentru Finanțarea Investițiilor Rurale, în calitate de Autoritate Contractantă va efectua plata TVA aferentă cheltuielilor eligibile prevăzute în bugetul indicativ - Anexa II la Contractul de finanţare, până la valoarea maximă de ……………… RON (………………) cu respectarea cumulativă a următoarelor condiţii:*

*a) Beneficiarul va depune Dosarul Cererii de Plată completat conform Instrucţiunilor de plată, anexă la Contractul de finanţare, în termenele prevăzute în Declaraţia de eşalonare a depunerii dosarelor cererilor de plată.*

*b) Contravaloarea TVA va fi rambursată numai pentru cheltuielile efectiv realizate şi declarate eligibile prin PNDR de către Autoritatea Contractantă”.*

Pentru beneficiarii care se încadrează în prevederile OUG nr. 49/2015, cu modificările și completările ulterioare și care nu își exercită dreptul de deducere a taxei pe valoarea adăugată aferentă cheltuielilor eligibile, potrivit prevederilor Legii nr. 571/2003 privind Codul fiscal, cu modificările și completările ulterioare, art. 3(4) de mai sus poate fi introdus la momentul încheierii contractelor de finanțare, fără a mai fi astfel necesară întocmirea actului adițional pentru decontarea TVA de la bugetul de stat.

* Alte cazuri justificate şi fundamentate documentar care pot surveni pe parcursul implementării Contractului de finanțare (ex. schimbarea cerințelor pentru experți așa cum sunt acestea menționate în cererea de finanțare).

În toate situaţiile menţionate mai sus, expertul desemnat din cadrul SLINA - OJFIR verifică dacă beneficiarul demonstrează prin documente justificative oportunitatea și viabilitatea modificărilor, urmărindu-se inclusiv respectarea încadrării în valoarea angajată prin Contractul de finanțare.

Documente care trebuie depuse de beneficiar în cazul modificării Contractului de finanțare:

* Nota explicativă completată, înregistrată și semnată de către beneficiar;
* Bugetul indicativ actualizat propus, după caz;
* Alte documente care fundamentează soluţia propusă (după caz);
* În situaţia în care beneficiarul PNDR notifică AFIR că a devenit, pe parcursul derulării proiectului, plătitor de TVA, se va depune Bugetul refăcut prin diminuarea acestuia cu valoarea TVA calculată de la data când devine plătitor de TVA.

**II. Următoarele modificări ale Contractului de finanțare se întocmesc prin intermediul Notei de aprobare/neaprobare privind modificarea Contractului de finanțare:**

* Schimbarea reprezentantului legal al beneficiarului.

În cazul solicitării de înlocuire a reprezentantului legal al beneficiarului, se verifică dacă:

* noul Reprezentant legal are calitatea de reprezentare potrivit actului normativ privind organizarea şi funcţionarea entităţii/persoanei juridice respective şi conform statutului/actului constitutiv al persoanei juridice respective;
* Hotărârea Adunării Generale a Acționarilor sau Asociaților semnată de către asociați/acționari prin care fostul reprezentant este revocat din funcție și decizia de numire a noului reprezentant legal);
* noul Reprezentant legal al proiectului a depus declarație prin care își exprimă consimțământul ca AFIR să solicite instituției abilitate conform legii, extrasul de pe cazierul judiciar; certificatul de cazier judiciar trebuie să fie fără înscrieri privind sancțiuni penale în domeniul economico - financiar;
* a fost prezentat specimenul de semnătură al noului reprezentant legal;
* a fost prezentată copie după actul de identitate (se acceptă inclusiv transmiterea de către beneficiar a versiunii scanate a actului de identitate, conform prevederilor Ordonanţei de Urgenţă nr. 41/2016);
* a fost depusă declarația privind prelucrarea datelor cu caracter personal, semnată şi datată de noul Reprezentant legal (în conformitate cu prevederile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor.
* Schimbarea adresei sediului social al beneficiarului.

În cazul solicitării de schimbare a adresei sediului social menționată în Contractul de finanțare, se verifică dacă beneficiarul a depus documentul/documentele care atestă şi fundamentează modificarea însoțit/e de datele actualizate. În această situație se verifică raportul RECOM sau alte documente cu valoare echivalentă, în funcție de tipul de beneficiar.

* Schimbarea contului bancar/de trezorerie și/sau a instituției financiare bancare pentru proiectul PNDR.

În cazul solicitării de modificare a contului bancar/de trezorerie și/sau a instituției financiare înscrise în Contractul de finanțare/nota de schimbare a contului bancar/trezorerie aprobată anterior, se verifică dacă la Nota explicativă beneficiarul a atașat acordul scris al instituției financiare înscrise în Contractul de finanțare/Nota de aprobare şi adresa de confirmare a noului cont şi a instituției financiare aferente.

În cazul în care instituția financiară bancară/Trezoreria rămâne aceeaşi şi se modifică doar codul IBAN al contului (care reprezintă un şir de 24 de caractere ce identifică în mod unic la nivel internaţional contul unui client la o instituția financiară bancară/Trezorerie, cod utilizat pentru procesarea plăţilor în lei sau valută) se verifică dacă beneficiarul a depus adresa de la instituția financiară, în care se specifică modificarea codului IBAN al contului.

* Modificările financiare care nu depășesc 10% din valoarea totală înscrisă iniţial în cadrul fiecăruia dintre capitolele din Bugetului indicativ, între capitolele bugetare de cheltuieli eligibile și cheltuieli neeligibile.

Totalitatea rectificărilor bugetare aplicate unui capitol nu trebuie să depășească 10% din suma înscrisă iniţial în Contractul de finanțare la capitolul respectiv. În situația depășirii acestui plafon, modificarea se va realiza prin Act Adițional. În cazul realocărilor şi rectificărilor bugetare, se verifică valorile din bugetul rectificat de către beneficiar, prin raportare la documentele care fundamentează propunerea de modificare.

* Schimbarea calendarului de desfășurare a activităților ca încadrare în timpul de execuție, precum:
* modificări ale tipurilor de activități și ale numărului acestora;
* modificarea numărului și a datelor de depunere a rapoartelor intermediare/final.
* modificarea numărului de participanți la evenimente (cu încadrarea în limita minimă de 10/20 participanți/ grupă la acțiunile de formare/informare, respectiv maximum 28 de participanți/ grupă în cazul acțiunilor de formare);
* schimbarea etapelor din cadrul unei activități care nu afectează însă realizarea acesteia;
* modificarea perioadelor de organizare a activităților proiectului, cu încadrarea în durata inițială a contractului;

În cazul modificării calendarului de implementare, beneficiarul va anexa la Nota explicativă și graficul calendaristic de implementare refăcut.

* Alte situații temeinic justificate şi fundamentate documentar care pot surveni pe parcursul implementării Contractului de finanțare (ex: schimbarea cărții de identitate, înlocuirea experților propuși în cererea de finanțare cu alte persoane sau a locației/ locațiilor stabilite pentru desfășurarea activităților cu alte locații, care îndeplinesc aceleași cerințe etc.).

Aceste modificări, care nu fac obiectul unui Act adițional, vor fi instrumentate la nivelul OJFIR prin intermediul ,,Notei de aprobare/neaprobare privind modificarea Contractului de finanțare, cu aprobarea Directorului OJFIR.

Procesul de avizare și aprobare a modificării Contractului de finanțare, respectiv procesarea documentelor în vederea întocmirii Actelor adiționale/Notelor de aprobare se va realiza în conformitate cu prevederile Manualului de procedură pentru implementare – Secțiunea I Contractarea și modificarea contractelor de finanțare/deciziilor de finanțare, aprobat prin ordin al ministrului agriculturii și dezvoltării rurale (cod manual: M 01 – 02).

Formularele generale utilizate de către experții CRFIR/OJFIR pe parcursul derulării procesului de amendare a Contractului de finanțare vor fi preluate din Manualul de procedură pentru implementare – Secțiunea I Contractarea și modificarea contractelor de finanțare/deciziilor de finanțare (cod manual: M 01 – 02) și adaptate, după caz.

**III. Următoarele cazuri fac obiectul modificării Contractului de finanțare prin Notificare privind modificarea Contractului de finanțare:**

* modificări ale legislației aplicabile finanțării nerambursabile (inclusiv modificări de PNDR/ corelări cu legislația relevantă (inclusiv recomandări ale misiunilor de audit)/ simplificări) care impun modificarea Contractului de finanțare și/sau a anexelor;
* modificări sau corelări procedurale, inclusiv actualizarea Instrucţiunilor de plată şi de achiziţii/prevederilor generale ale Contractului de finanțare, urmare modificării/actualizării manualului de procedură aprobat prin ordin al ministrului agriculturii și dezvoltării rurale.

În cazul în care pe durata derulării Contractului de finanțare intervin modificări procedurale (inclusiv corelări procedurale) sau modificări ale legislaţiei aplicabile finanţării nerambursabile (inclusiv modificări de PNDR)/ corelări cu legislația relevantă (inclusiv recomandări ale misiunilor de audit)/ simplificări) incidente Contractului, Autoritatea Contractantă va iniția procesul de modificare a Contractului de finanțare, prin transmiterea unei Notificări privind modificarea Contractului de finanțare (formular C 3.3.10L).

Beneficiarul are obligația de a se conforma modificărilor comunicate de CRFIR la momentul demarării etapei de implementare la care prevederile notificării fac referire. Data intrării în vigoare a modificărilor este data aprobării prin ordin al ministrului agriculturii și dezvoltării rurale, respectiv adoptării noilor prevederi legislative.

Documentul de modificare a Contractului de finanțare (act adițional/notă de aprobare/notificare) devine parte integrantă a Contractului de finanțare.

**Notă**

În cazul fiecărei modificări de contract, prin Act adițional/Notă de aprobare privind modificarea Contractului de finanțare/Notificare privind modificarea Contractului de finanțare, AFIR va transmite și către GAL o copie a acestora.

Beneficiarul poate contesta decizia privind Actul adițional/Nota de aprobare la structurile teritoriale ale AFIR/AFIR central, cu încadrarea în termenul de 10 zile lucrătoare de la data comunicării deciziei privind Actul adițional/Nota de aprobare. Soluționarea contestațiilor depuse de beneficiari se va realiza în conformitate cu prevederile Manualului de procedură pentru implementare - Sectiunea I: Contractarea și modificarea contractelor de finanțare/deciziilor de finanțare (Cod manual M01-02).

**4.4 ÎNCETAREA CONTRACTULUI DE FINANȚARE**

Dacă pe parcursul perioadei de implementare a proiectului Autoritatea Contractantă constată neîndeplinirea de către beneficiar a obligațiilor asumate la semnarea Contractului de finanțare sau omisiunea notificării AFIR/CRFIR în cazul operării unor modificări care afectează Contractul de finanțare sau în cazul în care se constată deficiențe în implementare, se va demara procedura de încetare a Contractului de finanțare în conformitate cu prevederile Anexei I – "Prevederi generale" și recuperarea ajutorului financiar nerambursabil/ajutorului de minimis acordat (dacă au fost efectuate plăți).

Părţile pot decide, prin acord, încetarea Contractului de finanțare și ca urmare a solicitării scrise din partea beneficiarului, aprobată de Autoritatea Contractantă, caz în care beneficiarul va restitui integral sumele primite ca finanţare nerambursabilă până la data încetării Contractului.

Decizia de încetare a Contractului de finanțare va fi comunicată și GAL.

După expirarea termenului legal de contestare de 30 de zile de la data comunicării către beneficiari a Notificării beneficiarului privind încetarea Contractului de finanțare (formularul C6.2.2L), valoarea contractelor va fi dezangajată din contabilitatea AFIR. Așadar, în urma procedurii de finalizare a procedurii de reziliere și de dezangajare a valorii contractelor de finanțare, sumele devin disponibile și se pot utiliza în cadrul SDL. AFIR are obligația de a comunica GAL sumele disponibile și data de la care acestea pot fi utilizate în cadrul SDL.

# CAPITOLUL 5 IMPLEMENTAREA CONTRACTELOR/DECIZIILOR DE FINANȚARE

**5.1 DERULAREA CONTRACTELOR DE SERVICII**

Beneficiarul are obligația să implementeze proiectul în conformitate cu descrierea acestuia cuprinsă în Cererea de finanţare așa cum a fost aprobată, împreună cu toate documentele anexate şi în baza modificărilor şi completărilor aprobate pe parcursul implementării. Acesta trebuie să respecte prevederile Contractului de finanțare, legislația în vigoare aplicabilă și regulile emise de Autoritatea Contractantă, inclusiv prevederile Ghidului de implementare a submăsurii 19.2, în vigoare la momentul realizării activității specifice proiectului.

În cazul în care Autoritatea Contractantă constată că beneficiarul nu respectă regulile de implementare, aceasta poate proceda la retragerea totală sau parțială a sprijinului financiar.

Pe durata de valabilitate a Contractului de finanțare, beneficiarul trebuie să pună la dispoziția Autorităţii Contractante toate informațiile solicitate pentru realizarea monitorizării și verificării proiectului. Principalele documente pe care trebuie să le transmită beneficiarul în conformitate cu prevederile Contractului de finanțare sunt:

* Raportul de activitate intermediar și/sau final, care se verifică conform prevederilor prezentei proceduri;
* Documentația pentru avizarea achizițiilor (pentru beneficiari publici sau privați, în funcție de tipul de beneficiar), care se verifică la nivel OJFIR /CRFIR;
* Dosarul cererii de plată, care se verifică la nivelul OJFIR conform procedurii de autorizare plăți.

Autoritatea Contractantă verifică activitățile derulate de beneficiar pe baza Graficului calendaristic de implementare și pe baza rapoartelor de activitate transmise de beneficiar.

**5.1.1 VERIFICAREA PE TEREN A ACTIVITĂȚILOR AFERENTE PROIECTELOR DE SERVICII**

Beneficiarul a prezentat în Cererea de finanțare activitățile pe care le va desfășura, precum și un grafic calendaristic de implementare. Deoarece intervalul de timp necesar de la momentul depunerii cererii de finanţare până la momentul semnării contractului poate fi diferit față de anticiparea inițială, poate fi necesară o actualizare a acestuia ulterior semnării Contractului.

Astfel, după semnarea Contractului de finanțare, cu minimum 10 zile lucrătoare înainte de desfășurarea primului eveniment/primei activități din cadrul proiectului, beneficiarul va transmite la OJFIR graficul calendaristic de implementare actualizat, care să includă locul de desfășurare a activităților, precum și agenda activităților ce urmează a fi susținute.

Acest document va fi adăugat la dosarul administrativ al Contractului de finanțare.

În vederea efectuării verificărilor pe teren, necesare în perioada de derulare a contractului, beneficiarul va preciza în cadrul Graficului de realizare a proiectului și numărul de rapoarte de activitate pe care le va depune, precum și data depunerii acestora (săptămâna și luna).

Verificările pe teren vor fi realizate doar pentru proiectele de servicii care vizează activități care implică un anumit grup țintă (de ex. acțiuni de formare profesională/ dobândirea de competențe/ activități demonstrative/ informare).

Pentru proiectele care vizează acțiuni de formare profesională/dobândirea de competențe/activități demonstrative/informare, vizitele pe teren se realizează la locul de desfășurare a evenimentelor. Beneficiarul va avea în vedere faptul că este obligat să prezinte la vizita pe teren toate documentele care vizează proiectul în cauză.

Experții din cadrul SLIS - DATLIN sau SLINA CRFIR pot, de asemenea, să întreprindă vizite pe teren, fără a fi necesară înștiințarea prealabilă a beneficiarilor. În cazul unor sesizări, experții SLIS - DATLIN sau SLINA CRFIR pot realiza inclusiv vizite pe teren la sediul beneficiarilor, fără înștiințare prealabilă, pentru verificarea documentelor care vizează implementarea proiectelor.

Verificarea pe teren se realizează de către doi experți din cadrul SLINA OJFIR. Cei doi experți desemnați de către șeful SLINA OJFIR efectuează cel puțin o vizită pe teren în timpul derulării unui contract de finanțare. Aceștia pot notifica beneficiarul privind data şi ora verificării pe teren, cu cel mult 24 de ore înainte de efectuarea acesteia.

Un reprezentant al beneficiarului va participa la verificarea pe teren. Reprezentantul beneficiarului va avea obligatoriu o calitate oficială în cadrul entității juridice reprezentată de beneficiar/în cadrul proiectului (manager sau expert în cadrul proiectului, angajat, președinte, administrator etc.).

Scopul vizitei pe teren este de a verifica modul de desfășurare a activităților și respectarea Contractului de finanțare.

În cadrul vizitei pe teren, cei 2 (doi) experți din cadrul SLINA OJFIR (sau, după caz, SLINA CRFIR/SLIS DATLIN) completează ”Fișa de verificare pe teren” (formular D1.1L). După verificarea pe teren consemnată în „Fișa de verificare pe teren” (formular D1.1L), experții vor completa Secțiunea „Concluzii“ din acest formular. Aici se precizează dacă modalitatea de desfășurare a activității a fost corespunzătoare sau nu, iar rezultatul verificării poate fi:

* „**avizat**” (dacă toate căsuţele sunt bifate „DA”);
* **„neavizat” (**dacă o parte din căsuțe au bifa „NU”).

În cazul în care, în urma verificării pe teren, experții SLINA – OJFIR acordă viza “neavizat”, aceștia vor detalia motivele pentru care au acordat această viză. Dacă o parte dintre activități au fost neavizate, acestea pot fi refăcute și cuprinse în Raportul de activitate revizuit sau în cadrul următorului Raport de activitate intermediar/Raportului final.

În situația în care experții SLINA OJFIR efectuează vizita pe teren la ultima activitate inclusă în graficul calendaristic de implementare depus de beneficiar și constată că modalitatea de desfășurare a activității (cursului/acțiunii de informare etc.) nu a fost corespunzătoare, întreaga activitate va fi considerată neavizată. Această activitate poate fi refăcută până la depunerea Raportului final sau a Raportului final revizuit.

Fişa de verificare pe teren va fi întocmită în dublu exemplar, unul pentru reprezentanții OJFIR/CRFIR/AFIR și unul pentru beneficiar. Fiecare exemplar va fi semnat de către experții care au întocmit-o și de către reprezentantul beneficiarului, care ia la cunoștință concluziile verificărilor. Reprezentantul beneficiarului poate să formuleze observaţii la concluziile verificatorilor din Fişa de verificare pe teren.

După semnare, un exemplar va rămâne la beneficiar, iar cel de-al doilea exemplar la experții verificatori.

**5.1.2 VERIFICAREA RAPORTULUI DE ACTIVITATE (INTERMEDIAR SAU FINAL)**

Beneficiarul întocmește Rapoarte de activitate intermediare (Formular D1.2.1L) numai în situația în care solicită tranșe de plată intermediare, acestea reprezentând documente obligatorii pentru decontarea tranșelor intermediare de plată. Rapoartele se depun în format electronic (CD) la OJFIR sau scanate și încărcate în sistemul online al AFIR prin intermediul aplicației „OneDrive“, însoțite de adresă de înaintare, cu încadrarea în termenul de maximum 10 zile lucrătoare de la finalizarea ultimei activități prevăzută de Raportul de activitate. Eventualele anexe care nu pot fi scanate se pot depune letric la OJFIR.

Beneficiarii proiectelor de servicii finanțate în cadrul submăsurilor 19.2 prezintă cererea pentru prima tranșă de plată eligibilă, însoțită de documentele justificative, în termen de 6 (șase) luni de la data semnării angajamentului legal cu AFIR, sub sancțiunea rezilierii acestuia. Acest termen poate fi prelungit cu maximum 3 (trei) luni, fără aplicarea de penalități, pe baza unui memoriu justificativ aprobat de AFIR.

În baza fiecărui Raport de activitate poate fi decontată o singură tranșă de plată.

Raportul de activitate final (Formular D1.2L) va fi depus în format electronic (CD) la OJFIR sau scanat și încărcat în sistemul online al AFIR prin intermediul aplicației „OneDrive“, însoțit de adresă de înaintare, în termen de maximum 10 zile lucrătoare de la încheierea activităților aferente proiectului. Eventualele anexe care nu pot fi scanate se pot depune letric la OJFIR.

Rapoartele de activitate intermediare/ final vor conține perioada de referință, descrierea activităților care urmează a fi solicitate la plată, persoanele implicate în derularea acestora și activitățile pe care le desfășoară,inclusiv numărul de ore necesar derulării activității respective, numărul participanților și rezultatele obținute, precum și documente justificative pentru activitățile desfășurate și tipurile de materiale relevante, elaborate prin proiect (materiale didactice, chestionare de evaluare, liste de prezență, comunicate de presă etc.).

Listele de prezență se realizează pentru fiecare zi a evenimentului și trebuie să includă rubrici privind numele și prenumele participanților, datele de contact ale acestora (adresă, telefon, e-mail) și semnături. De asemenea se va indica durata evenimentelor și locul de desfășurare. Experții responsabili de realizarea evenimentelor au obligația de a asigura păstrarea confidențialității asupra datelor înscrise în listele de prezență și de a le furniza doar beneficiarului și reprezentanților Autorității Contractante.

**Atenție!**

- Nu este permisă participarea aceleiași persoane din grupul țintă, stabilit în cadrul proiectului, la alte evenimente care vizează aceeași tematică (inclusiv finanțată printr-un proiect derulat în perioada de programare 2007 - 2013). Verificarea respectării acestei prevederi se va realiza în baza declarației pe propria răspundere, semnată de către fiecare participant la evenimentele organizate în cadrul proiectului, care va fi atașată la Raportul de activitate.

- Nu este permisă realizarea unor studii, monografii, care vizează aceleași teritorii ce au facut obiectul elaborării unor studii sau monografii, finanțate în cadrul altor proiecte, inclusiv a proiectelor depuse în cadrul altor programe de finanțare nerambursabilă (inclusiv finanțată printr-un proiect derulat în perioada de programare 2007 - 2013).

- Nu este permisă deservirea acelorași persoane, care au beneficiat de aceleași servicii, în cadrul altor proiecte cu tematică similară, finanțate în cadrul altor programe de finanțare nerambursabilă (inclusiv finanțate printr-un proiect derulat în perioada de programare 2007 - 2013).

Pentru rapoartele care conțin acțiuni de formare profesională/dobândirea de competențe/informare, expertul SLINA OJFIR va verifica dacă persoanele înscrise pe listele de prezență la aceste activități au completat și chestionarele de evaluare. Dacă mai mult de 50% din chestionare au fost punctate cu note mai mici de 3, activitatea nu va fi avizată. În acest caz, Raportul va fi avizat parțial/ neavizat, expertul va înscrie în rubrica ,,Observații” care dintre activitățile raportate nu au fost avizate și prin urmare, cheltuielile aferente acestora nu vor fi decontate.

Dacă beneficiarul nu a întocmit Raport de activitate intermediar, atunci Raportul de activitate final va cuprinde toate activitățile din Cererea de finanțare și se va putea depune o singură cerere de plată.

În cazul Rapoartelor de activitate care includ activități care au făcut obiectul verificării pe teren, Experții SLINA OJFIR vor urmări ca activitățile care nu au fost avizate la verificarea pe teren (prezintă bifa ”NU” în cadrul “Fișei de verificare pe teren”) să nu fie incluse în Raportul de activitate (intermediar sau final) ca realizate, fiind în acest fel excluse de la plată.

Concluzia verificării (avizat/ avizat parțial/ neavizat) menționată în Raportul de activitate (intermediar/final) este comunicată beneficiarului de către expertul SLINA OJFIR în termen de maximum 6 (șase) zile lucrătoare de la primirea Raportului, prin intermediul formularului D1.4L - Notificarea de avizare/ avizare parțială/ neavizare a Raportului de activitate (intermediar/final).

În cazul avizării parțiale/ neavizării, beneficiarul are posibilitatea de a reface Raportul de activitate intermediar/final (ținând cont de observațiile menționate în adresa de înștiințare preluate din ,,Fișa de verificare a Raportului de activitate (intermediar/final)” – Formular D1.3L, în termen de 5 (cinci) zile lucrătoare de la primirea înștiințării. În cazul avizării parțiale/ neavizării a Raportului final de activitate, termenul de transmitere a Raportului final revizuit poate fi prelungit cu maximum 10 zile lucrătoare. Fluxul procedural aplicabil după retransmiterea acestuia este același cu cel aferent depunerii inițiale.

Raportul de activitate (intermediar/final) poate fi retransmis o singură dată. În situația în care, după retransmiterea Raportului de activitate, se constată că beneficiarul și-a însușit observațiile OJFIR, Raportul de activitate va fi avizat. În situația în care se constată că beneficiarul nu și-a însușit observațiile OJFIR sau nu a exclus din Raport activitățile neavizate, Raportul de activitate nu va fi avizat/ va fi avizat parțial și prin urmare, cheltuielile aferente acestor activități neavizate nu vor fi decontate.

Raportul de Activitate aprobat reprezintă document obligatoriu de plată.

**5.2 ACHIZIȚIILE**

În funcție de tipul de beneficiar (public/privat) conform fișei măsurii în care se încadrează proiectul, beneficiarii vor aplica fie legislația de achiziții publice, precum și Manualul de achiziții publice și Instrucțiunile de achiziții pentru beneficiari publici (cod manual M01-03.1), fie Manualul operațional de achiziții pentru beneficiarii privați ai PNDR 2014-2020 și Instrucțiunile de achiziții pentru beneficiarii privați (cod manual M01-03), aprobate prin ordin al ministrului agriculturii și dezvoltării rurale, în conformitate cu cerințele Autorității Contractante.

Nerespectarea de către beneficiarii FEADR a Instrucţiunilor privind achiziţiile publice/private - anexă la contractul de finanţare, atrage neeligibilitatea cheltuielilor aferente achiziţiei de servicii, lucrări sau bunuri.

**5.3 PLATA**

În etapa de autorizare a plăților, toate cererile de plată (cu excepția situațiilor când GAL este beneficiar) trebuie să fie depuse la GAL pentru efectuarea conformității, iar ulterior, la dosarul cererii de plată GAL va atașa și fișa de verificare a conformității emisă de GAL.

Beneficiarii au obligatia de a transmite la GAL și la AFIR Declarațiile de eșalonare - formular AP 0.1L conform prevederilor Contractului/Deciziei de finanțare cu modificarile și completările ulterioare și anexele corespunzătoare.

Pentru prezentarea primului dosar de plată, se vor avea în vedere prevederile HG nr. 226/2015, cu modificările și completările ulterioare, în vigoare la data depunerii Dosarului Cererii de Plată.

Dosarul Cererii de Plată (DCP) se depune inițial la GAL. După verificarea de către GAL, beneficiarul depune letric sau încarcă în sistemul online al AFIR prin accesarea aplicației „OneDrive“ documentația însoțită de Fișa de verificare a conformității DCP emisă de către GAL. În cazul depunerii dosarului cererii de plată în format letric, se va depune la sediul structurilor teritoriale ale AFIR (OJFIR/CRFIR – în funcție de tipul de proiect) într-un singur exemplar pe suport de hârtie, la care se ataşează pe suport electronic documentele întocmite.

În cazul în care cererea de plată este declarată „neconformă“ de două ori de către GAL, beneficiarul are dreptul de a depune contestație. În acest caz, contestația va fi analizată de către alți doi experți din cadrul GAL decât cei care au verificat inițial conformitatea dosarului cerere de plată. Dacă în urma analizării contestației, viza GAL-ului rămâne „neconform“, atunci beneficiarul poate adresa contestația către structura teritorială a AFIR (OJFIR/CRFIR) responsabilă de derularea contractului de finanțare.

GAL se va asigura de faptul că verificarea conformității dosarelor de plată la nivelul GAL, inclusiv depunerea contestațiilor și soluționarea acestora (dacă este cazul) respectă încadrarea în termenul maxim de depunere a dosarului de plată la AFIR.

Dosarul Cererii de Plată trebuie să cuprindă documentele justificative prevăzute în Instrucţiunile de plată (anexă la Contractul de finanţare), care se regăsesc pe pagina de internet a AFIR [www.afir.info](http://www.afir.info).

La tranșele de plată finale/ unice/ incluse în eșantionul de verificare se va realiza verificarea menținerii criteriilor de eligibilitate și de selecție. În cazul în care în urma verificării menținerii criteriilor de eligibilitate se constată că unul dintre ele nu mai este respectat, precum şi dacă există suspiciunea de creare de condiţii artificiale pentru obţinerea finanţării, expertul care a efectuat verificarea va demara procedura de constatare nereguli și recuperare datorii.

În cazul în care în urma verificării se constată ca nu mai sunt îndeplinite unul sau mai multe criterii de selecție, expertul care a efectuat verificarea va reface punctajul și va analiza dacă punctajul proiectului este mai mare sau egal cu punctajul ultimului proiect selectat în cadrul sesiunii de depunere, respectiv cu punctajul minim stabilit de GAL pentru sesiunea respectivă, dacă nu există proiecte eligibile și neselectate. Dacă în cadrul Raportului de selecție al GAL se regăsește doar un singur proiect, în speță proiectul în verificare, se va analiza dacă punctajul recalculat este mai mare sau egal cu punctajul minim pentru selectarea unui proiect stabilit de către GAL pentru sesiunea respectivă. Dacă punctajul este mai mic, se propune rezilierea contractului de finanțare, dacă nu, proiectul își continuă implementarea fără a demara procedura de constatare nereguli și recuperare datorii.

Pentru proiectele aferente submăsurii 19.2, pentru toate etapele, verificările se realizează în baza prevederilor procedurale și formularelor aferente submăsurii în care se încadrează scopul proiectului finanțat, conform codului contractului/deciziei de finanțare.

Modelele de formulare care trebuie completate/prezentate de beneficiar (Cererea de plată, Identificarea financiară, Declarația de cheltuieli, Raportul de asigurare, Declarația pe propria răspundere a beneficiarului) sunt disponibile la OJFIR sau pe site-ul AFIR ([www.afir.info](http://www.afir.info)).

Decontarea TVA de la Bugetul de stat se poate solicita dacă beneficiarul se încadrează în prevederile OUG nr. 49/2015, conform dispozițiilor Contractului de finanțare și eventualelor modificări ale acestuia.

Pentru toate cererile de plată, după primirea de la AFIR a Notificării cu privire la confirmarea plății, în termen de maximum 5 (cinci) zile lucrătoare, beneficiarul are obligația de a informa GAL cu privire la sumele autorizate și rambursate în cadrul proiectului.

# CAPITOLUL 6 INFORMAŢII UTILE

**6.1 LISTA DOCUMENTELOR ȘI FORMULARELOR DISPONIBILE PE PAGINILE DE INTERNET ALE MADR ŞI AFIR**

* **Manualul de procedură pentru implementarea submăsurii 19.2;**
* **Declarație privind prelucrarea datelor cu caracter personal**;
* **Formularele de plată** (Cererea de Plată, Declaraţia de eşalonare a depunerii Dosarelor Cererilor de Plată, Declaraţia de cheltuieli, Raportul de asigurare pentru proiectele de servicii, Declaraţia pe propria răspundere a beneficiarului etc.);
* **Fișele de verificare a conformității Dosarelor Cererilor de Plată;**
* **Actele normative utile** (Informaţii utile – Acte normative – Legislaţie specifică FEADR).

Toate formularele al căror format este elaborat de AFIR pot fi consultate și descărcate direct de pe pagina de internet a AFIR ([www.afir.info](http://www.afir.info) – Investiţii PNDR – Submăsura 19.2)sau pot fi solicitate de la sediile AFIR din ţară.

**Atenţie!** Solicitantul/Beneficiarul trebuie să depună toate diligenţele pentru a lua cunoştinţă despre informaţiile publice referitoare la măsura/submăsura PNDR 2014-2020/schema de ajutor pentru care depune proiectul.

**6.2 DICȚIONAR DE TERMENI**

**Beneficiar** – organizație publică sau privată care preia responsabilitatea realizării unui proiect și pentru care a fost emisă o Decizie de finanțare de către AFIR/care a încheiat un Contract de finanțare cu AFIR, pentru accesarea fondurilor europene prin FEADR;

**Cerere de finanțare** – solicitarea depusă de potențialul beneficiar în vederea obținerii sprijinului financiar nerambursabil;

**Cofinanțare publică** – reprezintă fondurile nerambursabile alocate proiectelor prin FEADR - aceasta este asigurata prin contribuția Uniunii Europene și a Guvernului României;

**Contract/Decizie de Finanțare** – reprezintă documentul juridic încheiat în condiţiile legii între Agenţia pentru Finanţarea Investiţiilor Rurale şi beneficiar, prin care se stabilesc obiectul, drepturile şi obligaţiile părţilor, durata de execuție/valabilitate, valoarea, plata, precum şi alte dispoziţii şi condiţii specifice, prin care se acordă asistenţă financiară nerambursabilă din FEADR şi de la bugetul de stat, în scopul atingerii obiectivelor măsurilor cuprinse în PNDR 2014-2020;

**Eligibilitate** – suma criteriilor și a condițiilor minime pe care un solicitant trebuie să le îndeplinească în vederea obținerii finanțării prin măsurile/submăsurile din FEADR;

**Fișa măsurii/submăsurii** – reprezintă documentul care descrie motivația sprijinului financiar nerambursabil oferit, obiectivele măsurii, aria de aplicare și acțiunile prevăzute, tipul de investiții/servicii, menționează categoriile de beneficiari și tipul și intensitatea sprijinului;

**Fonduri nerambursabile** – reprezintă fondurile acordate unei persoane fizice sau juridice în baza unor criterii de eligibilitate pentru realizarea de investiții/servicii încadrate în aria de finanțare a Măsurii și care nu trebuie returnate – singurele excepții sunt nerespectarea conditiilor contractuale și nerealizarea investiției/serviciului conform proiectului aprobat de AFIR.

**Grup de Acțiune Locală (GAL)** – parteneriat public-privat alcătuit din reprezentanți ai sectoarelor public, privat și societatea civilă;

**LEADER** – Măsură din cadrul PNDR ce are ca obiectiv dezvoltarea comunităților rurale ca urmare a implementării strategiilor elaborate de către GAL. Provine din limba franceză „Liaisons Entre Actions de Developpement de l’Economie Rurale” – „Legături între Acțiuni pentru Dezvoltarea Economiei Rurale”;

**Măsură** – set de operațiuni care contribuie la realizarea uneia sau mai multora dintre prioritățile Uniunii Europene în materie de dezvoltare rurală;

**Măsură atipică** – o măsură care nu este similară unei măsuri din PNDR 2014 – 2020[[8]](#footnote-9)[[9]](#footnote-10); măsurile care nu pot fi asimilate niciunui art. din Titlul III: Sprijinul pentru dezvoltarea rurală al Reg. (UE) nr. 1305/2013, pot fi incluse în SDL, având încadrarea doar pe domenii de intervenție, priorități și obiective, conform art. 4-5 din Reg. (UE) nr. 1305/2013;

**Reprezentantul legal** – reprezentant al beneficiarului care semnează angajamentele legale, desemnat conform actelor constitutive/statutului beneficiarului;

**Solicitant** – persoană juridică/ persoană fizică autorizată/ întreprindere individuală/ întreprindere familială, potenţial beneficiar al sprijinului nerambursabil din FEADR;

**Strategie de Dezvoltare Locală** - Document ce trebuie transmis de potențialele GAL-uri către Autoritatea de Management și care va sta la baza selecției acestora. Prin acest document se stabilesc activitățile și resursele necesare pentru dezvoltarea comunităților rurale și măsurile specifice zonei LEADER.

**Serviciu public** - potrivit art. 5 lit.kk) din OUG nr.57/2019 privind Codul administrativ, cu modificările și completările ulterioare, activitatea sau ansamblul de activități organizate de o autoritate a administrației publice ori de o instituție publică sau autorizată/autorizate ori delegată de aceasta, în scopul satisfacerii unei nevoi cu caracter general sau a unui interes public, în mod regulat și continuu; poate fi prestat de către o structură cu sau fără personalitate juridică a administrației publice locale sau de către o societate comercială în interes local, reglementată de Legea societăţilor nr. 31/1990, republicată, cu modificările şi completările ulterioare, cu capital social integral al autorității publice locale.

**6.3 ABREVIERI**

**PNDR** – Programul Național de Dezvoltare Rurală;

**FEADR** – Fondul European Agricol pentru Dezvoltare Rurală, este un instrument de finanţare creat de Uniunea Europeană pentru implementarea Politicii Agricole Comune;

**MADR** – Ministerul Agriculturii şi Dezvoltării Rurale;

**DGDR - AM PNDR** – Direcția Generală Dezvoltare Rurală - Autoritatea de Management pentru Programul Naţional de Dezvoltare Rurală;

**AFIR** – Agenţia pentru Finanţarea Investiţiilor Rurale;

**DATLIN** - Direcția Asistență Tehnică, LEADER și Investiții Non-Agricole din cadrul AFIR ;

**OJFIR** – Oficiul Judeţean pentru Finanţarea Investiţiilor Rurale, structură organizatorică la nivel judeţean a AFIR (la nivel naţional există 41 Oficii Judeţene);

**CRFIR** – Centrul Regional Pentru Finanţarea Investiţiilor Rurale;

**SDL** –Strategia de Dezvoltare Locală;

**SLINA – CRFIR** –Serviciul LEADER și Investiții Non-agricole din cadrul Centrului Regional pentru Finanțarea Investițiilor Rurale;

**SLINA – OJFIR** –Serviciul LEADER și Investiții Non-agricole din cadrul Oficiului Județean pentru Finanțarea Investițiilor Rurale;

**SLIS - DATLIN** – Serviciul LEADER și Intervenții Suport din cadrul DATLIN;

**INSCC -** Institutul Național de Studii și Cercetări pentru Comunicații.

**6.4 LEGISLAŢIE EUROPEANĂ ŞI NAŢIONALĂ APLICABILĂ**

**Legislaţia europeană**

**Tratatul privind aderarea Republicii Bulgaria şi a României la Uniunea Europeană** ratificat prin **Legea nr. 157/2005**;

**Regulamentul (UE) nr. 1303/2013 al Parlamentului European și al Consiliului** de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală şi Fondul european pentru pescuit şi afaceri maritime, precum şi de stabilire a unor dispoziţii generale privind Fondul european de dezvoltare regională, Fondul social european, Fondul de coeziune şi Fondul european pentru pescuit şi afaceri maritime şi de abrogare a Regulamentului (CE) nr.1083/2006 al Consiliului, cu modificările și completările ulterioare;

**Regulamentul de punere în aplicare (UE) nr. 215/2014 al Comisiei** de stabilire a normelor de aplicare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime, în ceea ce privește metodologiile privind sprijinul pentru obiectivele legate de schimbările climatice, stabilirea obiectivelor de etapă și a țintelor în cadrul de performanță și nomenclatura categoriilor de intervenție pentru fondurile structurale și de investiții europene, cu modificările ulterioare;

**Regulamentul (UE) nr. 1305/2013 al Parlamentului European și al Consiliului** privind sprijinul pentru dezvoltare rurală acordat din Fondul european agricol pentru dezvoltare rurală (FEADR) şi de abrogare a Regulamentului (CE) nr. 1698/2005 al Consiliului, cu modificările și completările ulterioare;

**Regulamentul de punere în aplicare (UE) nr. 808/2014 al Comisiei** de stabilire a normelor de aplicare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR), cu modificările și completările ulterioare;

**Regulamentul delegat (UE) nr. 807/2014 al Comisiei** de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii, cu modificările ulterioare;

**Regulamentul (UE) nr. 1306/2013 al Parlamentului European și al Consiliului** privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului, cu modificările și completările ulterioare;

**Regulamentul (UE) nr. 640/2014 al Comisiei Europene** de completare a Regulamentului (UE) nr. [1306/2013](file:///D%3A%5CUsers%5Caharaseniuc%5Csintact%204.0%5Ccache%5CLegislatia%20Uniunii%20Europene%5Ctemp2235900%5C12038326.htm) al Parlamentului European şi al Consiliului în ceea ce priveşte Sistemul Integrat de Administrare şi Control şi condiţiile pentru refuzarea sau retragerea plăţilor şi pentru sancţiunile administrative aplicabile în cazul plăţilor directe, al sprijinului pentru dezvoltare rurală şi al ecocondiţionalităţii, cu modificările și completările ulterioare;

**Regulamentul (UE) nr. 834/2014** **al Comisiei** de stabilire a normelor pentru aplicarea cadrului comun de monitorizare și evaluare a PAC;

**Regulamentul (UE) nr. 1370/2013** **al Consiliului** din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole, cu modificările și completările ulterioare;

**Regulamentul (UE) nr. 1407/2013** **al Comisiei** din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis;

**Regulamentul (UE) 2023/2.831 al Comisiei** din 13 decembrie 2023 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis;

**Regulamentul (UE) nr. 702/2014** de declarare a anumitor categorii de ajutoare în sectoarele agricol şi forestier şi în zonele rurale ca fiind compatibile cu piaţa internă, în aplicarea articolelor 107 şi 108 din Tratatul privind funcţionarea Uniunii Europene, cu modificările ulterioare;

**Regulamentul (UE) nr. 651/2014** **al Comisiei** din 17 iunie 2014 de declarare a anumitor categorii de ajutoare compatibile cu piaţa internă în aplicarea articolelor 107 şi 108 din Tratat, cu modificările și completările ulterioare;

**Regulamentul (UE) nr. 2393/2017** **al Parlamentului European și al Consiliului** din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor;

**Regulamentul (UE) nr. 679/2016** **al Parlamentului European și al Consiliului** din 25 mai 2018 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor);

**Regulamentul (UE) nr. 910/2014 al Parlamentului European și al Consiliului** din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE;

**Regulamentul (UE) nr.2220/2020** **al Parlamentului European și al Consiliului** din 29 decembrie 2020 de stabilire a anumitor dispoziţii tranzitorii privind sprijinul acordat din Fondul european agricol pentru dezvoltare rurală (FEADR) şi din Fondul european de garantare agricolă (FEGA) în anii 2021 şi 2022 şi de modificare a Regulamentelor (UE) nr. 1305/2013, (UE) nr. 1306/2013 şi (UE) nr. 1307/2013 în ceea ce priveşte resursele şi aplicarea regulamentelor respective în anii 2021 şi 2022 şi a Regulamentului (UE) nr. 1308/2013 în ceea ce priveşte resursele şi repartizarea unui astfel de sprijin pentru anii 2021 şi 2022;

**Regulamentul (UE) nr.2094/2020** **al Consiliului Uniunii Europene** din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19

**Programul Național de Dezvoltare Rurală 2014 – 2020**, aprobat prin Decizia de punere în aplicare a Comisiei Europene nr. C(2015)3508 din 26 mai 2015, cu modificările și completările ulterioare.

**Legislaţia naţională**

**Ordonanța de urgență a Guvernului nr. 41/2014** privind înființarea, organizarea și funcționarea Agenției pentru Finanțarea Investițiilor Rurale, prin reorganizarea Agenției de Plăți pentru Dezvoltare Rurală și Pescuit, aprobată cu modificări prin Legea nr. 43/2015, cu modificările și completările ulterioare;

**Ordonanța Guvernului nr. 26/2000** cu privire la asociații si fundații, aprobată cu modificări și completări prin Legea nr. 246/2005, cu modificările și completările ulterioare;

**Legea nr. 214/2024 privind utilizarea semnăturii electronice, a mărcii temporale şi prestarea serviciilor de încredere bazate pe acestea;**

**Hotărârea Guvernului nr. 226/2015** privind stabilirea cadrului general de implementare a măsurilor programului naţional de dezvoltare rurală cofinanţate din Fondul European Agricol pentru Dezvoltare Rurală şi de la bugetul de stat, cu modificările și completările ulterioare;

**Ordonanța** **de urgență a Guvernului nr. 49/2015** privind gestionarea financiară a fondurilor europene nerambursabile aferente politicii agricole comune, politicii comune de pescuit şi politicii maritime integrate la nivelul Uniunii Europene, precum şi a fondurilor alocate de la bugetul de stat pentru perioada de programare 2014-2020 şi pentru modificarea şi completarea unor acte normative din domeniul garantării,aprobată cu modificările și completărileprin Legea nr. 56/2016, cu modificările și completările ulterioare;

**Ordonanţa de urgenţă a Guvernului nr. 66/2011** privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările şi completările ulterioare;

**Legea nr. 98/2016** privind achiziţiile publice, cu modificările și completările ulterioare**;**

**Ordinul ministrului agriculturii și dezvoltării rurale nr. 1.571/2014** privind aprobarea Bazei de date cu preturi de referință pentru masini, utilaje si echipamente agricole specializate ce va fi utilizată în cadrul Programului Național de Dezvoltare Rurală, cu modificările și completările ulterioare;

**Ordinul ministrului agriculturii și dezvoltării rurale nr. 795/2015** pentru aprobarea manualelor de proceduri consolidate ale Agenţiei pentru Finanțarea Investițiilor Rurale aferente Programului Naţional de Dezvoltare Rurală 2014-2020, cu modificările și completările ulterioare;

**Ordinul ministrului agriculturii și dezvoltării rurale nr. 107/2017** privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală", cu modificările și completările ulterioare;

**Ordinul ministrului agriculturii și dezvoltării rurale nr. 504/2023 pentru modificarea şi completarea anexei la Ordinul ministrului agriculturii şi dezvoltării rurale nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală";**

**Ordinul ministrului agriculturii și dezvoltării rurale nr. 250/2024 pentru modificarea anexei la Ordinul ministrului agriculturii şi dezvoltării rurale nr. 107/2017 privind aprobarea schemei de ajutor de minimis "Sprijin pentru implementarea acţiunilor în cadrul strategiei de dezvoltare locală"**

**Hotărârea Guvernului nr. 30/2017** privind organizarea şi funcţionarea Ministerului Agriculturii şi Dezvoltării Rurale, precum şi pentru modificarea art. 6 alin. (6) din Hotărârea Guvernului nr. 1.186/2014 privind organizarea şi funcţionarea Autorităţii pentru Administrarea Sistemului Naţional Antigrindină şi de Creştere a Precipitaţiilor, cu modificările și completările ulterioare;

**Hotărârea Guvernului nr. 395/2016** pentru aprobarea normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. [98/2016](file:///D%3A%5CUsers%5Caharaseniuc%5Csintact%204.0%5Ccache%5CLegislatie%5Ctemp73882%5C00178257.htm) privind achiziţiile publice, cu modificările și completările ulterioare;

**Ordinul ministrului agriculturii și dezvoltării rurale nr. 3978/R/16.10.2024** pentru aprobarea structurii organizatorice, a regulamentului de organizare şi funcţionare și a statului de funcții pentru Agenţia pentru Finanțarea Investițiilor Rurale, cu modificările ulterioare;

**Acordul de delegare a sarcinilor legate de implementarea măsurilor din Programul Naţional de Dezvoltare Rurală 2014 – 2020** susţinute prin Fondul European Agricol pentru Dezvoltare Rurală și Bugetul de stat, încheiat între AM-PNDR și AFIR nr.78061/6960/2015-P99/26.02.2015, cu modificările și completările ulterioare;

**6.5 AFIR ÎN SPRIJINUL DUMNEAVOASTRĂ**

Fiecare cetăţean al României, precum și persoanele juridice de drept român care se încadrează în aria de finanţare a Măsurilor din cadrul PNDR, au dreptul să beneficieze de fondurile europene nerambursabile pentru finanţarea propriilor proiecte de investiţii pentru dezvoltare rurală.

**AFIR vă stă la dispoziţie de luni până joi între orele 8:30 și 17:00 și vineri între orele 8:30 și 14:30 pentru a vă acorda informaţii privind modalităţile de accesare a PNDR, dar și pentru a primi propunerile sau sesizările dumneavoastră privind derularea PNDR.**

Experţii AFIR vă pot acorda, pe loc sau în termenul legal (maximum 30 de zile calendaristice), orice informaţie necesară în demersul dumneavoastră pentru accesarea fondurilor europene. Însă, nu uitaţi că experţii AFIR nu au voie să vă acorde consultanţă privind realizarea proiectului.

Echipa AFIR vă poate ajuta ori de câte ori aveţi o plângere, o reclamaţie sau o petiţie privind o situaţie care intră în aria de competenţă a AFIR.

**De asemenea, dacă consideraţi că sunteţi nedreptăţit, defavorizat sau sesizaţi posibile neregularităţi în derularea PNDR, nu ezitaţi să vă adresaţi în scris Agenţiei pentru Finanţarea Investiţiilor Rurale, pentru soluţionarea problemelor.**

Pentru a reclama o anumită situaţie sau pentru a sesiza eventuale neregularităţi informaţi-ne în scris. Trebuie să ţineţi cont că pentru a putea demara investigaţiile și aplica eventuale sancţiuni, reclamaţia sau sesizarea trebuie să fie explicită, să conţină informaţii concrete, verificabile și datele de contact ale persoanei care a întocmit respectiva reclamaţie sau sesizare.

Pentru a afla detalii privind condiţiile și modalitatea de accesare, fondurile disponibile precum și investiţiile care sunt finanţate prin FEADR, consultaţi acest Ghid. Dacă doriţi informaţii suplimentare puteţi să formulaţi întrebări către departamentele de relaţii publice din cadrul AFIR.

\* \* \*

1. Inclusiv măsuri care nu pot fi asimilate niciunui art. din Titlul III: Sprijinul pentru dezvoltare rurală al Reg. (UE) nr. 1305/2013, care pot fi incluse în SDL, având încadrarea doar pe domenii de intervenție, priorități și obiective, conform art. 4-5 din Reg. (UE) nr. 1305/2013 [↑](#footnote-ref-2)
2. Pe site-ul AFIR se vor posta exclusiv documentele care au făcut obiectul avizării (în speță ghidul solicitantului - inclusiv anexele, modelul de cerere de finanțare și fișa de evaluare a eligibilității), indiferent dacă în pachetul transmis către AFIR GAL a inclus și alte tipuri de documente. [↑](#footnote-ref-3)
3. Se vor publica doar documentele care au făcut obiectul avizării de către AFIR, nu și alte documente nesolicitate care pot fi incluse de către GAL în pachetul înaintat spre avizare. [↑](#footnote-ref-4)
4. În lipsa unei confirmări, în cazul în care solicitarea se face pe cale poştală, se va transmite prin intermediul unei scrisori recomandate, cu confirmare de primire şi se consideră primită de destinatar la data menţionată de oficiul poştal primitor pe această confirmare. Dacă solicitarea este transmisă prin e-mail sau fax, aceasta se consideră primită în prima zi lucrătoare după ziua în care a fost expediată. În calcularea perioadei nu se vor lua în considerare data luării la cunoștință/ data comunicării și data trimiterii răspunsului către AFIR. [↑](#footnote-ref-5)
5. În lipsa unei confirmări, în cazul în care solicitarea se face pe cale poştală, se va transmite prin intermediul unei scrisori recomandate, cu confirmare de primire şi se consideră primită de destinatar la data menţionată de oficiul poştal primitor pe această confirmare. Dacă solicitarea este transmisă prin e-mail sau fax, aceasta se consideră primită în prima zi lucrătoare după ziua în care a fost expediată. În calcularea perioadei nu se vor lua în considerare data luării la cunoștință/ data comunicării și data trimiterii răspunsului către AFIR. [↑](#footnote-ref-6)
6. În lipsa unei confirmări, în cazul în care solicitarea se face pe cale poştală, se va transmite prin intermediul unei scrisori recomandate, cu confirmare de primire şi se consideră primită de destinatar la data menţionată de oficiul poştal primitor pe această confirmare. Dacă solicitarea este transmisă prin e-mail sau fax, aceasta se consideră primită în prima zi lucrătoare după ziua în care a fost expediată. În calcularea perioadei nu se vor lua în considerare data luării la cunoștință/ data comunicării și data trimiterii răspunsului către AFIR. [↑](#footnote-ref-7)
7. în cazul în care notificarea se face pe cale poştală, se va transmite prin intermediul unei scrisori recomandate, cu confirmare de primire şi se consideră primită de destinatar la data menţionată de oficiul poştal primitor pe această confirmare. Dacă notificarea este transmisă prin e-mail sau fax, aceasta se consideră primită în prima zi lucrătoare după ziua în care a fost expediată. [↑](#footnote-ref-8)
8. Măsurile care corespund obiectivelor art. 20 alin. 1 lit. (d) din Reg. (UE) nr. 1305/2013 nu sunt considerate măsuri atipice întrucât chiar dacă măsura similară națională 7.4 nu se mai regăsește în versiunea actuală a PNDR 2014-2020, aceasta a fost inclusă în versiuni anterioare ale PNDR. [↑](#footnote-ref-9)
9. În situația în care o măsură din SDL corespunde mai multor alineate/ litere ale unui articol din Reg. (UE) nr. 1305/2013, aceasta este considerată ca fiind atipică dacă cel puțin o componentă (alineat/literă) nu este similară unei măsuri din cadrul PNDR 2014-2020. [↑](#footnote-ref-10)